
Αθήνα, σήμερα στις 9 Νοεμβρίου 2026 ημέρα Δευτέρα και ώρα 14.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.
ΠΡΟΕΔΡΕΥΩΝ (Ιωάννης Πλακιωτάκης): Καλή σας ημέρα, κυρίες και κύριοι συνάδελφοι. Αρχίζει η συνεδρίαση. 
Κυρίες και κύριοι συνάδελφοι, εισερχόμαστε στη συζήτηση των
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τις επίκαιρες ερωτήσεις οι οποίες θα συζητηθούν σήμερα. 
Πρώτη θα συζητηθεί η τρίτη με αριθμό 174/27-10-2026 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Παρασκευής (Βιβής) Δάγκα προς τον Υπουργό Εσωτερικών με θέμα: «Για την ανάγκη λήψης μέτρων στους Δήμους της χώρας σχετικά με την εκρηκτική κατάσταση που διαμορφώνεται με τα οικονομικά τους». 
Κυρία συνάδελφε, έχετε τον λόγο.
ΠΑΡΑΣΚΕΥΗ (ΒΙΒΗ) ΔΑΓΚΑ: Ευχαριστώ, κύριε Πρόεδρε.
Ουσιαστικά συζητάμε για την εκρηκτική κατάσταση που διαμορφώνεται για τα οικονομικά των δήμων όλης της χώρας και μάλιστα σε συνθήκες που μόλις ολοκληρώθηκε το Συνέδριο της ΚΕΔΕ, όπου εκεί η Κυβέρνηση, μέσω του Πρωθυπουργού, πραγματικά με θράσος και προκλητικότητα, δήλωσε στους δήμους να συμβιβαστούν με τα όποια ψίχουλα, που δεν επαρκούν για να καλύψουν στοιχειωδώς τις ανάγκες λειτουργίας των δήμων, των δομών και των υπηρεσιών που έχουν στην ευθύνη τους, και μάλιστα σε συνθήκες που όλο και περισσότερο αυξάνονται οι αρμοδιότητες που τους αναθέτετε χωρίς την αναγκαία κρατική χρηματοδότηση. 
Ακόμα και όποιες εξαγγελίες έγιναν από τον Πρωθυπουργό διευκρινίζεται ότι αυτές θα εξαρτώνται κάθε φορά από τις λεγόμενες «αντοχές της οικονομίας», δηλαδή της καπιταλιστικής οικονομίας. Και ορισμένα άλλα μέτρα πάνε για το απώτερο μέλλον. Μάλιστα, σε αυτές τις συνθήκες, που οι δήμοι δεν ξέρουν πώς να καλύψουν στοιχειωδώς ακόμα και τη μισθοδοσία του προσωπικού, γιατί ούτε γι’ αυτά δεν φτάνει η κρατική χρηματοδότηση που παίρνουν, με τα 2,5 δισεκατομμύρια ευρώ έλλειμμα που η ίδια η ΚΕΔΕ σας τόνισε. 
Τι λέει ο Πρωθυπουργός; Ότι αν διεκδικείτε τα αυτονόητα για τη λειτουργία των δήμων, αυτό να ξέρετε ότι δεν δείχνει σοβαρότητα και ότι εν πάση περιπτώσει θα πρέπει να συμβιβαστείτε με την καθήλωση των δικαιωμάτων των εργαζομένων, του λαού και της νεολαίας. 
Άρα σε αυτές τις συνθήκες προκύπτει η ανάγκη, Υπουργέ, έκτακτων μέτρων για να μπορέσουν οι δήμοι στοιχειωδώς να λειτουργήσουν, με βάση και τις αναμενόμενες νέες τιμές και την εκτόξευση της ακρίβειας στην ενέργεια, να παρθούν  έκτακτα μέτρα για την ολόπλευρη στήριξη των δήμων, που πληρώνουν τριπλάσιο τίμημα για την κιλοβατώρα από όσο καταβάλλουν οι βιομηχανίες και οι αλυσίδες σούπερ μάρκετ, οι οποίοι επιβαρύνονται με ΦΠΑ για κάθε συναλλαγή τους και βέβαια, ακόμα δηλαδή και για την αγορά τροφίμων και αναλώσιμων για τη λειτουργία των κοινωνικών δομών, βρεφονηπιακών σταθμών και άλλα, πληρώνουν τον ειδικό φόρο κατανάλωσης στα καύσιμα, με το πετρέλαιο θέρμανσης να καταγράφει τιμή εκκίνησης αυξημένη κατά 40%, σε σχέση με πέρυσι που ήταν εξίσου πανάκριβο. 
Άρα με βάση τα παραπάνω ερωτάται η Κυβέρνηση τι μέτρα θα πάρει για να μειωθεί δραστικά η χρέωση της κιλοβατώρας στους δήμους με ειδικό τιμολόγιο για τις ενεργειακές ανάγκες των υπηρεσιών και των νομικών προσώπων κοινωφελούς χαρακτήρα, αλλά και τις δημοτικές εταιρείες ύδρευσης, για να καταργηθεί ο ΦΠΑ και ο ειδικός φόρος κατανάλωσης στις συναλλαγές των δήμων και βέβαια να αποδοθούν στους δήμους το σύνολο των κεντρικών αυτοτελών πόρων που έχουν θεσμοθετηθεί με τον νόμο του 2010. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Δάγκα. 
Θα απαντήσει ο Υφυπουργός Εσωτερικών κ. Βασίλης Σπανάκης. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κυρία συνάδελφε, κατ’ αρχάς χαίρομαι που παρακολουθήσατε τις εργασίες της Κεντρικής Ένωσης Δήμων Ελλάδος. Είναι πάρα πολύ σημαντικό να γνωρίζουμε όλοι οι Βουλευτές τα θέματα που απασχολούν την τοπική αυτοδιοίκηση, τόσο όμως του πρώτου βαθμού όσο και του δεύτερου βαθμού. 
Καταθέσατε μια επίκαιρη ερώτηση στις 27-10-2026 για την ανάγκη λήψης μέτρων στους δήμους σχετικά με την εκρηκτική κατάσταση που διαμορφώνεται με τα οικονομικά τους. Μιλάτε δηλαδή για μια εξίσωση, λέει, με πολλούς αγνώστους για τα οικονομικά των ΟΤΑ. 
Μάλιστα. Θέλω να σας απαντήσω πολύ συγκεκριμένα. Πρώτον, η Κυβέρνηση της Νέας Δημοκρατίας από το 2019 μέχρι σήμερα έχει συγκεκριμένη, στοχευμένη, ουσιαστική πολιτική για τους ΟΤΑ Α΄ και Β΄ βαθμού. Πρώτον, οι ΟΤΑ το 2019 -διότι εσείς στην ερώτησή σας πάτε στο 2009, εγώ θα σας μιλήσω από το 2019 μέχρι το 2027 τι γίνεται- ήταν η χρηματοδότηση από τους Κεντρικούς Αυτοτελείς Πόρους 1,8 εκατομμύρια ευρώ. Το 2026 η χρηματοδότηση ανέρχεται σε 2,8. Το 2027 θα πάει στα 3 δισεκατομμύρια. 
Άρα έχουμε μια αύξηση από το 1,8 δις στα 3 δισεκατομμύρια, που είναι αύξηση της τάξεως του 67% στην τακτική χρηματοδότηση για λειτουργικές και επενδυτικές δραστηριότητες των δήμων. Αυτό είναι συγκεκριμένο και δεν μπορεί να αμφισβητηθεί. 
Δεύτερον, άλλα χρηματοδοτικά προγράμματα από το Υπουργείο Εσωτερικών: «Φιλόδημος», προγράμματα μέσα από ΚΕΚΑ, μέσα από άλλες δεσμεύσεις για έργα, προσεγγίζουν τα 4 δις όλα αυτά τα χρόνια. 
Πάμε όμως να μιλήσουμε συγκεκριμένα για την περίοδο που διανύουμε. Έχουμε μέτρα τα οποία ανακοινώθηκαν από τον Πρωθυπουργό, για την τοπική αυτοδιοίκηση, που έρχεται να αντιμετωπίσει ανάγκες σημερινές και μελλοντικές, λόγω της εισαγόμενης και έκτακτης ακρίβειας και στα θέματα που έχουμε με την ενέργεια. Συγκεκριμένα δεσμευτήκαμε για μέτρα που φτάνουν το 1,2 δις. 
Άρα για όλα τα χρηματοδοτικά προγράμματα, οι παρεμβάσεις που ανακοινώθηκαν από τον Πρωθυπουργό φτάνουν τα 5,2 δις και έρχονται να προστεθούν στα 3 δις που θα είναι η τακτική χρηματοδότηση. 
Συγκεκριμένα, θα πιστωθούν 300 εκατομμύρια στους δήμους για να διατεθούν σε έργα ανακύκλωσης, 240 εκατομμύρια μέσα στο Νοέμβριο για την αποπληρωμή ληξιπρόθεσμων δημοτικών οφειλών προς τους παρόχους ενέργειας. Δίνουμε τη δυνατότητα, που ήταν και ένα αίτημα της αυτοδιοίκησης, για αύξηση του τέλους παρεπιδημούντων στο 1% ως πόρος της αυτοδιοίκησης για όσους το επιλέξουν φυσικά. 
Διπλασιάζεται η ετήσια κρατική χρηματοδότηση για τη συντήρηση των σχολικών κτιρίων. Ήδη πάρα πολλά σχολεία ανακατασκευάζονται με πόρους από το πρόγραμμα Μαριέττα Γιαννάκου. Μέσα στην επόμενη τετραετία θα εκταμιευθούν συνολικά 400 εκατομμύρια για να επισκευάσουμε σχεδόν δύο χιλιάδες σχολεία σε ολόκληρη την επικράτεια. 
Τα υπόλοιπα στη δευτερολογία μου. Όμως εφαρμόζουμε συγκεκριμένα μέτρα, για να απαντήσουμε σε μια ερώτηση που φτάνει τα όρια της κινδυνολογίας και δεν προτείνει και τίποτα για το μέλλον της αυτοδιοίκησης. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Παρακαλώ, κυρία Δάγκα, έχετε τον λόγο.
ΠΑΡΑΣΚΕΥΗ (ΒΙΒΗ) ΔΑΓΚΑ: Επειδή το επαναφέρετε συνέχεια, Υπουργέ, κινδυνολογία δεν είναι όταν οι δήμοι και μάλιστα από το συνέδριο της ΚΕΔΕ σάς είπανε ότι με βάση τη σημερινή οικονομική κατάσταση των δήμων δεν θα μπορούμε να πληρώσουμε ούτε τους μισθούς των εργαζομένων που έχουμε. Δεν είναι κινδυνολογία αυτό. Δεν είναι κινδυνολογία όταν σας λένε ότι δεν μπορούμε να καλύψουμε τα λειτουργικά έξοδα από τη συντήρηση των σχολικών μονάδων μέχρι την πληρωμή των λογαριασμών του ρεύματος ή της θέρμανσης κτλ.

Αυτό δεν είναι κινδυνολογία, είναι μία σκληρή πραγματικότητα που έχει διαμορφωθεί με βάση την πολιτική που ακολουθεί και η σημερινή Κυβέρνηση, όπως και οι προηγούμενες, που όχι μόνο στραγγίζουν τη χρηματοδότηση απέναντι στους δήμους -και τα στοιχεία που έχει η ερώτηση είναι με βάση την ΚΕΔΕ, Υπουργέ-, με 32,2% λιγότερα σε σχέση με το 2009, σε συνθήκες που έχει εκτοξευθεί το κόστος λειτουργίας των διαφόρων υπηρεσιών και δομών. Ακόμα και τα κατασκευαστικά υλικά έχουν εκτοξευθεί. Αυτό, λοιπόν, δεν είναι κινδυνολογία, Υπουργέ, δηλαδή το γεγονός ότι στοιχειωδώς δεν μπορούν να ικανοποιηθούν οι ανάγκες των εργαζομένων, του λαού και της νεολαίας με βάση τις υπηρεσίες των δήμων. 
Και τι κάνετε εσείς; Με βάση τη διαχρονική πολιτική που ακολουθείτε, Υπουργέ, ουσιαστικά εκβιάζετε τους δήμους να ενισχύσουν την τοπική φορολογία, δηλαδή να στραγγίζουν τους ίδιους τους εργαζόμενους που ήδη δυσκολεύονται να ανταποκριθούν στο τεράστιο κόστος ζωής και θέλετε, ουσιαστικά, οι δήμοι να παίζουν τον ρόλο των servicers και των funds, δηλαδή να δεσμεύουν τους λογαριασμούς για να αποπληρωθούν τα χρέη των λαϊκών νοικοκυριών, όταν συνεχώς δίνετε και νέα προνόμια στους επιχειρηματικούς ομίλους κ.λπ.. 
Άρα, τώρα δεν μπορείτε να αμφισβητήσετε ορισμένα δεδομένα για το πώς, με βάση τις νέες ευθύνες που έχετε αναθέσει στους δήμους, η χρηματοδότηση είναι μειωμένη. Εδώ με βάση τους δικούς σας νόμους δεν αποδίδετε τα χρήματα τα οποία χρειάζονται για να λειτουργήσουν οι δήμοι και υπάρχει αυτό το έλλειμμα των 6 δισ. ευρώ. Για να μη συζητήσουμε για τα παρακρατηθέντα που ουσιαστικά και από τη σημερινή σας τοποθέτηση και από την ομιλία του Πρωθυπουργού αυτά τα λέτε περασμένα-ξεχασμένα, γιατί θέλει, λέει, σοβαρότητα, δηλαδή έλεος. Τι θα κάνουν δηλαδή; 
Πάμε τώρα στα μέτρα που ανακοινώθηκαν. Πρώτον, ανακοινώθηκαν 300 εκατομμύρια ευρώ για μπαταρίες, για να συνεννοούμαστε, 240 εκατομμύρια ευρώ τον Νοέμβρη για να πληρωθούν τα χρωστούμενα στους δήμους στους παρόχους ενέργειας. Χωρίς ειδικό τιμολόγιο θα δημιουργηθούν και νέα χρέη, αυτό δεν συνειδητοποιείτε, Υπουργέ; Μετά λέτε για διπλασιασμό των κονδυλίων -αν και όποτε- σε σχέση με τη συντήρηση των σχολικών κτιρίων. 
Ξέρετε πόσο έχει εκτοξευτεί το κόστος συντήρησης; Ξέρετε πόσο παλιά είναι τα ίδια τα σχολικά κτίρια και τι εργασίες χρειάζονται για τη συντήρησή τους για να είναι ασφαλή για τα παιδιά. Και, βέβαια, εδώ μιλάτε για μια σειρά ευρωπαϊκά προγράμματα, τα οποία, όμως, Υπουργέ, δεν πάνε στα λειτουργικά έξοδα. Με αυτά τα προγράμματα δεν πληρώνονται μισθοί, με εξαίρεση αυτά που αφορούν τους βρεφονηπιακούς σταθμούς κ.ά. και έχουν ημερομηνία λήξης τον Αύγουστο του 2027. Τι θα γίνει εκεί; 
Και, βέβαια, με τα συγκεκριμένα έργα δίνεται προτεραιότητα σε συγκεκριμένο προσανατολισμό, παραδείγματος χάριν ενεργειακές αναβαθμίσεις και όχι προσεισμικό έλεγχο που χρειάζεται στα σχολεία. Η Γκράβα είναι καμπανάκι, Υπουργέ. Έγινε η ενεργειακή αναβάθμιση και από κάτω υπήρχε ωρολογιακή βόμβα. Το ζήτημα είναι τι θα κάνετε με τις επισκευές των σχολικών κτιρίων, Υπουργέ, που ομόφωνο ήταν το ψήφισμα στο συνέδριο της ΚΕΔΕ. Άρα, εμείς επιμένουμε σε σχέση με τα ερωτήματα που τίθενται συγκεκριμένα στην ερώτηση.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε, κυρία Δάγκα. 
Παρακαλώ, κύριε Υπουργέ. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κυρία συνάδελφε, θέλω να γνωρίζετε ότι οι δεσμεύσεις της Κυβέρνησης ήταν συγκεκριμένες στο τακτικό συνέδριο της Κεντρικής Ένωσης Δήμων Ελλάδας. Συγκεκριμένα, θέλω να σας θυμίσω ότι η συζήτηση με τη ΔΕΗ, ώστε να προβλεφθεί ειδικό τιμολόγιο ρεύματος για τους δήμους, έχει ήδη δρομολογηθεί και το έχει αναλάβει προσωπικά ο Πρωθυπουργός. Αυτό ξέρετε τι σημαίνει για την τοπική αυτοδιοίκηση; Σημαίνει ότι θα έχει μια ευελιξία να πάει και σε μειώσεις δημοτικών τελών. 
Επομένως, το ειδικό τιμολόγιο στο ρεύμα όταν αυτήν τη στιγμή έχουμε τριακόσιους τριάντα δύο Οργανισμούς Τοπικής Αυτοδιοίκησης, καταλαβαίνετε ότι είναι σαν να μιλάμε για έναν από τους πιο -για να μην πω ο πιο μεγάλος πελάτης- μεγάλους πελάτες. Άρα, λοιπόν, είναι μια συζήτηση που ήδη έχει ξεκινήσει και ξέρετε πάρα πολύ καλά ότι όταν ο Πρωθυπουργός προσωπικά δεσμεύεται για κάτι, το υλοποιεί με τον πλέον καλύτερο τρόπο. 
Ταυτόχρονα, όμως, θέλω να σας πω ότι η παράταξή σας σε αυτήν την Αίθουσα, έκανε μία απίστευτη κινδυνολογία για την Γκράβα και έδωσα δύο απαντήσεις συγκεκριμένες. Σήμερα το σχολικό συγκρότημα της Γκράβας λειτουργεί. Μάλιστα, συνάδελφός σας έβαλε ψεύτικα λόγια στο στόμα του Δημάρχου Γαλατσίου, που αποδείχτηκε ότι ήταν ένα ψέμα αυτό το οποίο λέγατε, άρα, μία κινδυνολογία στον έσχατο βαθμό. Αυτή τη στιγμή η Γκράβα λειτουργεί. Περνάτε, λοιπόν, στα ψιλά γράμματα τον διπλασιασμό της ετήσιας κρατικής επιχορήγησης για τη συντήρηση των σχολικών κτιρίων. Και όσον αφορά τον προσεισμικό έλεγχο, γνωρίζετε ότι και εκεί η ΚΤΥΠ, ο πρώην ΟΣΚ, κάνει συγκεκριμένα βήματα. 
Όμως, επιτρέψτε μου να πω ότι πριν από λίγους μήνες, εδώ, στην Αίθουσα αυτή, ψηφίσαμε τον νέο κώδικα, την κύρωση του νέου κώδικα της αυτοδιοίκησης. Αυτός ο κώδικας δίνει και ευελιξίες για την άσκηση ουσιαστικής κοινωνικής πολιτικής από τους Οργανισμούς Τοπικής Αυτοδιοίκησης, από τους δήμους. Και σήμερα που μιλάμε υπάρχουν δήμοι που έχουν πάρει σημαντικές πρωτοβουλίες για τη γέννηση νέου παιδιού, για την κατασκευή κατοικιών για τους εργαζόμενους που το έχουν ανάγκη, είτε στην νησιωτική Ελλάδα είτε σε άλλες περιοχές. Μάλιστα, θέλω να πω ότι η Κυβέρνησή μας είναι αυτή που έχει ανοίξει το κεφάλαιο της πραγματικής κυβερνητικής κρατικής αρωγής για τους δήμους από την κλιματική κρίση. Δεν υπήρχε μέχρι σήμερα. 
Η Κυβέρνησή μας είναι αυτή -και ο κώδικας που ψηφίσαμε- που φέρνει το Παρατηρητήριο Οικονομικής Αυτοτέλειας των ΟΤΑ. Η Κυβέρνησή μας είναι αυτή που μέσα από το Ταμείο Ανάκαμψης άλλαξε την εικόνα για την καθημερινότητα του πολίτη των Κέντρων Εξυπηρέτησης Πολιτών. Η Κυβέρνησή μας είναι αυτή που τριπλασίασε τα κονδύλια για να μπορέσουμε να πάμε σε μία σύγχρονη ευρωπαϊκή φιλοζωική πολιτική μέσω της τοπικής αυτοδιοίκησης. 
Άρα, λοιπόν, στην κυβερνητική μας ατζέντα η αυτοδιοίκηση έχει μία πολύ μεγάλη σημασία. Γι’ αυτό και το συνέδριο αυτό που πραγματοποιήθηκε στην Καλαμάτα έγινε παρουσία του Πρωθυπουργού, διότι υπάρχει μία συγκεκριμένη βαρύτητα που δίνει η Κυβέρνηση στην αυτοδιοίκηση για τις σημερινές, αλλά και για τις μελλοντικές ανάγκες. 
Με μεγάλη χαρά είμαστε εδώ να αντιμετωπίσουμε και να απαντήσουμε σε οποιαδήποτε επίκαιρη ερώτηση, αλλά δεν ακούσαμε και δεν διαβάσαμε κάποια πρόταση για το ζήτημα αυτό. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Οι τέσσερις επόμενες ερωτήσεις απευθύνονται προς τον Υπουργό Αγροτικής Ανάπτυξης και Τροφίμων. 
Θα συζητήσουμε τώρα την πρώτη με αριθμό 171/26-10-2026 επίκαιρη ερώτηση πρώτου κύκλου του Βουλευτή Δράμας της Κοινοβουλευτικής Ομάδας της Νέας Δημοκρατίας κ. Δημητρίου Κυριαζίδη προς τον Υπουργό Αγροτικής Ανάπτυξης και Τροφίμων με θέμα: «Επείγουσα ανάγκη για διερεύνηση και δυνατότητα διόρθωσης κωδικών λαθών στην Ενιαία Αίτηση Ενίσχυσης 2025 των παραγωγών της Περιφερειακής Ενότητας Δράμας».
Παρακαλώ, κύριε Κυριαζίδη.
ΔΗΜΗΤΡΙΟΣ ΚΥΡΙΑΖΙΔΗΣ: Ευχαριστώ, κύριε Πρόεδρε.
Κύριε Υπουργέ, το κυριότερο και πλέον φλέγον ζήτημα που απασχολεί τον αγροτικό κόσμο σε ολόκληρο το εύρος της περιφέρειάς μου, αλλά ακόμα πιο έντονα στη Δράμα, είναι το πλήθος των γραφειοκρατικών και τεχνικών ζητημάτων που προέκυψαν μετά το άνοιγμα του συστήματος της Ενιαίας Αίτησης Ενίσχυσης 2025. 
Κύριε Υπουργέ, και εσείς προέρχεστε από αγροτική περιοχή, κατ’ εξοχήν και γνωρίζετε -πιστεύω και έτσι είναι- γιατί έχετε αναλάβει ένα ειδικό βάρος για να διορθώσετε ζητήματα που ταλανίζουν τον αγροτικό κόσμο. 
Αντιλαμβάνομαι τη σημασία και κατανοώ τη χρησιμότητα του Ολοκληρωμένου Συστήματος Διαχείρισης και Ελέγχου, ΟΣΔΕ, στην παρακολούθηση, τη διαχείριση και τον έλεγχο όλων των παρεμβάσεων της κοινής γεωργικής πολιτικής που βασίζονται στο μέγεθος των καλλιεργούμενων εκτάσεων, αλλά και τη συμμόρφωση με το ευρωπαϊκό κεκτημένο. Όμως, παρά την ορθή θεωρητική προσέγγιση, κατά την πρακτική εφαρμογή έχει προκύψει μια πληθώρα πρακτικών και τεχνικών ζητημάτων, τα οποία το Υπουργείο δεν είχε αρχικά υπ’ όψιν του. 
Πιο συγκεκριμένα, εμφανίζονται κωδικοί λαθών σε μεγάλο αριθμό αγροτεμαχίων και παραγωγών, χωρίς να παρέχονται επαρκείς πληροφορίες ή οδηγίες σχετικά με τις απαιτούμενες διορθωτικές ενέργειες, προκειμένου να καταστεί δυνατή η επίλυση του προβλήματος από την πλευρά των παραγωγών ή των ΚΥΔ. Επίσης, δεν υπήρξαν πληρωμές παραγωγών με τους αντίστοιχους κωδικούς λαθών, καθότι δεν πραγματοποιήθηκαν οι σχετικές διορθώσεις. 
Αναφέρομαι σε συγκεκριμένους κωδικούς λαθών. Αποφεύγω την ιδιαίτερη αναφορά. Τα γνωρίζετε, σας έχουν σταλεί. 
Ως συνέπεια αυτού του αδιεξόδου, υπάρχει ορατός κίνδυνος οι αγρότες να μείνουν εκτός των ενισχύσεων που δικαιούνται για τις εκτάσεις τις οποίες καλλιεργούν. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Σε περίπτωση που δεν λάβουν εγκαίρως και στο ακέραιο τις ενισχύσεις που δικαιούνται, τίθεται ευθέως το θέμα βιωσιμότητας του πρωτογενούς τομέα του τόπου μου, που είναι το 70% της δυνατότητας και επιβίωσής του. 
Ως γνωστό, ο αγροτικός κόσμος βρίσκεται σε ένα παρατεταμένο αδιέξοδο ως αποτέλεσμα των καταστροφικών συνεπειών των ακραίων καιρικών φαινομένων και του όλου και αυξανόμενου κόστους ενέργειας, μεταφοράς, γεωργικών εφοδίων, σπόρων, λιπασμάτων. Νομοτελειακά τα οικονομικά προβλήματα θα μετακυληθούν αλυσιδωτά στο σύνολο της τοπικής, αλλά και εθνικής οικονομίας, και βεβαίως ιδιαίτερα στους αγρότες. 
Τούτων δοθέντων, οφείλει το Υπουργείο να ενεργήσει με πλέον άμεσο και αποτελεσματικό τρόπο, λαμβάνοντας υπόψη σοβαρά τις θέσεις των αγροτών και τα ζητήματα που έχουν προκύψει στην πορεία, και να δείξει πραγματικά πραγματισμό, ελαστικότητα, λογική και ευαισθησία. 
Γι’ αυτό ερωτάστε, κύριε Υπουργέ, αν προτίθεται το Υπουργείο να προχωρήσει στην παροχή αναλυτικών οδηγιών προς τους παραγωγούς και τα ΚΥΔ για τις απαιτούμενες... 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Κυριαζίδη. 
Θα απαντήσει ο Υφυπουργός Αγροτικής Ανάπτυξης και Τροφίμων, ο κ. Ιωάννης Ανδριανός. 
Παρακαλώ, κύριε Υπουργέ. 
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε. 
Αξιότιμε κύριε συνάδελφε, θέτετε πραγματικά ένα ουσιαστικό ζήτημα, που αφορά τους παραγωγούς της Δράμας, αλλά και ευρύτερα τον αγροτικό κόσμο, την αντιμετώπιση δηλαδή των σφαλμάτων και των εκκρεμοτήτων στις ενιαίες αιτήσεις ενίσχυσης του 2025, ώστε οι πραγματικοί δικαιούχοι να μην χάνουν ενισχύσεις εξαιτίας διοικητικών ή τεχνικών προβλημάτων. 
Είναι ένα ζήτημα που ασφαλώς μας έχει απασχολήσει και δώσαμε λύσεις. Αγωνιστήκαμε πάρα πολύ για να δώσουμε στους περισσότερους λύσεις, καθώς η έγκαιρη και ορθή καταβολή των ενισχύσεων είναι κρίσιμη για τη ρευστότητα, όπως είπατε, και τη βιωσιμότητα των αγροτικών εκμεταλλεύσεων. Και βεβαίως, η ανάγκη για αυστηρούς και αξιόπιστους ελέγχους πρέπει να συνδυάζεται με τη δυνατότητα των παραγωγών να διορθώνουν πραγματικά λάθη και να τεκμηριώνουν τα στοιχεία των αιτήσεών τους. 
Σε ό, τι αφορά λοιπόν τις ενέργειες που έχουν πραγματοποιηθεί, σύμφωνα με την επίσημη ενημέρωση της ΑΑΔΕ -γιατί, όπως γνωρίζετε, πλέον όλες οι αρμοδιότητες του Οργανισμού Πληρωμών έχουν μεταφερθεί στην ΑΑΔΕ-, δόθηκαν κατά τη διάρκεια του 2026 διαδοχικές δυνατότητες διορθώσεων στις αιτήσεις του 2024 και του 2025. 
Συγκεκριμένα, με αποφάσεις του Διοικητή της ΑΑΔΕ, το σύστημα άνοιξε αρχικά τον Φεβρουάριο με δυνατότητα πραγματοποίησης συγκεκριμένων διορθώσεων έως τις 9 Μαρτίου. 
Παράλληλα, δόθηκε η δυνατότητα υποβολής φωτογραφιών με γεωσήμανση μέσω της εφαρμογής Agrisnap για αγροτεμάχια στα οποία είχαν προκύψει ευρήματα από το σύστημα παρακολούθησης εκτάσεων, το γνωστό monitoring. 
Ακολούθησε νέο άνοιγμα του συστήματος τον Μάιο για συγκεκριμένες διορθώσεις, συμπληρώσεις δικαιολογητικών και υποβολή φωτογραφιών με γεωσήμανση. 
Τέλος, από τις 7 Αυγούστου έως τις 7 Σεπτεμβρίου δόθηκε ακόμη μία δυνατότητα διόρθωσης στοιχείων της ενιαίας αίτησης ενίσχυσης του 2025, καθώς και καταχωρήσεων που αφορούσαν τις συνδεδεμένες ενισχύσεις. 
Οι παρεμβάσεις αυτές αφορούσαν, μεταξύ άλλων, προφανή σφάλματα, ζητήματα που σχετίζονταν με το ιδιοκτησιακό καθεστώς, διορθώσεις παραστατικών και άλλες συγκεκριμένες εκκρεμότητες. 
Μετά την ολοκλήρωση των διορθώσεων, πραγματοποιήθηκαν οι απαιτούμενοι επανέλεγχοι, ώστε να προχωρήσουν οι αντίστοιχες πληρωμές. Μάλιστα, σύμφωνα με την κοινή ανακοίνωση του Υπουργείου Αγροτικής Ανάπτυξης και Τροφίμων και της ΑΑΔΕ στις 15 Οκτωβρίου, απεστάλησαν προς πληρωμή επιπλέον 83,6 εκατομμύρια ευρώ για εκκρεμείς ενισχύσεις του 2025 σε εβδομήντα μία χιλιάδες εννιακοσίους είκοσι μοναδικούς δικαιούχους. Με τη συμπληρωματική αυτή πληρωμή η απορρόφηση του ετήσιου φακέλου των άμεσων ενισχύσεων του 2025 ανήλθε στο 99,6%. 
Αυτά είναι τα βήματα που έχουν ήδη γίνει. Ασφαλώς όμως το γεγονός ότι προχώρησαν οι διορθώσεις και οι πληρωμές δεν σημαίνει ότι δεν μπορεί να υπάρχουν ακόμη επιμέρους περιπτώσεις που χρειάζονται διερεύνηση. Ειδικά για τους συγκεκριμένους κωδικούς λαθών που αναφέρατε, απαιτείται η αξιολόγηση των επιμέρους ευρημάτων από την αρμόδια ΑΑΔΕ, ώστε να διαπιστωθεί η αιτία κάθε εκκρεμότητας και αν προβλέπεται δυνατότητα περαιτέρω διόρθωσης ή επανεξέτασης.
Στόχος μας όμως παραμένει πάντα οι έλεγχοι να είναι ουσιαστικοί και αξιόπιστοι, όπως είπατε και εσείς, αλλά και να μην επιβαρύνονται αδικαιολόγητα οι παραγωγοί από σφάλματα που μπορούν νόμιμα να διορθωθούν.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα εννέα μαθήτριες και μαθητές και πέντε συνοδοί εκπαιδευτικοί από το Γενικό Λύκειο και Γυμνάσιο Δάφνης Καλαβρύτων.  
Η Βουλή σάς καλωσορίζει και σας ευχόμαστε καλή πρόοδο. 
(Χειροκροτήματα από όλες τις πτέρυγες της Βουλής)
Κύριε Κυριαζίδη, έχετε τον λόγο. 
ΔΗΜΗΤΡΙΟΣ ΚΥΡΙΑΖΙΔΗΣ: Ενθαρρυντική ήταν η αναφορά σας ότι συνεχίζονται οι έλεγχοι και ότι θα υπάρξουν διορθώσεις και αναμένονται νέες πληρωμές. 
Θέλω να πιστεύω ότι για τους κωδικούς λαθών οι οποίοι αναφέρονται στην ερώτησή μου θα υπάρχει η ανάλογη ανταπόκριση, έτσι ώστε οι αγρότες της περιοχής μου να -σε εισαγωγικά- «ανταμειφθούν» για τον κόπο που έχουν κάνει και μέχρι σήμερα δεν έχουν πληρωθεί. 
Θα πρέπει να σημειώσω, δε, ότι μέχρι σήμερα στον τόπο μου, στη Δράμα, έχουν κατατεθεί -εννοώ για το 2026- οι δηλώσεις, που φτάνουν στο ύψος του 45%. Άρα, έχουμε ένα τεράστιο κενό. Περιμένω απάντησή σας αν θα υπάρξει χρόνος για τη δυνατότητα κατάθεσης αυτών των δηλώσεων. 
Γιατί το λέω αυτό; Γιατί σήμερα προσπαθούν να κατατεθούν δηλώσεις και το σύστημα δεν λειτουργεί. Αντιλαμβάνεστε ότι αν κάθε λίγο και λιγάκι έχουμε αυτού του είδους τα ζητήματα, να μην λειτουργεί το σύστημα, πώς στον χρόνο που δόθηκε μια παράταση θα υπάρξει ανταπόκριση από πλευράς των αγροτών; 
Σκέφτηκα -οφείλω να το πω δημόσια- αυτά τα ΑΦΜ των αγροτών, όπου υπάρχουν τα λάθη τα συγκεκριμένα που αναφέραμε προηγουμένως στους κωδικούς, να τα καταθέσω ονομαστικά. Όμως, από την άλλη πλευρά έχουμε περιπτώσεις που συνάδελφοι πήγαν κατηγορούμενοι ότι παρεμβαίνουμε προκειμένου να διορθώσουμε τα κακώς κείμενα. 
Νομίζω ότι θα το πραγματοποιήσω -ειλικρινά σας το λέω, κύριε Υπουργέ- και ας έχω οποιεσδήποτε συνέπειες. Διότι πράγματι, ενώ πέρυσι είχαν πάρει για το 2024 συγκεκριμένοι 50.000, τώρα πήραν 5.000. Άλλοι από 30.000 που ήταν η αποζημίωσή τους πήραν 3.000. Δεν γίνεται αυτό. Και υπάρχει ένα τεράστιο ζήτημα ακριβώς από πλευράς, αν θέλετε, αυτών των ελέγχων. 
Θέλω να πιστεύω ότι θα υπάρξει επιτέλους δικαίωσή τους. Οφείλω και ο ίδιος να ανταποκριθώ στα δικά τους αιτήματα, γιατί είναι δίκαια, όπως και εσείς αναφέρατε.  Και θέλω να πιστεύω ότι θα υπάρξει  αποπληρωμή σε σύντομο χρονικό διάστημα. 
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε. 
Παρακαλώ, κύριε Υπουργέ. 
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε. 
Αξιότιμε κύριε συνάδελφε, θέλω να σταθώ ιδιαίτερα σε μια διάσταση της ερώτησής σας, η οποία έχει μεγάλη πρακτική σημασία. Για έναν παραγωγό που βλέπει την ενίσχυσή του, όπως είπατε, να μειώνεται ή να παραμένει σε εκκρεμότητα, δεν αρκεί να γνωρίζει ότι υπάρχει κάποιος κωδικός λάθους στο σύστημα. Χρειάζεται να γνωρίζει τι ακριβώς σημαίνει αυτός ο κωδικός, ποιο στοιχείο της αίτησης αμφισβητείται και κυρίως εάν και με ποιον τρόπο μπορεί να αντιμετωπίσει το πρόβλημα. 
Η ΑΑΔΕ έχει ήδη δημοσιεύσει ενημερωτικό υλικό και οδηγίες για συγκεκριμένες κατηγορίες ευρημάτων και τις προβλεπόμενες διορθώσεις. Ωστόσο, οι περιπτώσεις που επισημαίνετε στην ερώτησή σας δεν έχουν όλες τα ίδια χαρακτηριστικά από την ενημέρωση που έχουμε από την ΑΑΔΕ. Άλλες αφορούν αποτελέσματα διασταυρωτικών ελέγχων, άλλες δεσμεύσεις αγροτεμαχίων, άλλες ευρήματα του monitoring και άλλες ζητήματα που σχετίζονται με την οριστικοποίηση των αιτήσεων ή την επιλεξιμότητα συγκεκριμένων ενισχύσεων. 
Επομένως, δεν μπορεί να δοθεί μια ενιαία απάντηση για όλες αυτές τις περιπτώσεις. Χρειάζεται να διακρίνουμε τα προφανή σφάλματα που επιδέχονται διόρθωση από τις περιπτώσεις στις οποίες απαιτείται πρόσθετος έλεγχος ή δεν πληρούνται οι ουσιαστικές προϋποθέσεις της ενίσχυσης. 
Έχει ιδιαίτερη σημασία όπου διαπιστώνεται ένα πρόβλημα που οφείλεται σε τεχνική ή διοικητική αστοχία να εξετάζονται οι δυνατότητες αντιμετώπισής του με βάση το ισχύον κανονιστικό πλαίσιο. 
Αυτός είναι και ο λόγος για τον οποίον η σαφής ενημέρωση των παραγωγών και των Κέντρων Υποδοχής Δηλώσεων είναι ουσιαστικό μέρος της διαδικασίας. Θέλω, επίσης, να υπογραμμίσω ότι η σημαντική πρόοδος που έχει επιτευχθεί στην απορρόφηση των ενισχύσεων του 2025 -σας ανέφερα το ποσοστό, είναι 99,6%- δεν αναιρεί την ανάγκη να αντιμετωπίζονται με τη δέουσα προσοχή οι τεκμηριωμένες ατομικές εκκρεμότητες, γιατί πίσω από κάθε τέτοια εκκρεμότητα βρίσκεται μια πραγματική αγροτική εκμετάλλευση, όπου πραγματικά ο δικαιούχος είναι εντάξει τις υποχρεώσεις του αλλά υπάρχουν υποχρεώσεις και ανάγκες που δεν μπορούν να παραβλέπονται. 
Από την άλλη πλευρά, οφείλουμε -και είμαι σίγουρος ότι συμφωνείτε- να διασφαλίζουμε ότι κάθε πληρωμή πραγματοποιείται σύμφωνα με τους ενωσιακούς και εθνικούς κανόνες. Αυτές οι δύο επιδιώξεις δεν είναι αντίθετες, αλλά αλληλοσυμπληρωματικές. Η προστασία, λοιπόν, των πραγματικών δικαιούχων και η αξιοπιστία των ελέγχων αποτελούν εξίσου αναγκαίες προϋποθέσεις για ένα σύστημα αγροτικών ενισχύσεων που λειτουργεί δίκαια και αποτελεσματικά. Και αυτή είναι η κατεύθυνση την οποία συνεχίζουμε με σαφείς διαδικασίες, ουσιαστική ενημέρωση και δίκαιη αντιμετώπιση των παραγωγών.
Σ’ αυτό στοχεύει, λοιπόν, και το νέο ΟΣΔΕ, όλη αυτή η διαδικασία κι έχουμε πει επανειλημμένως ότι για πρώτη φορά η ελληνική πολιτεία, το κράτος, θα έχει στην ιδιοκτησία του όλη αυτήν την πλατφόρμα, τα δεδομένα, ώστε να κάνει δίκαιες και διαφανείς πληρωμές. Βεβαίως, υπάρχουν προβλήματα τα οποία τα έχουμε αντιμετωπίσει στην υποβολή των Ενιαίων Ενισχύσεων και όπου αλλού παρουσιάζονται. Επιπλέον, είπατε ότι στη Δράμα το 45% έχει οριστικοποιηθεί. Είμαστε, λοιπόν, στη φάση της οριστικοποίησης. Έχουμε δώσει παρατάσεις. Είχαμε πει ότι όσοι υποβάλουν μέχρι τις 10 του μηνός, θα πληρωθούν στο τέλος του μηνός και για τους υπόλοιπους θα γίνει μια μεγάλη πληρωμή στο τέλος του χρόνου. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Συνεχίζουμε πάλι με ερώτηση που απευθύνεται στον Υπουργό Αγροτικής Ανάπτυξης και Τροφίμων.
Είναι η δεύτερη με αριθμό 179/29-10-2026 επίκαιρη ερώτηση πρώτου κύκλου του Βουλευτή Ροδόπης της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων με θέμα: «Η καθυστέρηση στην παρέμβαση μείωσης του αποτυπώματος άνθρακα στερεί από τους παραγωγούς την ενίσχυση για το 2026».
Παρακαλώ, κύριε Αχμέτ, έχετε τον λόγο. 
ΙΛΧΑΝ ΑΧΜΕΤ: Ευχαριστώ, κύριε Πρόεδρε.
Καλό μεσημέρι, κύριε Υουργέ.
Όπως ξέρετε, με την προδημοσίευση της 12ης Δεκεμβρίου 2025, το Υπουργείο σας ανακοίνωσε την παρέμβαση Π3-70-5.1 «Μείωση αποτυπώματος άνθρακα σε αρόσιμες καλλιέργειες», με αρχικό προϋπολογισμό περίπου 96 εκατομμύρια ευρώ. Η παρέμβαση αφορά βαμβάκι, βιομηχανική τομάτα και κινόα. Για το βαμβάκι προβλεπόταν ενίσχυση 31,70 ευρώ ανά στρέμμα ετησίως για την τριετία 2026–2028, με έτος αναφοράς το 2025 και στόχο τη μείωση του αποτυπώματος άνθρακα κατά 20% το πρώτο έτος. 
Η ίδια προδημοσίευση όριζε ότι οι δεσμεύσεις θα άρχιζαν την 1η Ιανουαρίου 2026. Παρά τις κυβερνητικές ανακοινώσεις, όμως, η οριστική πρόσκληση και το αναγκαίο θεσμικό πλαίσιο δεν εκδόθηκαν μέχρι και σήμερα. Τον Φεβρουάριο του 2026, το Υπουργείο ανέφερε ότι η ενεργοποίηση της παρέμβασης και η έκδοση της πρόσκλησης αποτελούσαν ναι μεν άμεση προτεραιότητα, αλλά δεν είχε δημοσιοποιηθεί μέχρι τον Ιούνιο. Σύμφωνα με πρόσφατες αναφορές, η έναρξη μετατίθεται για το 2027. 
Ερωτάσθε τα εξής: Πρώτον, για ποιους συγκεκριμένους λόγους δεν εκδόθηκαν εγκαίρως το θεσμικό πλαίσιο και η πρόσκληση και ποια υπηρεσιακά ή διοικητικά στάδια προκάλεσαν αυτήν την καθυστέρηση; Πρέπει να το ξέρουν οι παραγωγοί.
Πότε διαβιβάστηκε στην ΑΑΔΕ το σχέδιο της υπουργικής απόφασης, ποια υπηρεσία ή φορέας το διαβίβασε και ποια ακριβώς σχόλια, παρατηρήσεις ή εγκρίσεις ζητήθηκαν; 
Πότε απαντήθηκε το σχετικό αίτημα και ποιες ενέργειες κάνατε εσείς ως Υπουργείο για την άρση των εκκρεμοτήτων; 
Δεύτερον, ποια συγκεκριμένα μέτρα θα λάβει το Υπουργείο σας, ώστε να μη χαθεί η στήριξη για τους παραγωγούς μας που προετοίμασαν ή εφάρμοσαν τις προβλεπόμενες πρακτικές το 2026; Θα εξεταστεί στο πλαίσιο των ενωσιακών και εθνικών κανόνων η δυνατότητα αναγνώρισης των τεκμηριωμένων ενεργειών τους ή άλλης ισοδύναμης λύσης για το χαμένο έτος; Με ποιο δεσμευτικό χρονοδιάγραμμα θα ενεργοποιηθεί η παρέμβαση το 2027 και πώς θα αντιμετωπιστούν το έτος αναφοράς, οι πρακτικές του 2026, η τριετής διάρκεια και ο διαθέσιμος προϋπολογισμός; Τα προβλεπόμενα ποσά ενίσχυσης πόσα θα είναι, αν θα υπάρξουν; Έχει ζητηθεί από εσάς ή θα ζητηθεί η αναγκαία έγκριση ή τροποποίηση του ΣΣ ΚΑΠ από την Ευρωπαϊκή Επιτροπή;
Σας ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε.
Παρακαλώ, κύριε Υπουργέ, έχετε τον λόγο.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε.
Αξιότιμε κύριε συνάδελφε, η παρέμβαση για τη μείωση του αποτυπώματος άνθρακα στις αρόσιμες καλλιέργειες αποτελεί μια σημαντική πρωτοβουλία για τη στήριξη της ελληνικής γεωργίας και την προσαρμογή της στις νέες περιβαλλοντικές απαιτήσεις. Πρόκειται, λοιπόν, για μια καινοτόμο παρέμβαση του στρατηγικού σχεδίου της Κοινής Αγροτικής Πολιτικής, η οποία αφορά το βαμβάκι, τη βιομηχανική ντομάτα και την κινόα και συνδέει την οικονομική ενίσχυση με ένα συγκεκριμένο μετρήσιμο περιβαλλοντικό αποτέλεσμα. Ειδικότερα, προβλέπει τη μείωση του αποτυπώματος άνθρακα κατά 20% μέσα από την εφαρμογή κατάλληλων καλλιεργητικών πρακτικών και τη βελτίωση της διαχείρισης των εισροών. 
Η παρέμβαση προδημοσιεύθηκε στις 12 Δεκεμβρίου του 2025 με αρχικό προϋπολογισμό 96 εκατομμύρια ευρώ, προκειμένου οι ενδιαφερόμενοι παραγωγοί να ενημερωθούν εγκαίρως για τους βασικούς όρους της. Ωστόσο, ο αρχικός προγραμματισμός για την ενεργοποίηση εντός του 2026 δεν κατέστη δυνατόν να τηρηθεί. Θα εξηγήσω συγκεκριμένα τους λόγους. 
Η ιδιαιτερότητα, λοιπόν, αυτής της παρέμβασης είναι ότι η ενίσχυση δεν εξαρτάται μόνο από την εφαρμογή ορισμένων γεωργικών πρακτικών, αλλά και από την επίτευξη και την αξιόπιστη πιστοποίηση ενός μετρήσιμου αποτελέσματος. Αυτό προϋποθέτει ένα ολοκληρωμένο θεσμικό και τεχνικό πλαίσιο που θα διασφαλίζει τόσο την αποτελεσματικότητα της παρέμβασης, όσο και τη δυνατότητα ελέγχου από τον αρμόδιο Οργανισμό πληρωμών, δηλαδή την ΑΑΔΕ. 
Γι’ αυτόν τον λόγο, λοιπόν, απαιτείται η συμφωνία με την ΑΑΔΕ, η οποία συμμετείχε και συμμετέχει στη διαμόρφωση και συνυπογράφει τη σχετική κοινή απόφαση. Σύμφωνα, λοιπόν, με την ενημέρωση των αρμοδίων Υπηρεσιών, το τελικό σχέδιο της κοινής απόφασης που διαμορφώθηκε σε συνεργασία και με την Διεπαγγελματική Οργάνωση Βάμβακος, διαβιβάστηκε στην ΑΑΔΕ στις 16 Ιουνίου του 2026. Οι παρατηρήσεις της ΑΑΔΕ ελήφθησαν στις 2 Οκτωβρίου και η αρμόδια ειδική Υπηρεσία του Υπουργείου απάντησε επ’ αυτών στις 9 Οκτωβρίου. Παράλληλα, απαιτείται η υλοποίηση του πληροφοριακού συστήματος υποβολής αιτήσεων, καθώς και η προετοιμασία και έγκριση των ψηφιακών εφαρμογών υπολογισμού του αποτυπώματος άνθρακα. 
Πρόκειται, λοιπόν, για αναγκαίες προϋποθέσεις ώστε οι παραγωγοί να γνωρίζουν με σαφήνεια τις υποχρεώσεις τους και να διασφαλίζεται βεβαίως ότι οι ενισχύσεις θα καταβάλλονται με διαφανείς και ελέγξιμες διαδικασίες. 
Με δεδομένο, λοιπόν, ότι η καλλιεργητική περίοδος της βιομηχανικής ντομάτας είχε ήδη ολοκληρωθεί και εκείνη του βαμβακιού πλησίαζε στην ολοκλήρωσή της, η εφαρμογή της παρέμβασης με πρώτο έτος το 2026 δεν είναι πλέον εφικτή. Γι’ αυτό λοιπόν και η πρόταση των αρμόδιων Υπηρεσιών είναι να αποτελέσει το 2027 το πρώτο έτος εφαρμογής. Όμως, θέλω να υπογραμμίσω ότι ο σχεδιασμός για τριετή διάρκεια της παρέμβασης παραμένει. 
Στόχος μας, λοιπόν, είναι να διαμορφωθούν οι αναγκαίες προϋποθέσεις ώστε η εφαρμογή να γίνει με σαφείς κανόνες, αξιόπιστους ελέγχους και πραγματικό όφελος για τους παραγωγούς.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Παρακαλώ, κύριε Αχμέτ, έχετε τον λόγο.
ΙΛΧΑΝ ΑΧΜΕΤ: Κατ’ αρχάς, το να ολοκληρωθεί το θεσμικό πλαίσιο ώστε να εφαρμοστεί αυτό το πρόγραμμα είναι αυτονόητο. Όμως, η ολοκλήρωση αυτού του θεσμικού πλαισίου υπάγεται στην αποκλειστική αρμοδιότητα των Υπουργείων, της ΑΑΔΕ, της Κυβερνήσεως και του Διοικητή της Ανεξάρτητης Αρχής των Δημοσίων Εσόδων. 
Θέλω να σας θυμίσω -και θα το καταθέσω στα Πρακτικά, αν και θα το ξέρετε- ότι την Τετάρτη 21 Οκτωβρίου έγινε όντως μια σύσκεψη με τον κ. Ευθύμιο Φωτεινό, τον Πρόεδρο της Διεπαγγελματικής Οργάνωσης Βάμβακος και στελεχών στο Υπουργείο με τον κ. Γεώργιο Πιτσιλή. Εκεί πάλι οι διαβεβαιώσεις που δόθηκαν από το Υπουργείο στο Προεδρείο ήταν ότι πάμε ολοταχώς και προσδοκούμε να υλοποιήσουμε αυτό το θεσμικό πλαίσιο. 
Εγώ θα ήθελα στη δευτερολογία σας, κύριε Υπουργέ, να δώσετε δύο συγκεκριμένες απαντήσεις. Τη μία τη δώσατε προκαταβολικά στην αρχική μου ερώτηση ότι το 2027 θα αρχίσει να υλοποιείται αυτό το πρόγραμμα. Εδώ μένω. 


Όμως, για το 2028 που χάθηκε, υπάρχει δυνατότητα να γίνει κάτι; Το επιτρέπει η ευρωπαϊκή νομοθεσία; Θα κάνετε κάποιες κινήσεις προς την Ευρωπαϊκή Επιτροπή προς αυτό; Αυτό θα το δείτε υπηρεσιακά.
Δεύτερον, πρέπει, κύριε Υπουργέ, να υποσχεθείτε -ή να δεσμευτείτε, καλύτερα στην πολιτική- ότι το 2027 θα ολοκληρωθεί όλη αυτή η διαδικασία των προαπαιτούμενων, να αρχίσει το πρόγραμμα και να μας ενημερώσετε -τον Ελληνικό λαό και τους αγρότες- αυτήν τη στιγμή αν μπορείτε, πόσο τοις εκατό ή σε ποια φάση βρίσκεται η ολοκλήρωση του θεσμικού πλαισίου. Δηλαδή, είναι στο τέλος; Έχει ακόμα πολλές εκκρεμότητες; Μην έρθουμε εδώ πέρα πάλι το 2028 και έχουμε τα ίδια προβλήματα.
Όπως ξέρετε, ο αγροτικός κόσμος περνάει δύσκολα. Ιδίως ο Έλληνας βαμβακοπαραγωγός, με τις μειωμένες τιμές, με τις ξηρασίες, με τα καιρικά φαινόμενα, με το πολύ αυξημένο κόστος παραγωγής, βρίσκεται σε δύσκολη θέση και αυτό είναι ένα πολύτιμο εργαλείο από την Ευρωπαϊκή Ένωση για να τους βοηθήσει και οπωσδήποτε δεν πρέπει να χαθούν αυτά τα χρήματα από την Ευρωπαϊκή Ένωση.
Οπότε, θα θέλαμε από εσάς να μας δώσετε περισσότερα στοιχεία, χρονοδιάγραμμα δηλαδή, για το 2027, τι και πώς θα αρχίσουν οι αιτήσεις, αν μπορείτε.
Ευχαριστούμε.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε. 
Παρακαλώ, κύριε Υπουργέ, έχετε τον λόγο.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε. 
Αξιότιμε κύριε συνάδελφε, κατανοώ τον προβληματισμό των παραγωγών που στηριζόμενοι στην προδημοσίευση της παρέμβασης, προετοιμάστηκαν ή προχώρησαν ήδη στην εφαρμογή συγκεκριμένων καλλιεργητικών πρακτικών μέσα στο 2026. Από την άλλη πλευρά, όμως, οφείλουμε να είμαστε σαφείς.
Η καταβολή ενισχύσεων στο πλαίσιο της συγκεκριμένης παρέμβασης προϋποθέτει την ύπαρξη του αναγκαίου, όπως είπατε και εσείς, θεσμικού πλαισίου, τη δυνατότητα πιστοποίησης της επίτευξης των περιβαλλοντικών στόχων και την τήρηση των προβλεπόμενων ενωσιακών κανόνων. Δεν θα ήταν συνεπώς υπεύθυνο να δημιουργήσουμε προσδοκίες για καταβολή ενισχύσεων για το 2026, χωρίς προηγουμένως να έχει τεκμηριωθεί η σχετική δυνατότητα.
Σε ό,τι αφορά, λοιπόν, τον σχεδιασμό για το 2027, η πρόταση είναι η παρέμβαση να ξεκινήσει με πλήρως αποσαφηνισμένες τις υποχρεώσεις των παραγωγών, τον τρόπο υπολογισμού της μείωσης του αποτυπώματος άνθρακα και βεβαίως, τις διαδικασίες ελέγχου και πληρωμής. Ιδιαίτερη σημασία έχει ο καθορισμός του έτους αναφοράς, το οποίο σύμφωνα με την ενημέρωση των υπηρεσιών, θα οριστικοποιηθεί μετά την ολοκλήρωση της διαβούλευσης με την ΑΑΔΕ και βεβαίως, σε συνεργασία με τη Διεπαγγελματική Οργάνωση Βάμβακος. Παράλληλα, παραμένει στον σχεδιασμό η τριετής, όπως είπα, διάρκεια της παρέμβασης.
Τώρα, ως προς τον υπολογισμό και τα ποσά ενίσχυσης, τα στοιχεία που έχουν δημοσιοποιηθεί αφορούν τον αρχικό σχεδιασμό της προδημοσίευσης. Οι οριστικοί όροι θα πρέπει να αποτυπωθούν στο θεσμικό πλαίσιο και στη σχετική πρόσκληση.
Σε κάθε περίπτωση, η σημασία της παρέμβασης είναι ουσιαστική. Η μείωση του περιβαλλοντικού αποτυπώματος της γεωργίας, πέρα από υποχρέωση που απορρέει από τους ευρωπαϊκούς στόχους, μπορεί πράγματι να συμβάλλει και στη μείωση του κόστους παραγωγής, στην αποτελεσματικότερη αξιοποίηση των εισροών και στην ενίσχυση της ανταγωνιστικότητας των ελληνικών αγροτικών προϊόντων. Αυτή είναι και η κατεύθυνση στην οποία κινούμαστε.
Ευχαριστώ πολύ.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
Συνεχίζουμε με τη δέκατη τέταρτη με αριθμό 202/2-11-2026 επίκαιρη ερώτηση πρώτου κύκλου της Ανεξάρτητης Βουλευτού Κοζάνης κυρίας Καλλιόπης Βέττα προς τον Υπουργό Αγροτικής Ανάπτυξης και Τροφίμων με θέμα: «Ατέλειωτος ο Γολγοθάς για τους αγρότες του Λιβαδερού και πολλών άλλων περιοχών της Περιφερειακής Ενότητας Κοζάνης η υποβολή δηλώσεων στον Ο.Σ.Δ.Ε. Κίνδυνος απώλειας ενισχύσεων λίγο πριν από τη λήξη της προθεσμίας».
Κυρία Βέττα, έχετε τον λόγο.
ΚΑΛΛΙΟΠΗ ΒΕΤΤΑ: Ευχαριστώ, κύριε Πρόεδρε.
Κύριε Υπουργέ, οι παραγωγοί της ΠΕ Κοζάνης βρίσκονται για μια ακόμη χρόνια αντιμέτωποι με σοβαρά προβλήματα κατά την υποβολή των αιτήσεων για την ενίσχυση των δηλώσεων ΟΣΔΕ. Οι αγρότες, λοιπόν, αντί να καλλιεργούν τη γη, τρέχουν και δεν φτάνουν με τη γραφειοκρατία, κύριε Υπουργέ, τις λειτουργίες της πλατφόρμας, τα προβλήματα στο κτηματολόγιο. Περιμένουν την ενίσχυση και στο μεταξύ γονατίζουν από την ακρίβεια των καυσίμων, από τους προμηθευτές, από τα κόστη ενέργειας, από τα αγροεφόδια. Βρίσκονται σε απόγνωση και τους οδηγείτε με μαθηματική ακρίβεια να εγκαταλείψουν το επάγγελμα. Καταδικάζετε, δηλαδή, την ύπαιθρο σε ερήμωση και τη Δυτική Μακεδονία σε περαιτέρω δημογραφική συρρίκνωση.
Το πρόβλημα, βέβαια, δεν είναι καινούργιο. Εγώ προσωπικά το είχα φέρει πέρυσι τον Δεκέμβρη και συζητώντας με τον κ. Τσιάρα και μετά από την κοινοβουλευτική ερώτηση, πήρα την υπόσχεση ότι θα το λύσει. Τελικά, όμως, είμαστε αντιμέτωποι με το ίδιο και φέτος πρόβλημα. Για άλλη μια φορά, δηλαδή, δεν μπορούν οι παραγωγοί να πάρουν τις αγροτικές επιδοτήσεις.
Η νέα αίτηση ενίσχυσης για το 2026 συνδέεται με ένα πλέγμα ψηφιακών συστημάτων και διασταυρώσεων που λειτουργούν ως μηχανισμός αποκλεισμού νόμιμων παραγωγών. Υπάρχουν, δηλαδή, οι παραγωγοί που διαθέτουν τίτλους ιδιοκτησίας και χαρακτηριστικά να σας πω την περίπτωση του Λιβαδερού, όπου το 90% του κτήματος δεν μπορεί να κάνει δηλώσεις, γιατί το 10% θεωρείται ότι ανήκει στην Κτηματική Υπηρεσία, ενώ διαθέτουν νόμιμους τίτλους. Είναι χαρακτηριστική η περίπτωση στον νομό μας αυτή του Λιβαδερού.
Έτσι, οι αγρότες καλούνται να αποδείξουν εκ νέου ότι έχουν ήδη τεκμηριώσει, δηλαδή τα δικαιώματά τους, αναζητώντας λύσεις ανάμεσα σε διαφορετικές υπηρεσίες, χωρίς σαφές οδηγίες και χωρίς βεβαιότητα για να λυθεί το πρόβλημα, να υπάρχει αποτέλεσμα. Δεν πρόκειται μόνο για μια δυσλειτουργία της σχετικής πλατφόρμας. Πρόκριτε για μια σύγκρουση ανάμεσα στην πραγματική κατάσταση των αγροτεμαχίων και στα διοικητικά στοιχεία που χρησιμοποιούνται για τον έλεγχό τους.
Την άρση αυτής της σύγκρουσης δεν μπορεί να την επωμίζεται αποκλειστικά ο αγρότης, κύριε Υπουργέ. Η παράταση που δώσατε δεν φτάνει. Πρέπει να συνοδεύεται και από λειτουργικές λύσεις.
Πείτε μας, ποια συγκεκριμένα και άμεσα μέτρα προτίθεται να λάβει το Υπουργείο ώστε οι αγρότες της ΠΕ Κοζάνης, που αντιμετωπίζουν αντίστοιχα προβλήματα, να μπορέσουν να ολοκληρώσουν και να οριστικοποιήσουν τις δηλώσεις ΟΣΔΕ 2026; Ποιος είναι ο συγκεκριμένος σχεδιασμός και το χρονοδιάγραμμα για την οριστική αντιμέτωπη των ιδιοκτησιακών εκκρεμοτήτων και των αναντιστοιχιών μεταξύ Κτηματολόγιο, Ε9, ΑΤΑΚ, ΚΑΕΚ, monitoring κ.λπ.; Πώς και πότε θα διασφαλιστεί η πραγματική καταβολή των ενισχύσεων στους παραγωγούς που αδυνατούν να οριστικοποιήσουν τις αιτήσεις τους εξαιτίας αναντιστοιχιών στα στοιχεία του Κτηματολογίου ή άλλων διοικητικών και τεχνικών προβλημάτων ή που οριστικοποίησαν τις αιτήσεις τους, αλλά προκύπτουν ανάλογα προβλήματα κατά το στάδιο ελέγχου;
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Βέττα.
Κύριε Υπουργέ, έχετε τον λόγο.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε.
Αξιότιμη κυρία συνάδελφε, γνωρίζουμε τα προβλήματα που αντιμετωπίζουν οι αγρότες του Λιβαδερού και άλλων περιοχών της Περιφερειακής Ενότητας Κοζάνης με τις δηλώσεις ΟΣΔΕ. Οι αντιστοιχίες ανάμεσα, όμως, λύνονται και θα σας πω. Η ενημέρωση που έχουμε και από αγρότες που μπαίνουν πλέον στη διαδικασία οριστικοποίησης των αιτήσεων, βλέπουν την καθημερινή βελτίωση και τις δυνατότητες λύσης προβλημάτων.
Οι αναντιστοιχίες, λοιπόν, ανάμεσα στους τίτλους ιδιοκτησίας, τα στοιχεία του κτηματολογίου και στην πραγματική κατάσταση των καλλιεργούμενων εκτάσεων, προκαλούν δυσκολίες και εύλογη ανησυχία. Δεν υποτιμούμε την ταλαιπωρία τους, ιδιαίτερα όταν πρόκειται για εκκρεμότητες που δεν μπορούν να επιληφθούν με δική τους ενέργεια. Γι’ αυτό έχουν ήδη ληφθεί συγκεκριμένα μέτρα, ώστε η ύπαρξη μιας κτηματολογικής εκκρεμότητας να μην οδηγεί αυτομάτως στον αποκλεισμό ενός παραγωγού από τη διαδικασία των ενισχύσεων. Βέβαια, το Υπουργείο Αγροτικής Ανάπτυξης δεν μπορεί να λύσει τα ιδιοκτησιακά προβλήματα αυτών των αγροτών. Για αυτά υπάρχουν διαδικασίες, υπάρχουν δικαστήρια, υπάρχουν διάφορες διαδικασίες σε εξέλιξη, άρα δεν μπορεί να υπεισέλθει σε αυτό.
Με την απόφαση Α.1216/26 της ΑΑΔΕ προβλέφθηκαν δεκαεπτά λόγοι μη ταυτοποίησης του ΑΤΑΚ ή του ΚΑΕΚ. Σε αυτούς, λοιπόν, περιλαμβάνονται οι εκκρεμείς κτηματολογικές αγωγές, οι ενστάσεις στο κτηματολόγιο, η μη ολοκλήρωση αναδασμού, η χρήση αγροτεμαχίου που εμφανίζεται ως δημόσιο και οι αποκλίσεις από τα εποικιστικά αρχεία.
Στις περιπτώσεις αυτές οι παραγωγοί μπορούν να καταχωρίζουν τον σχετικό λόγο και να προσκομίζουν τα προβλεπόμενα δικαιολογητικά ή άλλο πρόσφορο μέσο τεκμηρίωσης.
Έτσι, η αίτησή τους μπορεί να εξεταστεί ουσιαστικά, χωρίς να παρακάμπτονται οι προβλεπόμενοι έλεγχοι. 
Ιδιαίτερη σημασία έχει η πρόσφατη διευκρίνιση της ΑΑΔΕ για τις λεγόμενες δημόσιες γαίες. Η εμφάνιση μιας έκτασης με αυτόν τον χαρακτηρισμό του Κτηματολογίου -και σας θυμίζω ότι φέραμε διάταξη και ψηφίσαμε, έγινε νόμος του κράτους- δεν αποκλείει από μόνη της την καταχώρησή της, καθώς ο παραγωγός μπορεί να δηλώσει τον λόγο χρήσης και να προσκομίσει τα απαραίτητα στοιχεία, προκειμένου να ελεγχθεί αν πληροί τις προϋποθέσεις ενίσχυσης. 
Παράλληλα, η ΑΑΔΕ παράτεινε την προθεσμία υποβολής της ενιαίας αίτησης ενίσχυσης έως τις 10 Νοεμβρίου. Aν παρατείνουμε συνέχεια και δίνουμε παρατάσεις, θα πάνε πίσω και οι πληρωμές. Θα υπάρξει άλλη μια πληρωμή για τις υπόλοιπες εκκρεμούσες αιτήσεις που θα υποβληθούν αργότερα. Από τις 2 Νοεμβρίου λοιπόν ισχύει και μια πρόσθετη διευκόλυνση στις περιοχές όπου λειτουργεί το Κτηματολόγιο για ακίνητα έως δέκα στρέμματα. Έχει βγει σχετική ανακοίνωση της ΑΑΔΕ. Σύμφωνα, λοιπόν, με τα στοιχεία του Ε9 μπορεί να δηλώνεται μόνο ο ΑΤΑΚ, αντί του ΚΑΕΚ, τόσο για ιδιόκτητα, όσο και για μισθωμένα ακίνητα. Νομίζω ότι αυτό, σύμφωνα με τις πληροφορίες που έχουμε και από την περιοχή σας, είναι πως έχει δώσει λύσεις.
Παράλληλα, για τα ιδιόκτητα και ιδιοχρησιμοποιούμενα ακίνητα, όταν το εμβαδόν στο Ε9 είναι μικρότερο από εκείνο του Κτηματολογίου, η αναντιστοιχία δεν εμποδίζει την οριστικοποίηση της αίτησης, ενώ προβλέπεται η αυτοματοποιημένη διόρθωση από την ΑΑΔΕ τον Ιανουάριο του 2027. 
Σε ό, τι αφορά, λοιπόν, τις πληρωμές, στις 31 Οκτωβρίου καταβλήθηκε ήδη η προκαταβολή του 70% της βασικής ενίσχυσης, συνολικού ύψους 7,8 εκατομμυρίων ευρώ σε είκοσι χιλιάδες περίπου δικαιούχους, συγκεκριμένα δεκαεννιά χιλιάδες οκτακόσιους δεκαεννιά, που είχαν υποβάλει αιτήσεις έως 25 Σεπτεμβρίου. Για τις αιτήσεις που υποβάλλονται από 26 Σεπτεμβρίου και μέχρι αύριο προβλέπεται καταβολή της προκαταβολής έως 30 Νοεμβρίου, μετά από τους απαιτούμενους ελέγχους. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε, κύριε Υπουργέ. 
Κυρία Βέττα, έχετε τον λόγο.
ΚΑΛΛΙΟΠΗ ΒΕΤΤΑ: Κύριε Υπουργέ, σαφώς αναγνωρίζετε το πρόβλημα, αλλά οι αγρότες εξακολουθούν να βρίσκονται αντιμέτωποι τόσο με τεχνικές δυσλειτουργίες της πλατφόρμας, όσο και με ιδιοκτησιακές κτηματολογικές εκκρεμότητες. Και δεν φταίνε οι ίδιοι. Οι παρατάσεις που δώσατε, οι απλοποιήσεις στο σύστημα αποδοχής των αιτήσεων, η κατάργηση των πρόσθετων προϋποθέσεων, η τεχνική βελτίωση ενός συστήματος δεν αρκούν, όταν εξακολουθούν να υπάρχουν αυτά τα προβλήματα και δεν μπορούν αγροτεμάχια να οριστικοποιηθούν, με αποτέλεσμα να κινδυνεύουν οι αγρότες να μην πάρουν την ενίσχυση. 
Απαιτούνται συγκεκριμένες και οριστικές λύσεις, σαφείς οδηγίες προς τις αρμόδιες υπηρεσίες και ουσιαστικός συντονισμός μεταξύ του Υπουργείου Αγροτικής Ανάπτυξης και Τροφίμων, μεταξύ της ΑΑΔΕ και του Ελληνικού Κτηματολογίου, ώστε για την επόμενη χρονιά οι αγρότες να μην έχουν πάλι το ίδιο πρόβλημα.
Κανείς δεν ισχυρίζεται βέβαια αυτό που είπατε, ότι το Υπουργείο σας είναι αρμόδιο να επιλύσει κάθε ιδιοκτησιακή και κτηματολογική εκκρεμότητα. Όμως, αυτό δεν απαλλάσσει την Κυβέρνηση και το Υπουργείο σας που έχει υποχρέωση να λάβει μέτρα για να διασφαλίσει ότι αυτές οι εκκρεμότητες δεν θα οδηγήσουν σε απώλεια ενισχύσεων που δικαιούνται οι αγρότες.
Υποχρέωση της Κυβέρνησης είναι να εξασφαλίσει τον αναγκαίο συντονισμό. Οι αγρότες δεν μπορεί να πληρώνουν το τίμημα της αδυναμίας του κράτους να συντονίσει τις υπηρεσίες και τα Υπουργεία σας. 
Θέλω να μου απαντήσετε συγκεκριμένα σ’ αυτές τις ερωτήσεις, όσο επιτρέπει ο χρόνος, που θα σας υποβάλλω. Τι θα γίνει με τις αιτήσεις που δεν θα μπορέσουν να οριστικοποιηθούν εξαιτίας τεκμηριωμένων τεχνικών, ιδιοκτησιακών και κτηματολογικών εκκρεμοτήτων; Τι θα γίνει;
Από τις περσινές αιτήσεις, εξακόσιες είκοσι χιλιάδες περίπου οριστικοποιήθηκαν μέχρι τις 6 Νοεμβρίου, μόλις το 1/3 των δυνητικών δικαιούχων. Τι θα γίνει με τις αιτήσεις στις οποίες θα εντοπίσουν λάθη, αναντιστοιχίες ή προβλήματα; Θα υπάρξει δυνατότητα διόρθωσης χωρίς απώλεια ενισχύσεων ή κυρώσεων; Πόσοι παραγωγοί θα έχουν πραγματική δυνατότητα να αποδείξουν τα δικαιώματά τους; Τι θα γίνει με τα ακίνητα άνω των δέκα στρεμμάτων; 
Ποιο θα είναι το χρονοδιάγραμμα της ΑΑΔΕ για την εκκαθάριση του συνόλου των οριστικών αιτήσεων; Απαιτείται ένα διαφανές χρονοδιάγραμμα πληρωμών. Φέτος, με αυτά τα ποσά που είπατε, των 7-8 εκατομμυρίων περίπου, είχαμε τεράστια μείωση των πληρωμών σε πανελλήνιο επίπεδο στην προκαταβολή της βασικής ενίσχυσης, μείωση που κυμαίνεται πάνω από 90% μέχρι τώρα. Έτσι, στα ποσά και στους δικαιούχους τι σημαίνει αυτό, κύριε Υπουργέ; Ότι μόνο ένας στους δέκα πήραν επιδότηση. Οι εννέα στους δέκα δεν καλλιέργησαν, αυτό σημαίνει.
Τέλος, τι γίνεται, κύριε Υπουργέ, με τα δικαιώματα στο εθνικό απόθεμα; Τι θα γίνει με τα πλαστά δικαιώματα, μ’ αυτά δηλαδή που καταχωρήθηκαν στο σκάνδαλο του ΟΠΕΚΕΠΕ; Αυτός που τα αγόρασε θα τα κρατήσει; Το εθνικό απόθεμα πρέπει να δοθεί, κύριε Υπουργέ, στους έντιμους αγρότες. Η Κυβέρνηση οφείλει να δώσει άμεσα εφαρμόσιμες λύσεις, με σαφείς οδηγίες και ουσιαστικό συντονισμό των αρμόδιων υπηρεσιών πάνω απ’ όλα.
Ευχαριστώ πολύ.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε, κυρία Βέττα.
Κύριε Υπουργέ, έχετε τον λόγο.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε.
Αξιότιμη κυρία συνάδελφε, όπως είπα, η στόχευση και η δέσμευσή μας είναι σαφής, να μπορούν δηλαδή οι πραγματικοί παραγωγοί να ολοκληρώνουν τις δηλώσεις τους και να εξετάζονται τα δικαιώματά τους χωρίς αδικαιολόγητα εμπόδια. 
Θέλω να απαντήσω τώρα και στο δεύτερο σκέλος της ερώτησής σας που αφορά το ιδιοκτησιακό που ξαναθέσατε. Είναι σημαντικό να ξεχωρίσουμε τη δυνατότητα πρόσβασης στις αγροτικές ενισχύσεις από την οριστική διευθέτηση μιας διαφοράς κυριότητας. Το πρώτο μπορούμε να το αντιμετωπίσουμε με στοχευμένες ρυθμίσεις. Το δεύτερο απαιτεί την ολοκλήρωση των νόμιμων κτηματολογικών και διοικητικών διαδικασιών. Αυτός είναι και ο λόγος που δεν περιοριστήκαμε στις τεχνικές διευκολύνσεις της φετινής αίτησης.
Με το άρθρο 100 του ν.5302/2026 θεσπίστηκε ειδική πρόβλεψη για αγροτεμάχια που εμφανίζονται στο Κτηματολόγιο με αρχικό δικαιούχο κυριότητας στο Ελληνικό Δημόσιο. Εφόσον έχουν δηλωθεί στο ΟΣΔΕ, τα τρία προηγούμενα έτη και αποδεικνύεται ενεργή γεωργική δραστηριότητα, θεωρούνται για τις ανάγκες των προβλεπόμενων ενισχύσεων ότι βρίσκονται στη διάθεση του παραγωγού. Η ρύθμιση δεν αναγνωρίζει κυριότητα και δεν θίγει δικαιώματα τρίτων. Προστατεύει, όμως, την πρόσβαση στις ενισχύσεις όταν συντρέχουν οι νόμιμες προϋποθέσεις. Επομένως, όταν συντρέχουν οι νόμιμες προϋποθέσεις, δεν έχουν κανένα λόγο να φοβούνται ότι χάνουν τις επιδοτήσεις, τις ενισχύσεις. Και έχει ήδη εφαρμοστεί.
Κατά την εκκαθάριση ενισχύσεων του 2025 επέτρεψε την πληρωμή για σαράντα χιλιάδες επτακόσια εννέα αγροτεμάχια που εμφανίζονταν ως δημόσιες εκτάσεις. Σε ό,τι αφορά, λοιπόν, ορισμένους αναδασμούς στην Περιφερειακή Ενότητα Κοζάνης, η αρμόδια Διεύθυνση Εγγείων Βελτιώσεων έχει ενημερώσει ότι στα αγροκτήματα Σπάρτου, Καισαριάς και Λουκομίου έχουν αποδοθεί στους δικαιούχους τα νέα αγροτεμάχια των αναδασμών και έχουν χορηγηθεί σχετικές υπηρεσιακές βεβαιώσεις. Εκκρεμούν η κύρωση των αντίστοιχων μελετών και η οριστική έκδοση των τίτλων κυριότητας. Η ίδια η υπηρεσία διευκρινίζει ότι το Υπουργείο Αγροτικής Ανάπτυξης και Τροφίμων δεν προβάλλει δικαιώματα κυριότητας στις συγκεκριμένες εκτάσεις που έχουν αποδοθεί στους δικαιούχους και εμφανίζουν επικάλυψη σε δημόσια έκταση.
Πρόκειται, λοιπόν, για χρήσιμη διευκρίνιση, χωρίς όμως να σημαίνει ότι έχουν ολοκληρωθεί οι αναδασμοί. Παράλληλα, γνωρίζουμε ότι υπάρχουν πρόσθετες δυσκολίες τόσο σε περιοχές με εκκρεμείς αναδασμούς, όσο και στο αγρόκτημα Πτολεμαΐδας, όπου εντοπίζονται ιδιαίτερα προβλήματα ταυτοποίησης των ιδιοκτησιών.
Η Περιφέρεια Δυτικής Μακεδονίας έχει υποβάλει συγκεκριμένες προτάσεις για την αντιμετώπιση αυτών των περιπτώσεων, μεταξύ άλλων με την αξιοποίηση υπηρεσιακών βεβαιώσεων για την τεκμηρίωση των δηλώσεων. Ο στόχος μας λοιπόν δεν είναι να υποκαταστήσουμε το Κτηματολόγιο μέσω του ΟΣΔΕ, είναι να μην επιβαρύνονται οι πραγματικοί παραγωγοί με αυτόματο αποκλεισμό, όσο εκκρεμούν νόμιμες διαδικασίες, και συγχρόνως να διατηρείται πλήρης έλεγχος της επιλεξιμότητας, να στηρίζουμε δηλαδή όσους δικαιούνται ενίσχυση με κανόνες που προστατεύουν και το δημόσιο χρήμα.
Ευχαριστώ πολύ.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε, κύριε Υπουργέ. 
Ολοκληρώνουμε τον κύκλο των ερωτήσεων προς τον Υπουργό Αγροτικής Ανάπτυξης και Τροφίμων με την έκτη, με αριθμό 193/1-11-2026, επίκαιρη ερώτηση δεύτερου κύκλου του Βουλευτή Χαλκιδικής της Κοινοβουλευτικής Ομάδας ΠΑΣΟΚ-Κινήματος Αλλαγής κ. Απόστολου Πάνα προς τον Υπουργό Αγροτικής Ανάπτυξης και Τροφίμων με θέμα: «Άμεση ανάγκη οικονομικής στήριξης των παραγωγών επιτραπέζιων και οινοποιήσιμων σταφυλιών μέσω de minimis και ευρωπαϊκών πόρων».
Κύριε Πάνα, έχετε τον λόγο.
ΑΠΟΣΤΟΛΟΣ ΠΑΝΑΣ: Κύριε Υπουργέ, νομίζω ότι σήμερα ερχόμαστε εδώ για ένα πολύ σοβαρό πρόβλημα που αντιμετωπίζουν οι παραγωγοί επιτραπέζιων και οινοποιήσιμων σταφυλιών στη Χαλκιδική, αλλά και σε άλλες αμπελουργικές περιοχές της χώρας. Οι παραγωγοί βλέπουν τις τιμές πώλησης να καταρρέουν, την ώρα που αντιλαμβάνεστε ότι το κόστος παραγωγής παραμένει δυσβάσταχτο.
Θα ήθελα, λοιπόν, να σας μεταφέρω την πραγματική εικόνα της Χαλκιδικής. Στα επιτραπέζια σταφύλια όσες ποσότητες συγκομίστηκαν και διατέθηκαν, πωλήθηκαν με μειωμένες τιμές κατά 30% έως 40% σε σχέση με πέρυσι, ενώ υπήρξαν και αμπέλια που δεν συγκομίστηκαν. 
Στα οινοποιήσιμα σταφύλια η κατάσταση είναι εξίσου ανησυχητική. Η μεγαλύτερη ποσότητα συγκομίστηκε και παραδόθηκε με ανοικτές τιμές, χωρίς δηλαδή οι παραγωγοί να γνωρίζουν πόσο τελικά θα πληρωθούν, και όσες ποσότητες έχουν ήδη τιμολογηθεί, τιμολογήθηκαν σε τιμές σημαντικά χαμηλότερες από τις περυσινές.
Όλα αυτά αντιλαμβάνεστε, κύριε Υπουργέ, τι σημαίνουν για έναν αγρότη που έχει να πληρώσει ολόκληρη τη χρονιά για άρδευση, ενέργεια, λιπάσματα, φυτοπροστασία, εργατικά και συγκομιδή και στο τέλος να πουλάει είτε φθηνότερα είτε να παραδίδει την παραγωγή του χωρίς να γνωρίζει την τιμή που θα εισπράξει. Αυτή η κατάσταση δημιουργεί σοβαρά προβλήματα ρευστότητας και θέτει σε κίνδυνο τη βιωσιμότητα των αμπελουργικών εκμεταλλεύσεων. Και δεν μιλάμε μόνο για αριθμούς, μιλάμε για οικογένειες που ζουν από την αμπελουργία, για την τοπική οικονομία της Χαλκιδικής και φυσικά ευρύτερα για το μέλλον της αγροτικής παραγωγής. 
Κύριε Υπουργέ, υπάρχουν όμως εργαλεία που μπορούν να αξιοποιηθούν. Το πρώτο, είναι η έκτακτη οικονομική ενίσχυση μέσω de minimis, ώστε να στηριχθούν άμεσα οι παραγωγοί. Το δεύτερο, είναι το Γεωργικό Αποθεματικό της Ευρωπαϊκής Ένωσης, για το οποίο η Κυβέρνηση οφείλει να εξετάσει, να διεκδικήσει κάθε διαθέσιμη δυνατότητα έκτακτης στήριξης. 
Σας ρωτώ, λοιπόν: Προτίθεται η Κυβέρνηση να προχωρήσει σε έκτακτη οικονομική ενίσχυση των παραγωγών επιτραπέζιων και οινοποιήσιμων σταφυλιών μέσω de minimis και έχει αναλάβει ή πρόκειται να αναλάβει πρωτοβουλία για την αξιοποίηση του ευρωπαϊκού γεωργικού αποθεματικού; Οι παραγωγοί χρειάζονται συγκεκριμένες αποφάσεις, όχι γενικές διαβεβαιώσεις και τις χρειάζονται άμεσα και τώρα. 
Σας ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε.
Παρακαλώ, κύριε Υπουργέ, έχετε τον λόγο.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Κύριε Πρόεδρε, αξιότιμε κύριε συνάδελφε, η αμπελουργία αποτελεί έναν σημαντικό παραγωγικό κλάδο για τη Χαλκιδική, όπως πραγματικά και εσείς αναδείξατε, με ουσιαστική συμβολή στην τοπική οικονομία, την απασχόληση και το αγροτικό εισόδημα. Και ασφαλώς οι πιέσεις που περιγράφετε τόσο στις τιμές διάθεσης των επιτραπέζιων και οινοποιήσιμων σταφυλιών όσο και στο κόστος παραγωγής, είναι ζητήματα που αντιμετωπίζουμε με τη δέουσα προσοχή. Θέλω γι’ αυτό, λοιπόν, να αναφερθώ συγκεκριμένα στα δύο εργαλεία έκτακτης οικονομικής στήριξης που θέτετε με την ερώτησή σας, καθώς και στις προϋποθέσεις που προβλέπονται για την ενεργοποίησή τους. 
Πρώτον σε ό,τι αφορά τις ενισχύσεις ήσσονος σημασίας, δηλαδή τα γνωστά de minimis, πρόκειται για ένα εργαλείο που επιτρέπει τη χορήγηση εθνικών ενισχύσεων χωρίς προηγούμενη έγκριση της Ευρωπαϊκής Επιτροπής, εφόσον τηρούνται συγκεκριμένοι όροι. Με βάση, λοιπόν, το ισχύον Ενωσιακό πλαίσιο, το ανώτατο ποσό ενίσχυσης ανέρχεται σε 50.000 ευρώ ανά ενιαία επιχείρηση για οποιαδήποτε περίοδο τριών ετών. Παράλληλα, ισχύει συνολικό ανώτατο όριο για τις ενισχύσεις που χορηγούνται σε εθνικό επίπεδο. 
Για τη χορήγηση, λοιπόν, μιας τέτοιας ενίσχυσης απαιτείται να τεκμηριωθούν οι συγκεκριμένες ανάγκες, να προσδιοριστούν οι δικαιούχοι -και βεβαίως τα αντικειμενικά κριτήρια χορήγησης-, να εξεταστούν οι διαθέσιμοι εθνικοί πόροι και να τηρηθούν τα προβλεπόμενα όρια τόσο σε επίπεδο δικαιούχου όσο και συνολικά για τη χώρα. Επομένως, η δυνατότητα χορήγησης de minimis υπάρχει, αλλά δεν συνεπάγεται αυτόματα η ενεργοποίησή της, κάθε φορά που διαπιστώνονται πιέσεις στις τιμές ή στο εισόδημα των παραγωγών. 
Δεύτερον, ως προς το Γεωργικό Αποθεματικό της Ευρωπαϊκής Ένωσης, πρόκειται για έναν διαφορετικό μηχανισμό που προβλέπεται από την Κοινή Αγροτική Πολιτική με ετήσια χρηματοδότηση τουλάχιστον 450 εκατομμύρια ευρώ για την περίοδο 2023-2027. Σκοπός του είναι η αντιμετώπιση κρίσεων και σοβαρών διαταραχών στις γεωργικές αγορές. Η αξιοποίησή του, όμως, δεν αποφασίζεται μονομερώς από ένα κράτος-μέλος, αλλά προϋποθέτει την τεκμηρίωση της κατάστασης στην αγορά και την ενεργοποίηση των κατάλληλων μέτρων από την Ευρωπαϊκή Επιτροπή με βάση το ισχύον Ενωσιακό πλαίσιο. 
Η Επιτροπή αξιολογεί τη φύση και την έκταση της διαταραχής, την ανάγκη έκτακτης παρέμβασης και τους όρους, βεβαίως, της ενδεχόμενης χρηματοδότησης. Τα κράτη-μέλη μπορούν να θέτουν στην Ευρωπαϊκή Επιτροπή τα προβλήματα που αντιμετωπίζουν οι παραγωγοί τους με την αναγκαία τεκμηρίωση. Η ενεργοποίηση, όμως, της ευρωπαϊκής χρηματοδότησης προϋποθέτει τη λήψη σχετικής απόφασης σε Ενωσιακό επίπεδο. 
Συνεπώς, και στις δύο περιπτώσεις η ενεργοποίηση των διαθέσιμων εργαλείων πρέπει να στηρίζεται σε συγκεκριμένα δεδομένα και στις προβλεπόμενες διαδικασίες. Αυτό είναι απαραίτητο ώστε οποιαδήποτε παρέμβαση να είναι τεκμηριωμένη, νόμιμη και ουσιαστικά αποτελεσματική για τους παραγωγούς. 
Τα υπόλοιπα θα τα πω στη δευτερολογία μου. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Παρακαλώ, κύριε Πάνα, έχετε τον λόγο.
ΑΠΟΣΤΟΛΟΣ ΠΑΝΑΣ: Κύριε Υπουργέ, το ζήτημα που θέτω σήμερα δεν αφορά μόνο τις χαμηλές τιμές των σταφυλιών. Αφορά και τον τρόπο με τον οποίο η πολιτεία αντιμετωπίζει τους παραγωγούς της Χαλκιδικής όταν προκύπτει η ανάγκη οικονομικής στήριξής τους, κυρίως έκτακτης. Και επιτρέψτε μου να σας θυμίσω ορισμένα συγκεκριμένα γεγονότα. 
Τον Μάρτιο του 2023 ανακοινώθηκαν ενισχύσεις de minimis για ροδάκινα, βερίκοκα και νεκταρίνια σε Ημαθία, Πέλλα, Φλώρινα, Λάρισα και Κοζάνη. Την ίδια χρονιά, προεκλογικά μάλιστα, εγκρίθηκαν ενισχύσεις για οινοποιήσιμα σταφύλια συγκεκριμένων περιοχών, μεταξύ των οποίων η Αττική και η Δυτική Αχαΐα, αλλά η Χαλκιδική με το ίδιο πρόβλημα έμεινε εκτός. Ακολούθησαν και άλλες ενισχύσεις για συγκεκριμένες καλλιέργειες και περιφερειακές ενότητες, χωρίς πάλι αντίστοιχη πρόβλεψη για τη Χαλκιδική. Το 2025, μάλιστα, με το μέτρο 23, είδαμε ξανά αντίστοιχο πρόβλημα. Παρότι, λοιπόν, υπήρξαν σοβαρές απώλειες παραγωγής, οι βαμβακοπαραγωγοί της Χαλκιδικής έμειναν πάλι εκτός των επιλέξιμων περιοχών.
Κύριε Υπουργέ, προφανώς και δεν υποστηρίζουμε ότι δεν έπρεπε να ενισχυθούν οι παραγωγοί των άλλων περιοχών. Ασφαλώς και έπρεπε, εφόσον πληρούσαν τις προϋποθέσεις. Αυτό που ζητάμε, όμως, και είναι ένα μόνιμο φαινόμενο, είναι να ισχύουν για όλους σαφή αντικειμενικά και διαφανή κριτήρια, να εξετάζονται, δηλαδή, οι πραγματικές απώλειες και όχι να υπάρχει η αίσθηση ότι οδηγούμαστε σε αγρότες δύο ταχυτήτων ανά την επικράτεια.
Σήμερα, λοιπόν, στη Χαλκιδική οι παραγωγοί επιτραπέζιων σταφυλιών, μας μεταφέρουν μειώσεις τιμών 30% με 40%, ενώ πολλοί παραγωγοί οινοποιήσιμων σταφυλιών παρέδωσαν την παραγωγή τους, όπως σας είπα πιο πριν, με ανοικτές τιμές. Αυτοί, λοιπόν, οι άνθρωποι έχουν ήδη πληρώσει τα έξοδα μιας ολόκληρης χρονιάς, αλλά δεν γνωρίζουν αν θα καλύψουν το κόστος. Εδώ, λοιπόν, πρέπει να είναι ξεκάθαρη η δική σας απάντηση, εάν έχετε πρόθεση να τους στηρίξετε. Το ίδιο αφορά και τα σταφύλια, το ίδιο αφορά και τα επιτραπέζια. Κάντε τις συγκρίσεις για το 2025 και το 2026 και θα καταλάβετε το τι πραγματικά συμβαίνει στην αγορά. Ας αξιοποιήσουμε, λοιπόν, και τα εργαλεία τα οποία έχουμε -την ΑΑΔΕ, τη myDATA- για να δούμε το τι πραγματικά συμβαίνει, ώστε να μην υπάρχουν αποκλεισμοί σε τέτοιου είδους καταστάσεις. 
Γι’ αυτό ζητώ να εξετάσετε άμεσα τη δυνατότητα χορήγησης de minimis με τεκμηριωμένη στρεμματική ενίσχυση για τα επιτραπέζια όσο και για τα οινοποιήσιμα σταφύλια. Και παράλληλα, κύριε Υπουργέ, να μας διευκρινίσετε εάν έχετε τη διάθεση, αν έχετε τον προγραμματισμό, αν έχετε σκεπτικό να υποβάλετε αίτημα στο Ευρωπαϊκό Γεωργικό Αποθεματικό με συγκεκριμένα στοιχεία, όπως απαιτεί η ενεργοποίησή του. 
Ζητάμε απαντήσεις ξεκάθαρες -νομίζω ότι το θεσμικό δημοσιονομικό πλαίσιο το επιτρέπει- εκτός και αν, κύριε Υπουργέ, τα τεράστια πρόστιμα και η επιτήρηση της χώρας από την Ευρωπαϊκή Ένωση για τα ζητήματα των αγροτικών επιδοτήσεων έχουν δημιουργήσει και άλλα προβλήματα, που προφανώς εδώ δεν τα γνωρίζουμε. 
Κλείνω με κάτι συγκεκριμένο. Εδώ βρισκόμαστε για να πούμε και να κοιτάξουμε τι πραγματικά μπορεί να γίνει στον αγροτικό τομέα. Χρειάζονται, λοιπόν, συγκεκριμένες απαντήσεις και χρονοδιάγραμμα για τα ζητήματα τα οποία σας έθεσα. 
Ευχαριστώ πάρα πολύ. 
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε τον κύριο Πάνα. 
Παρακαλώ, κύριε Υπουργέ, έχετε τον λόγο.

ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Κύριε Πρόεδρε, αξιότιμε κύριε συνάδελφε, θέλω να συμπληρώσω ορισμένα στοιχεία καταρχήν, διότι πέρα από τα εργαλεία έκτακτης οικονομικής στήριξης που συζητήσαμε, έχει σημασία να δούμε και τις δυνατότητες που υπάρχουν για την συνολικότερη ενίσχυση της αμπελουργικής παραγωγής. 
Ξεκινώντας από το γεωργικό αποθεματικό που μόλις προαναφέρατε, αξίζει να επισημάνουμε ότι δεν πρόκειται για έναν θεωρητικό μηχανισμό. Μόλις τον περασμένο Ιούλιο η Ευρωπαϊκή Ένωση ενέκρινε τη διάθεση 540 εκατομμυρίων ευρώ για την έκτακτη στήριξη αγροτών που επηρεάστηκαν από τις αυξήσεις στο κόστος των λιπασμάτων και ενέργειας, με την κατανομή για την Ελλάδα να ανέρχεται σε περίπου 20,8 εκατομμύρια ευρώ. Πρόκειται, βεβαίως, για διαφορετική περίπτωση, με συγκεκριμένο αντικείμενο και προϋποθέσεις. Το παράδειγμα, όμως, δείχνει πως μπορεί να κινητοποιηθεί ο ευρωπαϊκός μηχανισμός, όταν τεκμηριώνεται η ανάγκη έκτακτης παρέμβασης.
Σε ό,τι αφορά τώρα ειδικότερα την αμπελουργία, το στρατηγικό σχέδιο της Κοινής Αγροτικής Πολιτικής 2023-2027 περιλαμβάνει ήδη χρηματοδοτικά εργαλεία που μπορούν να συμβάλουν στην ενίσχυση της ανταγωνιστικότητας και στη μείωση του κόστους παραγωγής. Για παράδειγμα, μέσω των επιχειρησιακών προγραμμάτων των αναγνωρισμένων οργανώσεων παραγωγών στον τομέα των οπωροκηπευτικών, μπορούν να χρηματοδοτηθούν παρεμβάσεις για τον εκσυγχρονισμό της παραγωγής, την προσαρμογή των καλλιεργειών στις απαιτήσεις της αγοράς, τη βελτίωση της εμπορίας, καθώς και υπηρεσίες συμβουλευτικής υποστήριξης και κατάρτισης. 
Ειδικά για το επιτραπέζιο σταφύλι, προβλέπονται δυνατότητες αναδιάρθρωσης των καλλιεργειών, με αξιοποίηση νέων ποικιλιών που ανταποκρίνονται καλύτερα στις συνθήκες παραγωγής και βεβαίως, στις απαιτήσεις των καταναλωτών, γιατί ο καταναλωτής είναι ο τελικός κριτής όλων αυτών. 
Αντίστοιχα, για τα οινοποιήσιμα σταφύλια προβλέπεται ειδική παρέμβαση αναδιάρθρωσης και μετατροπής αμπελώνων στο πλαίσιο της Κοινής Αγροτικής Πολιτικής. Μάλιστα, για την καλλιεργητική περίοδο 2026-2027 έχει εκδοθεί το σχετικό πλαίσιο εφαρμογής, με στόχο την προσαρμογή των αμπελουργικών εκμεταλλεύσεων και την ενίσχυση της ανταγωνιστικότητάς τους. 
Παράλληλα, στο πλαίσιο των σχεδίων βελτίωσης προβλέπεται στήριξη για επενδύσεις σε πολυετείς φυτείες με ποσοστό ενίσχυσης 50% και που μπορούν να φθάσουν στο 60% για τους νέους γεωργούς. Προβλέπεται, επίσης, χρηματοδότηση επενδύσεων εξοικονόμησης αρδευτικού νερού με μέγιστη ένταση στήριξης 70%.
Βεβαίως, υπάρχουν τα Ευρωπαϊκά Προγράμματα Ενημέρωσης και Προώθησης Αγροτικών Προϊόντων με ποσοστά συγχρηματοδότησης από 70% έως 80%, που μπορούν να συμβάλλουν στην ενίσχυση της παρουσίας των ελληνικών προϊόντων στις αγορές. 
Θέλω, ωστόσο, να είμαι σαφής. Τα εργαλεία αυτά υπηρετούν κυρίως τη μεσοπρόθεσμη και μακροπρόθεσμη ενίσχυση της παραγωγής και της ανταγωνιστικότητας. Δεν υποκαθιστούν, δηλαδή, την έκτακτη εισοδηματική στήριξη στην οποία αναφέρεστε εσείς, όταν συντρέχουν οι προϋποθέσεις για τη χορήγησή της και ούτε, βεβαίως, αντιμετωπίζονται με ενιαίο τρόπο όλα τα προβλήματα της αμπελουργίας. 
Η παραγωγή επιτραπέζιων σταφυλιών και η παραγωγή οινοποιήσιμων σταφυλιών αντιμετωπίζουν διαφορετικές συνθήκες αγοράς και πρέπει να συνεκτιμώνται στον σχεδιασμό των παρεμβάσεων. 
Επομένως, το κρίσιμο σε κάθε απόφαση για πρόσθετα μέτρα είναι να βασίζεται σε αξιόπιστα στοιχεία για την πραγματική οικονομική κατάσταση των εκμεταλλεύσεων, την εξέλιξη των τιμών, το κόστος παραγωγής και τις δυσκολίες διάθεσης των προϊόντων. Κοινός μας στόχος πρέπει να είναι το να διατηρηθεί η βιωσιμότητα των αμπελουργικών εκμεταλλεύσεων και να έχουν οι παραγωγοί της Χαλκιδικής, όπως και ολόκληρης της χώρας, τη δυνατότητα να συνεχίσουν την παραγωγική τους δραστηριότητα με προοπτική και βεβαίως, αξιοπρεπές εισόδημα. 
Σε κάθε περίπτωση, η βούλησή μας να αξιοποιήσουμε κάθε διαθέσιμο εργαλείο για την ουσιαστική στήριξη των παραγωγών που αντιμετωπίζουν αντικειμενικά δύσκολες συνθήκες, είναι δεδομένη και αποδεδειγμένη στην πράξη. Το ίδιο βεβαίως ισχύει και στην περίπτωση αυτή.
ΠΡΟΕΔΡΕΥΩΝ (Ιωάννης Πλακιωτάκης): Οι δύο επόμενες επίκαιρες ερωτήσεις απευθύνονται προς τον Υπουργό Περιβάλλοντος και Ενέργειας. 
Ξεκινάμε με την ένατη με αριθμό 173/27-10-2026 επίκαιρη ερώτηση πρώτου κύκλου του Ανεξάρτητου Βουλευτή Β΄ Θεσσαλονίκης κ. Σωκράτη Φάμελλου προς τον Υπουργό Περιβάλλοντος και Ενέργειας με θέμα: «Εκτός ελέγχου οι τιμές ρεύματος και η κερδοσκοπία των καρτέλ ρεύματος με ευθύνη της Κυβέρνησης».
Παρακαλώ, κύριε Πρόεδρε, έχετε τον λόγο. 
[bookmark: _Hlk235607745]ΣΩΚΡΑΤΗΣ ΦΑΜΕΛΛΟΣ: Ευχαριστώ, κύριε Πρόεδρε. 
Κύριε Υφυπουργέ, όπως αναφέρεται στο δίλεπτο της ερώτησης, η ακρίβεια στο ρεύμα στην Ελλάδα έχει ξεπεράσει κάθε όριο, αλλά μαζί με αυτό και τα κέρδη των καρτέλ, η αισχροκέρδεια την οποία συντηρεί η Κυβέρνησή σας. Και δεν είναι περίεργο ότι το 78% των Ελλήνων δηλώνουν ότι έχει περιοριστεί η αγοραστική τους δύναμη εξαιτίας της ακρίβειας ενέργειας στην Ελλάδα. Δεν μπορεί, λοιπόν, η Κυβέρνηση να κρύβεται πίσω από τις διεθνείς εξελίξεις ή από την ευρωπαϊκή πραγματικότητα, όταν εδώ είναι τελείως διαφορετικά τα δεδομένα. 
Θυμάμαι στην αρχή Οκτωβρίου, όταν η τιμή στην Ελλάδα ήταν περίπου στα 212 ευρώ η μεγαβατώρα, κύριε Πρόεδρε, στη Γερμανία ήταν στο ένα πέμπτο, στο 20%. Άρα έχουμε μια αγορά ρεύματος η οποία επιβαρύνει δυσανάλογα και τα νοικοκυριά και την επιχειρηματικότητα και τη βιομηχανία, πολύ δε περισσότερο σήμερα που έχουν φτάσει τα 350 ευρώ τη μεγαβατώρα. 
Σε άλλες ευρωπαϊκές χώρες προωθούνται μέτρα τα οποία περιορίζουν την επιβάρυνση από το ενεργειακό κόστος, είτε αυτό είναι μείωση της φορολογικής επιβάρυνσης, δηλαδή των έμμεσων φόρων, είτε είναι πλαφόν στο κέρδος ή στις τιμές, είτε είναι μηχανισμοί στήριξης της βιομηχανίας. Στην Ελλάδα, όμως, η Κυβέρνηση παραμένει θεατής. Και μάλιστα, όχι απλώς παραμένει θεατής, αλλά έχει σχεδιάσει μια αγορά ρεύματος έτσι ώστε να κάνουν πάρτι τα καρτέλ και να υποφέρει και η αγορά και η οικονομία και η κοινωνία. 
Εδώ και επτά χρόνια αυτό που έχετε κάνει σίγουρα με μεγάλη επιτυχία είναι ότι έχει οδηγήσει στη συγκέντρωση της αγοράς, δηλαδή λίγοι μεγάλοι να έχουν το κουμάντο της αγοράς ενέργειας, αλλά καμία μέριμνα για τον καταναλωτή, είτε είναι βιομηχανικός, μεγάλος, είτε οικιακός, μικρός. Δεν υπάρχει έλεγχος στην αγορά εξισορρόπησης. Οι λογαριασμοί προσαυξήσεων τρέχουν με απίστευτα υψηλές τιμές. Δεν υπάρχει καμία μέριμνα προστασίας του καταναλωτή όσον αφορά τα μακροπρόθεσμα διμερή προθεσμιακά συμβόλαια της χονδρεμπορικής. Τίποτα εκεί! Δεν έχουμε σταθερές τιμές στη χονδρεμπορική αγορά. Μόνο στην προ ημερήσια γίνεται το παιχνίδι και στην εξισορρόπηση, για να μπορέσουν να γίνονται καλύτερα οι διάφορες συναλλαγές που βοηθούν τους ημετέρους σας. Δεν έχουμε προώθηση της αποθήκευσης. Είμαστε τελευταίοι στην Ευρώπη στο θέμα της αποθήκευσης. Δεν έχουμε ενεργειακές κοινότητες. Ναρκοθετήθηκαν ακόμα και οι κοινότητες των ΟΤΑ, για να μην προχωρήσει η αυτοκατανάλωση και η αυτοπαραγωγή. 
Και οι καταναλωτές, κύριε Πρόεδρε, πληρώνουν μέχρι τώρα -γιατί θα νομοθετηθεί αυτές τις μέρες- υψηλά ΥΚΩ, δηλαδή Υπηρεσίες Κοινής Ωφέλειας, ενώ ξέρετε πολλές διασυνδέσεις στα νησιά προχώρησαν και είχαν προγραμματίσει από την Κυβέρνηση του ΣΥΡΙΖΑ. 
Και το ακραίο: Τρεις τεραβατώρες φθηνής πράσινης ενέργειας θα πετάξουν στα σκουπίδια φέτος που θα κοστίσει στην ελληνική οικονομία ένα δισεκατομμύριο ευρώ. Νοικοκυριά μικρομεσαίες επιχειρήσεις ακόμα και βιομηχανία που δεν ξέρει αν θα συνεχίσουν τα μέτρα μετά το 2026 και δεν έχουν καταλάβει και πολύ τελικά τι θα προχωρήσετε, ζητάνε μια απάντηση: Γιατί η Κυβέρνηση αφήνει την αγορά ενέργειας χωρίς έλεγχο και ρύθμιση; Γιατί δεν υπάρχει ελληνική πολιτεία στο ρεύμα;
Ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Φάμελλο.
 Θα απαντήσει ο Υφυπουργός Περιβάλλοντος και Ενέργειας κ. Νικόλαος Τσάφος.
Παρακαλώ, κύριε Υπουργέ.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Σας ευχαριστώ, κύριε Πρόεδρε. 
Να ξεκινήσω με αυτόν τον χάρτη που είναι η σημερινή εικόνα χονδρικής στην Ευρώπη. Ελλάδα, όντως, 350, πάρα πολύ ακριβά. Βουλγαρία 372, συν 20 ευρώ από εμάς. Ρουμανία 388, σχεδόν 40% πάνω από την Ελλάδα. Όλη η Κεντρική Ευρώπη 360-370. Στη Βαλτική, Λετονία, Λιθουανία 414, 64 ευρώ πάνω από την Ελλάδα. Γερμανία 346, 4 ευρώ κάτω από εμάς. Είναι 346 στη Γερμανία και 350 στην Ελλάδα. Ακόμα και στη Γαλλία, που συνήθως προστατεύεται λόγω των πυρηνικών, είναι 334. 
Νομίζω ότι μόνο ο ΣΥΡΙΖΑ μπορεί να δει αυτόν τον χάρτη και να πει: «Φταίει ο Μητσοτάκης. Υπάρχουν καρτέλ. Στην Ελλάδα δεν ελέγχεται τίποτα». Είναι κόκκινη όλη η Ευρώπη, αλλά φταίει η Νέα Δημοκρατία. 
Πάμε να δούμε για τα μέτρα που έχουμε πάρει ήδη. Καταρχήν, να κάνω δύο-τρεις αναφορές σε αυτά στα οποία αναφερθήκατε. Μιλήσατε για άλλες χώρες που παίρνουν μέτρα. Όντως η Ιταλία για παράδειγμα έχει προσπαθήσει να αντιγράψει το λεγόμενο «ιβηρικό μοντέλο» που υιοθέτησε η Ισπανία το 2022, το οποίο δεν είναι καθόλου ξεκάθαρο αν οδήγησε σε οφέλη. Για την Ιταλία με τις συνθήκες της Ιταλίας, οι εκτιμήσεις που βλέπουμε από τους αναλυτές είναι ότι ίσως να γλιτώσει 1, 2 ή 3 ευρώ στους καταναλωτές, διότι επιδοτεί τη χρήση του φυσικού αερίου. Αυτό θα αλλάξει τις διασυνοριακές ροές και ουσιαστικά ο Ιταλός καταναλωτής θα πληρώνει για να φεύγει το ρεύμα σε άλλες χώρες. 
Μιλήσατε για τα μακροχρόνια συμβόλαια λες και αυτά είναι κάτι με τα οποία μπορούμε τσάμπα να δημιουργήσουμε χαμηλές τιμές. Τα μακροχρόνια συμβόλαια υπάρχουν για όποιον θέλει να τα υπογράψει, απλά έχουν κόστος. Γιατί όταν δεσμεύεσαι για πέντε χρόνια ή για δέκα χρόνια, πρέπει κάτι να βάλεις κάτω για να κρατήσεις αυτή τη δέσμευση. 
Μιλήσατε για τα ΥΚΩ, τα οποία έχουμε συζητήσει πολλές φορές. Τα ΥΚΩ τα μειώσαμε ήδη για τη βιομηχανία και τα μειώνουμε το νομοσχέδιο που θα ψηφίσουμε αύριο για τους καταναλωτές, διότι όντως με τις διασυνδέσεις μειώνεται το βάρος από τα νησιά μας. Αλλά όπως έχουμε πει πολλές φορές, επειδή το κόστος παραγωγής στα νησιά έχει ανέβει πάρα πολύ λόγω του πετρελαίου και λόγω του διοξειδίου του άνθρακα, δυστυχώς, δεν μπορούμε να προβούμε σε πιο δραστικές μειώσεις στα ΥΚΩ.

Μιλήσατε για τη βιομηχανία. Προφανώς δεν ακούσατε τα μέτρα τα οποία έχουμε ανακοινώσει για το CISAF και το METSAF, 95 εκατομμύρια για τη βιομηχανία, τα οποία είναι μαζί με τα 50 εκατομμύρια που ανακοινώσαμε για την αποθήκευση για τους μη οικιακούς καταναλωτές, που είναι μαζί με τα 25 εκατομμύρια που ανακοινώσαμε για τη μείωση των ΥΚΩ, που είναι μαζί με τα 75 εκατομμύρια, που πετύχαμε έναν πολύ καλύτερο συντελεστή για την αντιστάθμιση της βιομηχανίας. 
Φυσικά δεν μιλήσατε καθόλου για το επίδομα θέρμανσης το οποίο αυξήσαμε, για τα μέτρα που έχουμε πάρει για το ντίζελ και τη βενζίνη, που έχουν οδηγήσει σε παρόμοια αύξηση στην Ελλάδα, όπως και στον ευρωπαϊκό μέσο όρο. Αυτό που έχει σημασία είναι αυτό που ανέδειξε και η Eurostat με τα πρόσφατα στοιχεία της, ότι για το πρώτο εξάμηνο του 2026 η τιμή λιανικής για τα νοικοκυριά στην Ελλάδα παραμένει 15% κάτω από τον ευρωπαϊκό μέσο όρο. Και ακόμα και αν δει κανείς τα στοιχεία με τους όρους της αγοραστικής δύναμης, είμαστε πάνω στον ευρωπαϊκό μέσο όρο συν 2%. Αυτή είναι η διαφορά που έχουμε με τους όρους αγοραστικής δύναμης. 
Οπότε εμείς δεν πρόκειται να αρνηθούμε ότι περνάμε μια πάρα πολύ δύσκολη διεθνή συγκυρία. Βλέπουμε τις τιμές σε όλη την Ευρώπη, πετρέλαιο, καύσιμα, ρεύμα, φυσικό αέριο, όλα να έχουν ανέβει πάρα πολύ ανησυχητικά. Όλοι παίρνουν μέτρα, παίρνουμε και εμείς. Αλλά δεν μπορεί να έχουμε μια κριτική από τον ΣΥΡΙΖΑ, ο οποίος βλέπει μια πανευρωπαϊκή ενεργειακή κρίση και το μόνο που μπορεί να λέει είναι καρτέλ, καρτέλ, καρτέλ. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Παρακαλώ, κύριε Φάμελλε, έχετε τον λόγο.
[bookmark: _Hlk235607745]ΣΩΚΡΑΤΗΣ ΦΑΜΕΛΛΟΣ: Ναι κύριε Πρόεδρε, προσπάθησε ο Υφυπουργός να διαφύγει με στατιστικά. Θα του αναφέρω μερικούς τίτλους. 
Γενική Διευθύντρια Συνδέσμου Βιομηχανιών Ελλάδος: Η Ελλάδα κατέχει τη χειρότερη επίδοση στο ενεργειακό κόστος, γιατί έχει το υψηλότερο ενεργειακό κόστος μεταξύ είκοσι τεσσάρων ευρωπαϊκών χωρών. 
Συνεχίζω. Ευρωπαϊκή Τράπεζα Επενδύσεων: Το 78% των Ελλήνων έναντι 60% των Ευρωπαίων δηλώνουν ότι έχουν μειώσει την αγοραστική τους δύναμη λόγω των αυξήσεων στο κόστος ενέργειας. 
Και θα πω και κάτι ακόμα, κύριε Πρόεδρε. Ο Αντιπρόεδρος του ΑΔΜΗΕ ανέφερε ότι τα έργα αποθήκευσης δεν προχωράνε. Γιατί; Γιατί η Κυβέρνηση εξυπηρετεί οικονομικά συμφέροντα. Ρωτάω λοιπόν, κύριε Πρόεδρε, για ποιον λόγο να πετάμε τρεις τεραβατώρες πράσινη φθηνή ενέργεια στα σκουπίδια, που κοστίζουν ένα δισεκατομμύριο ευρώ στην πατρίδα μας, για να εξυπηρετούνται οι εισαγωγείς LNG, για να κάνει περιοδείες ο κ. Παπασταύρου μαζί με την πρώην πρέσβη των Ηνωμένων Πολιτειών για να διαφημίζουν το αμερικανικό LNG και όχι να έχει ενεργειακή ασφάλεια η πατρίδα μας; Ή μήπως για να χρεοκοπούν οι μικροπαραγωγοί ΑΠΕ, που χάνουν 40% των εσόδων, κύριε Πρόεδρε, και αναγκάζονται να πουλήσουν τις μονάδες τους ανανεώσιμων πηγών ενέργειας σε μεγαλύτερα συμφέροντα; Γιατί αυτό έχει καταγγελθεί δημόσια. Δεν το έβγαλε από το μυαλό του κανένα μέλος του Ελληνικού Κοινοβουλίου, όσο κι αν βλέπει φαντάσματα ο Υφυπουργός. 
Προσθέστε λοιπόν εδώ τα ζητήματα διαφάνειας, λογοδοσίας στο ΔΕΔΔΗΕ, στο ΔΑΠΕΕΠ, στον ΑΔΜΗΕ, σε όλους τους φορείς, και την ανεξέλεγκτη κερδοφορία της ΔΕΗ. 
Κύριε Πρόεδρε, είναι κρυφό ότι η ΔΕΗ έχει 20% αύξηση στο EBIDA, στα κέρδη δηλαδή προ φόρων και αποσβέσεων το πρώτο εξάμηνο του 2026; 20%, 1,2 δις και πάει για 2,5 δις το 2026. Από πού έχουν φύγει αυτά, κύριε Τσάφο; Δεν έχουν φύγει από την ελληνική αγορά; Δεν έχουν φύγει από τους καταναλωτές; Όπως και τα διυλιστήρια που γράψανε το πρώτο εξάμηνο του 2026 2 δισεκατομμύρια ευρώ πάλι κέρδη, κύριε Πρόεδρε; 
Άρα, όπως βλέπετε, πέρα από τη σοβαρή ενεργειακή κρίση που έχει η Ευρώπη και που ζούμε όλοι, υπάρχουν επιπλέον ευθύνες εδώ, γιατί κάποιοι κερδοσκοπούν. Έχετε βάλει πλάτη εσείς, η ηγεσία του Υπουργείου Περιβάλλοντος και Ενέργειας, για να κερδοσκοπούν κάποιοι και να κάνουν την κρίση ευκαιρία, να βγάζουν λεφτά δηλαδή, δισεκατομμύρια, σε κρίσιμες συνθήκες, και για το μέλλον της κοινωνίας και για το μέλλον της οικονομίας. 
Αυτό είναι αυτό που σας χρεώνουμε, κύριε Τσάφο, ότι υπηρετείτε εσείς μια αγορά με στρεβλώσεις, χωρίς διαφάνεια και με συγκέντρωση ισχύος σε λίγους εις βάρος των καταναλωτών. 
Όμως δεν μπορεί μια αγορά ενέργειας να είναι πεδίο κερδοσκοπίας, να χρεοκοπούν δηλαδή οι μικροί παραγωγοί, να μην μπορούν να κάνουν ενεργειακές κοινότητες οι δήμοι, να χρεοκοπούν οι ΔΕΥΑ από την ρήτρα αναπροσαρμογής και κάποιοι να βγάζουν δισεκατομμύρια. Όλα αυτά έγιναν με ευθύνη της πολιτικής ηγεσίας του δικού σας Υπουργείου, και τα ουρανοκατέβατα κέρδη στα διυλιστήρια και στη ΔΕΗ. 
Η ΔΕΗ δεν ήταν που στην αρχή της θητείας του κ. Μητσοτάκη ιδιωτικοποιήθηκε; Και στη συνέχεια βέβαια το Δημόσιο συμμετείχε στη δεύτερη αύξηση κεφαλαίου για να ‘χει το CVC fund στη ΔΕΗ υψηλό ποσοστό και να παίρνει σχεδόν μη φορολογούμενα μερίσματα κέρδη από τα δισεκατομμύρια που κλέβετε από τους καταναλωτές με δικές σας πλάτες; Δεν βγάζει τέτοια κέρδη και μερίσματα από το fund. Το ίδιο δεν γίνεται και στα διυλιστήρια; Γι’ αυτούς δουλεύετε, κύριε Τσάφο. 
Στην υπόλοιπη Ευρώπη δεν ξέρετε να μου πείτε αντίστοιχα περιστατικά. Γιατί όπου υπάρχουν αντίστοιχα θέματα στην Ευρώπη, οι ευρωπαϊκές ηγεσίες εισηγούνται έκτακτη φορολόγηση στο καρτέλ ενέργειας. Εσείς όμως όχι. Σύρεστε από πίσω. 
Υπάρχει ένα σοβαρό θέμα στην αγορά ενέργειας. Δεν υπάρχει έλεγχος και ρύθμιση από την πολιτεία. Και εδώ το πρόβλημα είναι η δική σας επιλογή. Χρειάζεται ανταγωνισμός, χρειάζεται διαφάνεια, αλλά χρειάζεται δημόσιος έλεγχος και ρύθμιση της αγοράς ενέργειας και ρεύματος με έναν δημόσιο ρόλο της ΔΕΗ, που θα κάνει υποδομές αποθήκευσης για να έχουμε χαμηλό κόστος ρεύματος. 
Ευχαριστώ πολύ.
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Φάμελλο. 
Παρακαλώ, κύριε Υπουργέ, έχετε τον λόγο. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κύριε Φάμελλε, ας τα πάρουμε ένα-ένα. Για τη βιομηχανία είδα κι εγώ την ανάλυση αυτή στην οποία αναφέρεστε και ζητήσαμε άλλωστε να τη δούμε κιόλας. Είναι ένα μείγμα πάρα πολλών διαφορετικών δεικτών και δεν λέει στην πραγματικότητα αυτό που λέτε εσείς και που έγραψαν τα πρωτοσέλιδα. 
Αλλά εγώ θα παραμείνω στην ουσία. Τι πρέπει να δει κανείς για να κρίνει τη βιομηχανία; Βιομηχανική παραγωγή, απασχόληση και προστιθέμενη αξία. Σε όλους αυτούς τους δείκτες έχουμε μια από τις καλύτερες επιδόσεις σε όλη την Ευρώπη. Αν συγκρίνετε τη βιομηχανική παραγωγή στην Ελλάδα με όλες τις άλλες χώρες για τις οποίες μας λένε ότι έχουνε πάρει μέτρα και πόσο φοβερά πάνε, η βιομηχανική παραγωγή στην Ελλάδα πάει πάρα, πάρα πολύ καλύτερα. Προφανώς αυτό δεν σημαίνει ότι δεν μπορούμε να πάρουμε επιπλέον μέτρα -και σας τα ανέφερα στην πρωτολογία μου- για να ενισχύσουμε τη βιομηχανία. 
Το δεύτερο πράγμα που ακούμε συνέχεια από εσάς για το φυσικό αέριο και τα λόμπι του φυσικού αερίου. Πόσο αυξήθηκε η κατανάλωση φυσικού αέριου στην ηλεκτροπαραγωγή επί ΣΥΡΙΖΑ; Υπερδιπλασιάστηκε. 
Ο ΣΥΡΙΖΑ λοιπόν, που έκλεινε τον λιγνίτη, που τώρα έχει αποφασίσει ότι είναι το εθνικό καύσιμο ο λιγνίτης, τώρα λοιπόν που όταν ήταν η Κυβέρνηση ο ΣΥΡΙΖΑ έσβηνε τον λιγνίτη και γύρναγε στο φυσικό αέριο, τώρα ξαναβρήκε το λιγνίτη, το εθνικό καύσιμο, που μας λέει ο κ. Πολάκης ότι δεν πρέπει να ξαναβάλουμε ΑΠΕ στη χώρα, καθόλου ΑΠΕ στη χώρα. Τον ρώτησα και λέει καθόλου ΑΠΕ στη χώρα, μόνο λιγνίτη, έχουμε βάλει αρκετές ΑΠΕ. Τώρα λέτε, α γιατί η Κυβέρνηση κάνει υποδομές και στηρίζει τα έργα του φυσικού αερίου; 
Μιλήσατε για τα κέρδη και για τα υπερκέρδη. Δεν καταλαβαίνετε τη διαφορά μεταξύ πουλάω κάτι στο οποίο υπάρχει κρίση, άρα η τιμή του έχει ανέβει, και τα διυλιστήρια και στην Ελλάδα, όπως και σε άλλες χώρες, προφανώς αυτοί που έχουν την ικανότητα να διυλίζουν πετρέλαιο και να παράγουν ιδιαίτερα ντίζελ αυτή τη στιγμή έχουν μια αυξημένη κερδοφορία. Αυτό το βλέπουμε σε όλα τα διυλιστήρια της Ευρώπης. Άρα κι εμείς αντιλαμβανόμαστε ότι αυτό προέρχεται από αυτές τις διεθνείς τάσεις. Το ίδιο σε έναν μεγάλο βαθμό συμβαίνει και για τη ΔΕΗ και για οποιαδήποτε άλλη εταιρεία η οποία πουλάει στις τιμές τις οποίες σας περιέγραψα. 
Για την αποθήκευση, που έχει γίνει πάρα πολύς λόγος, όπως ξέρετε, δώσαμε περίπου 400 εκατομμύρια από το Ταμείο Ανάκαμψης για τα έργα αποθήκευσης, όλη η κριτική ότι είμαστε πίσω είναι με σύγκριση με τη Βουλγαρία, όπου η Βουλγαρία σήμερα που βλέπουμε το τι κακό μπορεί να κάνουν οι μπαταρίες, γιατί έχουν μπαταρίες οι Βούλγαροι στο σύστημά τους που δεν μπορούν να φορτίσουν, δεν έχουν πλεονάζουσα ενέργεια να φορτίσουν. Και βλέπουμε τη Βουλγαρία να είναι συνέχεια για όλη τη χρονιά 15 ευρώ πιο ακριβή από εμάς. Η Βουλγαρία είναι 15 ευρώ πιο ακριβή από εμάς στην τιμή της χονδρικής. 
Διότι, όταν έχεις πάρα πολλές μπαταρίες και δεν έχεις υπερπλεονάζουσα παραγωγή ΑΠΕ για να φορτίσουν αυτές οι μπαταρίες, τότε αυξάνεται η ζήτηση στο σύστημα και ταυτόχρονα αυτές οι μπαταρίες πρέπει να πουλήσουν το ρεύμα το βράδυ σε αυξημένη τιμή για να βγάλουν τα χρήματα τα οποία ξόδεψαν το μεσημέρι για να γεμίσουν. 
Είναι σημαντική η αποθήκευση, αλλά δεν μπορούμε να κρίνουμε όλο το μέλλον της χώρας σύμφωνα με το πόση αποθήκευση έχουμε και σίγουρα δεν μπορούμε να συγκρίνουμε την επίδοση της χώρας μόνο με βάση το τι έκανε η Βουλγαρία, η οποία όντως έτρεξε πάρα πολύ γρήγορα την αποθήκευση. Αλλά και σήμερα βλέπουμε ότι ακόμα και αυτή η στρατηγική επιλογή έχει κάποιες αρνητικές επιπτώσεις, διότι όταν δεν υπάρχει υπερπλεονάζουσα  ενέργεια δεν μπορεί αυτή η παραγωγή αυτής της μπαταρίας να αξιοποιηθεί πλήρως.
Θα κλείσω με τη συνεχή κριτική που κάνετε για τους λίγους. Να θυμίσω ότι ούτε αυτοκατανάλωση ούτε ενεργειακές κοινότητες είχαμε επί ΣΥΡΙΖΑ. Μετράγαμε στα δάχτυλα του ενός χεριού το τι είχαμε. Τώρα έχουμε πάνω από 1 Giga  αυτοκατανάλωση, πάνω από 1 Giga  ενεργειακές κοινότητες. Και να θυμίσω πάλι, επειδή πάντα γυρνάτε στα καρτέλ, ότι αυτός ο χάρτης το 2019 ήταν όλοι πράσινοι και κίτρινοι και η Ελλάδα κόκκινη. Είχαμε την πιο ακριβή τιμή χονδρικής σε όλη την Ευρώπη, αλλά αυτό κατά τον ΣΥΡΙΖΑ, το να πληρώνεις 35% πάνω από τον γείτονά σου είναι εύρυθμη αγορά. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
Συνεχίζουμε με τη δέκατη με αριθμό 177/27-10-2026 επίκαιρη ερώτηση πρώτου κύκλου της Ανεξάρτητης Βουλευτού Βοιωτίας κυρίας Παναγιούς (Γιώτας) Πούλου προς τον Υπουργό Περιβάλλοντος και Ενέργειας με θέμα: «Data Centre 430 MW στη θέση «Αμπέλια» Ορχομενού Βοιωτίας έλλειψη εθνικού πλαισίου χωροθέτησης υποδομών ψηφιακής κυριαρχίας και Τεχνητής Νοημοσύνης». 
Παρακαλώ, κυρία Πούλου, έχετε τον λόγο.
ΠΑΝΑΓΙΟΥ (ΓΙΩΤΑ) ΠΟΥΛΟΥ: Ευχαριστώ πολύ, κύριε Πρόεδρε. 
Κύριε Υπουργέ, όλοι συμφωνούμε ότι η ανάπτυξη κέντρων δεδομένων συνδέεται σήμερα άμεσα με την ψηφιακή κυριαρχία και τις υποδομές τεχνητής νοημοσύνης και τον ρόλο που διεκδικεί η χώρα μας ως περιφερειακός κόμβος στη Νοτιοανατολική Ευρώπη. Κανείς δεν αμφισβητεί τη σημασία αυτών των επενδύσεων, όπως δεν αμφισβητούμε και δεν αμφισβητούσαμε την παραγωγή ενέργειας από ανανεώσιμες πηγές γενικά, αλλά δεν ξεχνάμε ότι έγιναν χωροταξικά εγκλήματα από την έλλειψη χωροταξικού σχεδιασμού, που ολοκληρώσατε μετά από επτά χρόνια, μόλις αυτή τη χρονιά. Θυσιάσατε απάτητες βουνοκορφές για υψηλής παραγωγικότητας, περιοχές ιδιαίτερης προστασίας, όπως βιοποικιλότητα, αρχαιολογικούς χώρους.
 Επίσης δεν ξεχνάμε και τις αμέτρητες προσφυγές των κατοίκων, των πολιτών στο Συμβούλιο της Επικρατείας, που μπήκαν μπροστά να προστατεύσουν αυτό που το κράτος, εσείς, η Κυβέρνηση δεν κάνατε, το περιβάλλον και τη ζωή τους, πληρώνοντας και χρήμα και ταλαιπωρία μεγάλη. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Ερχόμαστε τώρα να σας ρωτήσω για αυτό το θέμα, γιατί έχω κάνει και γραπτή ερώτηση, αλλά δεν πήρα την απάντηση. Προσπαθείτε να παρακάμψετε στις τοπικές κοινωνίες. Μιλούσα σήμερα με τον Δήμο Ορχομενού. Δεν γνωρίζει τίποτα. Και συνεχίζετε να απαξιώνετε τις τοπικές κοινωνίες, τους δήμους, διότι δεν μπορεί κανένας δημότης να πιστέψει ότι δεν συμμετέχει σε μια τέτοια συζήτηση μιας τέτοιας επένδυσης ο αντίστοιχος δήμος. 
Δεν θέλω να πω για την επένδυση. Τη γνωρίζετε, τη γνωρίζουμε όλοι. Είναι 430MW σε 342 στρέμματα γης υψηλής παραγωγικότητας, με πάρα πολλά προβλήματα και για την ενέργεια αλλά και για τα υδατικά αποθέματα της περιοχής. Περιμένουμε, λοιπόν, να μας απαντήσετε συγκεκριμένα. Η Αποκεντρωμένη, ξέρετε, την απέκλεισε, την απέρριψε τη συγκεκριμένη επένδυση, διότι είναι σε γη υψηλής παραγωγικότητας και απαγορεύεται. 
Θα μας απαντήσετε, λοιπόν, αν πράγματι υπάρχει αίτημα -και θα το ξέρετε αυτό- να ενταχθεί στις στρατηγικές επενδύσεις, οπότε με αυτόν τον τρόπο βεβαίως παρακάμπτεται όλη η υπόλοιπη διαβούλευση; Και θα ήθελα, επίσης, να μας πείτε τι γνωρίζετε γι’ αυτή την επένδυση κι αν πράγματι είναι στις επιδιώξεις του Υπουργείου σας. 
Θα ήθελα, επίσης, να μας πείτε αν υπάρχει εθνικό στρατηγικό σχέδιο χωροθέτησης και ανάπτυξης υποδομών Data Centers και τεχνητής νοημοσύνης με δεσμευτικά κριτήρια φέρουσας ικανότητας, προστασίας των ήδη επιβαρυμένων περιοχών, όπως είναι και η Βοιωτία και η Κωπαΐδα, και πώς διασφαλίζετε εν τέλει τα κοινωνικά και οικονομικά οφέλη για την κοινωνία. 
Ποιος αξιολογεί επιτέλους και με ποια κριτήρια αν το Δημόσιο….
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Πούλου. 
Παρακαλώ, κύριε Υπουργέ, έχετε τον λόγο.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κυρία Πούλου, σας ευχαριστώ πάρα πολύ για την ερώτηση και με την ευκαιρία να συζητήσουμε για τα Κέντρα Δεδομένων σε αυτή την Αίθουσα. Όπως ίσως να γνωρίζετε, αυτή τη στιγμή συζητάμε στις επιτροπές ένα νομοσχέδιο του ΥΠΕΝ, το οποίο σε ένα μεγάλο βαθμό αφορά τα Κέντρα Δεδομένων. Και προσπαθούμε να διευθετήσουμε ένα από τα μεγάλα ζητήματα τα οποία προκύπτουν από αυτά τα Κέντρα Δεδομένων που είναι η πρόσβαση στο δίκτυο ηλεκτρικής ενέργειας. 
Αυτή τη στιγμή έχουμε αιτήματα στο δίκτυο του ΑΔΜΗΕ που ξεπερνάνε τα 10GW. Αν όλα αυτά τα έργα λειτουργούσαν πλήρως, θα είχαμε μια κατανάλωση ενέργειας περίπου μιάμιση φορά ίση με την κατανάλωση της χώρας. Άρα, μιλάμε για ένα τεράστιο επενδυτικό ενδιαφέρον, το οποίο υπάρχει στη χώρα μας. 
Το πρόσφατο νομοσχέδιο, το νομοσχέδιο που συζητάμε και σήμερα στην επιτροπή, προσπαθεί να ρυθμίσει την πρόσβαση στο δίκτυο και το κάνει αυτό βάζοντας πολύ πιο αυστηρές εγγυητικές επιστολές και κριτήρια ωριμότητας. Βάζουμε την υποχρέωση στα έργα να πληρώσουν για τα έργα του δικτύου που αφορούν τα Κέντρα Δεδομένων. Βάζουμε ιδιαίτερη μνεία, έτσι ώστε η κατανάλωση ηλεκτρικής ενέργειας από τα Data Center να προέρχεται από ανανεώσιμες πηγές ενέργειας. 
Άρα, προσπαθούμε να φέρουμε ένα πιο συνολικό πλαίσιο για να μπορέσουμε να έχουμε ουσιαστικά μια σειρά επενδυτών από τα πιο αξιόπιστα έργα και να μπορέσουμε να μην έχουμε αυτό το τεράστιο βαρίδι, το οποίο υπάρχει αυτή τη στιγμή στη χώρα μας με τα πάρα πολλά αιτήματα που έχουμε. Αυτό είναι λοιπόν κάτι που δουλεύουμε αυτή τη στιγμή και για το οποίο έχουμε βάλει -και επειδή μιλήσατε και για την τοπική κοινωνία- και ένα ανταποδοτικό τέλος για την τοπική κοινωνία από αυτά τα Data Center.
Τώρα για το Data Center που αφορά τη συγκεκριμένη ερώτηση, όπως είπατε και εσείς, υπάρχει ήδη η άποψη της Περιφέρειας, της Αποκεντρωμένης Διοίκησης, για το θέμα, που όπως είπατε και εσείς, επειδή είναι σε γη υψηλής παραγωγικότητας, έχει απορριφθεί. 
Εμείς δεν είμαστε το αρμόδιο Υπουργείο που επισπεύδει τις στρατηγικές επενδύσεις. Οπότε εγώ αυτό που μπορώ να σας πω είναι ότι οι στρατηγικές επενδύσεις είναι ένας θεσμοθετημένος δρόμος για μεγάλα έργα. Αυτό δεν σημαίνει ότι παρακάμπτονται όλοι οι νόμοι, απλά τηρούνται κάποιες διαφορετικές διαδικασίες για αυτά τα έργα μεγάλης εμβέλειας. Και σε καμία περίπτωση δεν σημαίνει ότι, αν ένα έργο κριθεί ως έργο στρατηγικό, δεν ακολουθεί τους νόμους και ότι δεν υπάρχει η ανάλογη διαβούλευση με τις τοπικές κοινωνίες. 
Αντιλαμβανόμαστε όλοι ότι τα Κέντρα Δεδομένων για τη χώρα μας είναι κάτι καινούργιο. Υπάρχει τεράστιο ενδιαφέρον. Θέλουμε να αναπτυχθούν αυτά τα έργα στη χώρα μας, αλλά θέλουμε αυτό να γίνει με τάξη και αυτός είναι και ο βασικός στόχος που έχει το νομοσχέδιο, το οποίο ελπίζουμε να φέρουμε αύριο στη Βουλή προς ψήφιση.
Ευχαριστώ πολύ.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Παρακαλώ, κυρία Πούλου, έχετε τον λόγο. 
ΠΑΝΑΓΙΟΥ (ΓΙΩΤΑ) ΠΟΥΛΟΥ: Κύριε Υπουργέ, επειδή παρακολουθώ το νομοσχέδιο και εγώ από την αντίστοιχη επιτροπή, γνωρίζετε ότι δεν γίνεται καμία χωροθέτηση. Δεν γίνεται, δηλαδή, χωροταξία. Δεν μπαίνουν κανόνες. Τίποτα από όλα αυτά. Βάζετε κάποια κριτήρια απλά και μάλιστα βάζετε κάποια κριτήρια χωρίς να παίρνετε υπόψη τη συζήτηση που διεθνώς γίνεται αυτή τη στιγμή και στην Ευρωπαϊκή Ένωση. Κι επιτέλους, πείτε μας, γιατί δεν περιμένετε; Είναι σε διαβούλευση αυτή τη στιγμή μέχρι τον Δεκέμβριο η σχετική Οδηγία της Ευρωπαϊκής Ένωσης και πρόκειται μέσα στην άνοιξη να βγει μια ευρωπαϊκή Οδηγία που θα έχει κανόνες και ενεργειακούς και για τη διασφάλιση των υδατικών πόρων. Γιατί βιάζεστε αλήθεια; Δεν καταλαβαίνω αυτή τη βιασύνη σας. 
Όσο για το νομοσχέδιο, είναι σαφές. Δεν χωροθετεί, δεν βάζει κανόνες χωροταξίας. Θα πάθουμε τα ίδια που πάθαμε με τις ανανεώσιμες πηγές ενέργειας, κύριε Υπουργέ. Θα τρέχουμε μετά. Θα γίνει, δηλαδή, η καταστροφή -και έτσι φαίνεται και τώρα με τον κορεσμό στην Αττική- και θα πηγαίνουμε μετά να διορθώσουμε τι; Τα ήδη κατεστραμμένα πράγματα. 
Πάντως για το Κάστρο -γιατί οι Βοιωτοί περιμένουν  μία απάντηση σήμερα- δεν μου δώσατε καμία απάντηση. Δεν γνωρίζετε, δηλαδή, εσείς αν υπάρχει αίτημα να ενταχθεί στις στρατηγικές επενδύσεις;
Κύριε Υπουργέ, γιατί δεν ακολουθείτε αυτή την παγκόσμια, τη διεθνή συζήτηση γι’ αυτά τα θέματα της χωροθέτησης; Ξέρετε ότι χάθηκε το Τέξας, διότι ο Musk έχει εκεί συγκεκριμένες επενδύσεις; Και ξέρετε ότι αντέδρασε ο κόσμος γι’ αυτά; Στην Ιαπωνία τα χωροθετούν μέσα στη θάλασσα. Οι όροι -και αυτό που λέτε εσείς ότι προσπαθείτε αυτή τη στιγμή με το νομοσχέδιο να βάλετε κάποιους κανόνες- είναι πολύ κάτω απ’ αυτά που συμβαίνουν σε άλλες ευρωπαϊκές χώρες.  Άρα, λοιπόν, μου λέτε ότι το Υπουργείο σας δεν μπορεί να μου απαντήσει. 
Ξέρω σε μια μελέτη που από κοινού παρουσιάσατε εσείς στο Υπουργείο, το ΥΠΕΝ δηλαδή, το Υπουργείο Ψηφιακής Διακυβέρνησης και το Ανάπτυξης, υπήρχε ένα ενδιαφέρον για 228ΜW, αν δεν απατώμαι, στη Βοιωτία. Τελικά υπάρχει διπλασιασμός; Και ποια είναι η κατανομή ανά περιφερειακή ενότητα σε όλη τη Στερεά; Διότι, ξέρετε ότι η Στερεά έχει ιδιαίτερα επιβαρυνθεί και από τις ανανεώσιμες πηγές ενέργειας και από τα φωτοβολταϊκά, που έχουν εισχωρήσει πλέον και μέσα στη γη υψηλής παραγωγικότητας, δηλαδή την Κωπαΐδα. 
Για όλα αυτά περίμενα να δώσετε σαφείς απαντήσεις, αλλά το παρακάμψατε διότι ξαναείπατε ότι τώρα προσπαθείτε με το νομοσχέδιο να βάλετε κανόνες, ενώ δεν είναι κανόνες χωροθέτησης με συγκεκριμένους περιορισμούς και κριτήρια. Άρα, πηγαίνετε και χωροθετείτε ανάλογα με το επενδυτικό ενδιαφέρον. 

Απαντήστε μου σε αυτό, τουλάχιστον. Το ενδιαφέρον για τη Βοιωτία έχει διπλασιαστεί από τη μελέτη που δείξατε τον Μάρτιο; Περιμένω απαντήσεις. Και τελευταία ερώτηση, κύριε Υπουργέ, σας παρακαλώ πολύ, γιατί η αυτοδιοίκηση περιμένει και η τοπική κοινωνία: Θα προχωρήσετε χωρίς διαβούλευση με την τοπική κοινωνία;
Σας ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε, κυρία Πούλου.
Παρακαλώ, κύριε Υπουργέ. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Σας ευχαριστώ, κύριε Πρόεδρε.
Κυρία Πούλου, ένας από τους λόγους που εστιάζουμε τόσο πολύ στην πρόσβαση στο δίκτυο, είναι γιατί βλέπουμε ότι και στη χώρα μας αλλά και παγκοσμίως η πρόσβαση στο δίκτυο είναι ένα από τα βασικά εμπόδια που έχουν να αντιμετωπίσουν οι επενδυτές σε κέντρα δεδομένων σε όλον τον κόσμο. Αυτό είναι που δυσκολεύονται να εξασφαλίσουν στις περισσότερες χώρες, άρα αυτός είναι και ένας -όχι ο μόνος- κύριος μοχλός τον οποίο μπορούμε να αξιοποιήσουμε για να μπορέσουμε και εμείς να βάλουμε κάποιους κανόνες στη χρήση και στην εγκατάσταση data center στη χώρα. Αυτό ήταν το ένα.
Δεύτερον, θέλω να έχουμε όλη την εικόνα. Όντως στη χώρα υπάρχουν αιτήματα για data center 10 GW -και όπως είπα πριν, αν όλα αυτά λειτουργούσαν θα ήταν μιάμιση Ελλάδα-, αλλά στην πραγματικότητα σήμερα έχουμε ελάχιστα data center. Έχουμε γύρω στα σαράντα κάτι μεγαβάτ. Σαράντα κάτι μεγαβάτ, δέκα χιλιάδες μεγαβάτ. Προσπαθούμε και εμείς, φυσικά, θέλουμε να αναπτυχθεί ο κλάδος γιατί είμαστε πάρα πολύ ανώριμοι, προφανώς, όμως, δεν θέλουμε να αναπτυχθεί μέχρι τα δέκα χιλιάδες. 
Στον σχεδιασμό που κάναμε για την πρόσβαση στο δίκτυο, βεβαίως, κοιτάξαμε τα παραδείγματα άλλων χωρών -και ευρωπαϊκών και από τις ΗΠΑ- και διαλέξαμε τα χαρακτηριστικά από τις διάφορες χώρες που θεωρούσαμε ότι ήταν πιο συμβατά με την ελληνική πραγματικότητα για τις εγγυητικές, για την ορθότητα των έργων, για την προϋπόθεση τα έργα να φέρουν εγκαταστάσεις ΑΠΕ και αποθήκευσης. Άρα, πήραμε από τη διεθνή πρακτική αυτά τα στοιχεία που θεωρούσαμε ότι είναι πιο χρήσιμα για τη χώρα μας. 
Υπάρχει, όντως, και το αναφέρατε, στην Ευρώπη μια συζήτηση για συγκεκριμένες πτυχές των έργων και των δεδομένων που έχουν να κάνουν με την ενεργειακή αποδοτικότητα και έχουν να κάνουν, επίσης, και με την αξιοποίηση της απορριπτόμενης θερμότητας. Άρα, είναι δύο συγκεκριμένα θέματα στα οποία υπάρχει όντως μια ευρωπαϊκή πρωτοβουλία. 
Εμείς δεν θέλαμε απλά να περιμένουμε άλλους έξι μήνες μέχρι να ολοκληρωθεί αυτή η διαδικασία, όπως αναφερθήκατε και εσείς, για να δούμε πού θα πάει αυτή η συζήτηση. Θέλαμε να βάλουμε τους κανόνες σήμερα και, φυσικά, θα συνεχίσουμε να προσαρμοζόμαστε όπως εξελίσσεται και η γνώση που έχουμε, αλλά και η διεθνής πρακτική. 
Τώρα για το θέμα της διαβούλευσης με το οποίο κλείσατε, προφανώς όλα αυτά τα έργα έχουν μια διαδικασία αδειοδοτική που έχει δημόσια διαβούλευση με την κοινωνία. Και, προφανώς, εμείς αντιλαμβανόμαστε ότι ένα πάρα πολύ σημαντικό κομμάτι -που βλέπουμε και σε άλλες χώρες- είναι ότι αυτά τα κέντρα δεδομένων έχουν χάσει την αξιοπιστία της τοπικής κοινωνίας και γι’ αυτό βλέπουμε και τόσες αντιδράσεις σε διάφορες χώρες κατά των κέντρων δεδομένων. Άρα, είναι κάτι που γνωρίζουμε και γνωρίζουμε τη σημασία της δημόσιας διαβούλευσης για να προχωρήσουμε αυτά τα έργα. 
Αυτήν τη στιγμή στο νομοσχέδιό μας έχουμε εστιάσει στο ενεργειακό. Το περιβαλλοντικό είναι κάτι που θεωρούμε ότι το υφιστάμενο νομοθετικό πλαίσιο μας δίνει ευελιξίες για να κινηθούμε. Δεν χρειάζεται μεγάλες τροποποιήσεις στο περιβαλλοντικό πλαίσιο, διότι αδειοδοτούμε μια σειρά από βιομηχανικές παραγωγές στη χώρα, άρα αυτό είναι κάτι το οποίο θα γίνει διακριτά από την πρόσβαση στο δίκτυο που χρειαζόταν ένα διακριτό νομοθετικό πλαίσιο και, φυσικά, θα συνεχίσουμε να προσαρμοζόμαστε όσο εξελίσσεται αυτή η τεχνολογία και όσο οι διεθνείς πρακτικές εξελίσσονται, αλλά αυτή είναι μια προσπάθεια να βάλουμε πάρα πολύ αυστηρούς κανόνες για την κατάσταση και των δεδομένων στη χώρα. 
Σας ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
Συνεχίζουμε τώρα με την όγδοη με αριθμό172/26-10-2026 επίκαιρη ερώτηση πρώτου κύκλου του Ανεξάρτητου Βουλευτή Αχαΐας κ. Ανδρέα Παναγιωτόπουλου προς τον Υπουργό Υποδομών και Μεταφορών με θέμα: «Πότε επιτέλους θα επαναλειτουργήσει ο Οδοντωτός;».
Παρακαλώ, κύριε Παναγιωτόπουλε, έχετε τον λόγο.
ΑΝΔΡΕΑΣ ΠΑΝΑΓΙΩΤΟΠΟΥΛΟΣ: Ευχαριστώ, κύριε Πρόεδρε. 
Είναι η τρίτη επίκαιρη ερώτηση που υποβάλλω για τον Οδοντωτό και οι υπόλοιπες γραπτές. Βέβαια, είχα υποβάλει δύο επίκαιρες ερωτήσεις στις αρχές του Οκτωβρίου και η μία συστηματικά μπαίνει στο αρχείο. Δεν ξέρω γιατί. Είναι η επέκταση του φράγματος του Πηνειού, της διώρυγας του Πηνειού στη δυτική Αχαΐα και μπήκε για δεύτερη φορά στο αρχείο. Παρέμεινε η ερώτηση για τον Οδοντωτό. Δεν ξέρω αν είναι εύκολο το θέμα και το απαντάμε. 
Και, βέβαια, ειρήσθω εν παρόδω -που λένε και οι διάφοροι ομιλητές- να πω ότι παρέμεινα στο Έδρανο τούτο για τούτη την Κοινοβουλευτική Περίοδο και ίσως σήμερα είναι η τελευταία μου ομιλία στη Βουλή με το μείζον θέμα του Οδοντωτού, γιατί θα παραιτηθώ της βουλευτικής ευθύνης, όχι αξιώματος μόνον, γιατί ο Πρωθυπουργός στήριξε εκτεταμένη προεκλογική περίοδο και θα πρέπει να λάβουμε θέσεις μάχης για το καλό της κοινωνίας. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Ο Οδοντωτός, λοιπόν, είναι ένα από τα μείζονα ζητήματα που απασχολούν τον Νομό της Αχαΐας, που απασχολεί την Αιγιάλεια, τον ορεινό όγκο των Καλαβρύτων, αφορά την ποιότητα ζωής των ανθρώπων, αφορά τον τουρισμό, αφορά την οικονομική δραστηριότητα ένθεν κακείθεν των περιοχών, όπου από την ώρα που έκλεισε, βλέπουμε τα αποτελέσματα που είναι τραγικά. 
Τελικά, για να βάλουμε και το πολιτικό πλαίσιο, κύριε Υπουργέ -διότι δεν μπορούμε να μένουμε μόνο στις καλές προθέσεις των Υπουργών, πρέπει να βλέπουμε το σύνολο-, έρχεται ο Πρωθυπουργός το 2023, προεκλογικώς, και λέει ότι ο Οδοντωτός θα πάει στην Αγία Λαύρα, ένα έργο εκατόν τριάντα χρόνων που δούλεψε με τα συμβατικά μέσα και με τα μέσα εκείνα με απόλυτη ασφάλεια. Κάνω επίκαιρη ερώτηση 24 Νοεμβρίου του 2025 στον προκάτοχό σας και λέει: «σας διαψεύδω κατηγορηματικά ότι θα κλείσει ο Οδοντωτός, ποιος τα λέει αυτά» και ερχόμαστε τον Μάρτιο, αρχές Μαρτίου, να κλείσουμε τον Οδοντωτό με ένα κοινό δελτίο Τύπου, χωρίς καμία τεκμηρίωση. 
Έχουμε μόνο μια φωτογραφία και την σηκώνουμε εδώ και μας τη δείχνουνε στους Βουλευτές -και στην κ. Αναγνωστοπούλου και σε εμένα- που κάναμε τις ερωτήσεις και τις κοινοβουλευτικές μας παρεμβάσεις, για έναν βράχο που είχε πέσει κοντά στα Καλάβρυτα και δεν έχει καμία σχέση με το φαράγγι του Βουραϊκού. 
Έγιναν οι πυρκαγιές του 2023, δόθηκε μελέτη στο Γεωλογικό Τμήμα του Πανεπιστημίου Πατρών, εκτελέστηκαν εργασίες. Δεν έχουμε αποτελέσματα. Δεν ήταν ασφαλές τότε; Ποιος το λέει; Ποιος το βεβαιώνει αυτό; Γιατί δεν ήταν ασφαλές; Έχουμε πρόβλημα στο φαράγγι, σε τελική ανάλυση; Κανένα πρόβλημα δεν έχουμε στο φαράγγι. Η στοιχειώδης συντήρηση…
ΠΡΟΕΔΡΕΥΩΝ (Ιωάννης Πλακιωτάκης): Δυστυχώς τελείωσε ο χρόνος σας. Όμως, έχετε και δευτερολογία.
Θα απαντήσει ο Αναπληρωτής Υπουργός Υποδομών και Μεταφορών κ. Γεώργιος Κώτσηρας. 
ΓΕΩΡΓΙΟΣ ΚΩΤΣΗΡΑΣ (Αναπληρωτής Υπουργός Υποδομών και Μεταφορών): Ευχαριστώ πολύ, κύριε Πρόεδρε. 
Πρώτα και κύρια θέλω να ευχαριστήσω τον κύριο συνάδελφο, διότι πράγματι είχε καταθέσει την επίκαιρη ερώτηση πριν αρκετό χρονικό διάστημα. Κατόπιν μιας συνεννόησης που έγινε -λόγω δικής μου ανάγκης- υπήρξε ο σημερινός ορισμός της επίκαιρης ερώτησης. Πράγματι, το απάντησα και προ ημερών στη συνάδελφο που είναι παρούσα σήμερα, την κ. Αναγνωστοπούλου. 
Καταλαβαίνουμε πλήρως και καταλαβαίνω προσωπικά πλήρως την πολύ μεγάλη αξία πολιτιστική, ιστορική, κοινωνική, οικονομική της λειτουργίας του Οδοντωτού για το σύνολο της περιοχής στην οποία αφορά και ακριβώς για τον λόγο αυτόν, κύριε συνάδελφε, όλο αυτό το διάστημα έχει γίνει μια προσπάθεια πραγματική, γνήσια και ειλικρινής προκειμένου να επαναλειτουργήσει ο Οδοντωτός με τις συνθήκες και τα επιστημονικά δεδομένα που είναι απαραίτητα προκειμένου να λειτουργήσει με προοπτική, με ασφάλεια και αναγνωρίζοντας τον πολύ σημαντικό ρόλο που παίζει διαχρονικά για το σύνολο της περιοχής και να το κάνουμε με έναν τρόπο επιστημονικά και τεχνικά τεκμηριωμένο. 
Για τον λόγο αυτό, υπήρξε διαβούλευση και με την τοπική αυτοδιοίκηση, την οποία εγώ θέλω να ευχαριστήσω για την συνδρομή της στην προσπάθεια αυτή που έχει γίνει μέχρι τώρα, και με τους συναρμόδιους φορείς, καθότι αντιλαμβάνεστε ότι υπάρχει και το Υπουργείο Περιβάλλοντος και Ενέργειας και η Περιφέρεια Δυτικής Ελλάδας η οποία συνδράμει σε αυτήν την προσπάθεια, και με την εταιρεία «Ελληνικοί Σιδηρόδρομοι» που είναι ο διαχειριστής της υποδομής του συγκεκριμένου σημείου, προκειμένου να βρούμε μια λύση η οποία θα έχει τεχνική και επιστημονική τεκμηρίωση. 

Γι’ αυτόν τον λόγο ενεπλάκη και το ΤΕΕ, ο τεχνικός σύμβουλος της πολιτείας. 
Είχαμε μία θετική εξέλιξη, η οποία είναι η συμφωνία επί μίας προγραμματικής σύμβασης μεταξύ των πέντε μερών που προανέφερα, προκειμένου να υπάρξει μία μελέτη και μία σοβαρή τεκμηρίωση όλων των τεχνικών και επιστημονικών δεδομένων που είναι απαραίτητα για να μπορέσει να επαναλειτουργήσει ο Οδοντωτός, δηλαδή η αξιολόγηση των κινδύνων από βροχοπτώσεις, από κατολισθήσεις και ροές φερτών υλικών, να υπάρξει μια πρόβλεψη συστημάτων ενόργανης παρακολούθησης και έγκαιρης προειδοποίησης, το οποίο θα είναι μια πολύ σημαντική προσθήκη για το σύνολο της λειτουργίας του Οδοντωτού. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)
Αυτή η προγραμματική, η οποία συμφωνήθηκε μεταξύ των πέντε μερών που σας προανέφερα, αυτή τη στιγμή που μιλάμε βρίσκεται προς κρίση στο Ελεγκτικό Συνέδριο, στο τμήμα το οποίο κρίνει την προσφυγή που υπήρξε κατόπιν εμπλοκής στο τοπικό τμήμα του Ελεγκτικού Συνεδρίου για την υπογραφή της προγραμματικής σύμβασης. 
Αντιλαμβάνεστε λοιπόν ότι η προσπάθεια που γίνεται είναι μια προσπάθεια η οποία έχει ως στόχο την τεχνική τεκμηρίωση, την επιστημονική τεκμηρίωση, την πρόβλεψη πρωτοκόλλων πάνω στα οποία θα λειτουργήσει ο Οδοντωτός, προκειμένου πράγματι, όταν έχουμε τα επιστημονικά δεδομένα τα οποία το ΤΕΕ θα παραχωρήσει στον διαχειριστή υποδομής, να μπορέσει να λειτουργήσει και να επιτελέσει πράγματι τον πολύ σημαντικό ρόλο τον οποίο έχει και για την τοπική κοινωνία και συνολικά για τη χώρα μας. 
Οπότε, νομίζω ότι είμαστε σε αυτό το σημείο που σας αναφέρω. Δεν μπορώ να προδικάσω την εξέλιξη σε ένα αντικείμενο δικαστικής προφανώς…
 ΠΡΟΕΔΡΕΥΩΝ (Ιωάννης Πλακιωτάκης): Έχετε και δευτερολογία. 
Επιτρέψτε μου, πριν δώσω τον λόγο στον κ. Παναγιωτόπουλο, να κάνω μία ανακοίνωση. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και τέσσερις συνοδοί εκπαιδευτικοί από το Γυμνάσιο Θουρίας Μεσσηνίας.  
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Έχετε κοντά σας και τον Υφυπουργό, τον κ. Λαμπρόπουλο, ο οποίος θα απαντήσει στη συνέχεια σε επίκαιρη ερώτηση της κυρίας Αναγνωστοπούλου. 
Κύριε Παναγιωτόπουλε, έχετε τον λόγο. 
ΑΝΔΡΕΑΣ ΠΑΝΑΓΙΩΤΟΠΟΥΛΟΣ: Ευχαριστώ, κύριε Πρόεδρε. 
Βέβαια, αφού είναι και η τελευταία μου ομιλία σε αυτή τη Βουλή, θέλω να σας ευχαριστήσω για όλη τη συνεργασία που είχαμε μέχρι τώρα. Και ελπίζουμε να ξαναείμαστε στην επόμενη και να έχουμε καλύτερη συνεργασία, αλλά και καλύτερα αποτελέσματα για τον κόσμο. Διότι αυτό, κύριε Υπουργέ, δεν είναι ένα θέμα ούτε κομματικό, ούτε παραταξιακό, ούτε συνδικαλιστικό, ούτε τίποτα. Μας υπερβαίνει όλους. 
(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)
Δεν μπορεί το 1896 να οραματίζονται και να εκτελούν τον Οδοντωτό και σήμερα να μην τολμάμε να πούμε ο Οδοντωτός να έρθει στην Πάτρα. 
Κυβερνάτε οκτώ χρόνια, κύριε Υπουργέ. Τώρα τα ανακαλύψατε τα εμπόδια όλα; Τώρα προέκυψαν όλα; Δηλαδή, χωρίς πρωτόκολλο επικινδυνότητας λειτουργούσε ο Οδοντωτός μέχρι σήμερα; Με το βαγονέτο συντήρησης, το κλασικό, λειτούργησε εκατόν τριάντα χρόνια, χωρίς να γίνει ούτε ένα ατύχημα. Για όνομα του Θεού, δηλαδή! Και λέμε σήμερα, στην εποχή των drones, των πυραύλων, των δορυφόρων, που φεύγουν από την Αμερική και πάνε στο τρίτο υπόγειο στο Ιράν και σκοτώνουν τον Αγιατολάχ συγκεκριμένα, ότι δεν μπορούμε να επιτηρήσουμε τη γραμμή; 
Νομίζω ότι δεν υπάρχει πολιτική βούληση. Και ακολουθείτε και μία παρελκυστική τακτική, τακτική του ψέματος, τακτική της παραπλάνησης του κόσμου, η οποία πού οδηγεί τον κόσμο; Στην απογοήτευση. Και μετά την αδιαφορία πού βλέπεις τη νεολαία να συσπειρώνεται; Στην ακραία Δεξιά δυστυχώς. Γιατί; Γιατί όταν λέγαμε θα πάει στην Αγία Λαύρα, γιατί όταν έκλεισε ο Οδοντωτός και με κορόιδευε ο Υπουργός εδώ στην ερώτηση μέσα στο Ελληνικό Κοινοβούλιο, έρχονταν Βουλευτές της κυβερνώσας παράταξης και μάλιστα μου έλεγαν στο Αίγιο: «Ε, μη μιλάς, λέει, μετά το Πάσχα θα λειτουργήσει, θα δεις, θα δεις». Πέρασε το Πάσχα, πέρασε το καλοκαίρι. Κοιτάξτε εδώ το εξής έγγραφο από Βουλευτή: «Στις 15 Οκτωβρίου λειτουργεί ο Οδοντωτός». 
Το καταθέτω στα Πρακτικά. 
(Στο σημείο αυτό ο Βουλευτής κ. Ανδρέας Παναγιωτόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Τι είναι αυτά όλα; Τι πληροφορίες είναι αυτές που διοχετεύονται στον κόσμο παραπλανητικές; 40% στο Διακοπτό πήρε η Νέα Δημοκρατία. Ποια είναι η ανταπόδοση την οποία δίνετε, και ευρύτερα στον Νομό Αχαΐας, που ήρθατε και εκεί πρώτο κόμμα; Πού θα οδηγηθεί αυτός ο κόσμος; Για να δείτε πολιτικά πώς διολισθαίνετε και πού οδηγείτε την κοινωνία. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Κύριε Υπουργέ, το έργο αυτό δεν μπορεί να περιμένει ούτε προγραμματικές συμβάσεις, ούτε συνεννόηση των εμπλεκομένων, ούτε αν το ΤΕΕ έχει τεχνογνωσία. Γιατί, είχε μέχρι τώρα τεχνογνωσία το ΤΕΕ για τα έργα υποδομής των σιδηροδρόμων; Ο ΟΣΕ την έχει όλη την τεχνογνωσία. Ο ΟΣΕ τα διαχειρίστηκε εκατό χρόνια τώρα. Ο ΟΣΕ είναι υπόλογος και υπεύθυνος για να διαμορφώσει προτάσεις και να υλοποιήσει έργα. 
Τι κάνουμε λοιπόν απέναντι σ’ αυτά; Μπλέξαμε πέντε φορείς, για να μην μπορούμε να βρούμε άκρη. Λοιπόν, το κουβάρι αυτό πρέπει να το ξεμπλέξετε, μια και έχετε καλή πρόθεση. Όμως, δεν είναι θέμα πρόθεσης Υπουργού εδώ. Είναι θέμα πολιτικής βούλησης της ίδιας της Κυβέρνησης, του ίδιου του Πρωθυπουργού. 
Η Κυβέρνηση τι επιλογή έχει; Θα λειτουργήσει ο Οδοντωτός, ναι ή όχι; Το τρένο θα φτάσει στο λιμάνι των Πατρών, ναι ή όχι; Θα οδηγηθεί σε μαρασμό η περιοχή; Πώς τη χαρακτηρίζουμε, δηλαδή; Πώς οραματιζόμαστε την Αχαΐα, να σβήσει από τον χάρτη; Διότι η φτωχοποίηση του λαού, η ερημοποίηση της περιοχής, η αποβιομηχάνιση και ο πρωτογενής τομέας, ο οποίος μαραζώνει… … 
Μόνο στη Δυτική Αχαΐα -θα σας πω εγώ για τα χωριά τα δικά μου- σε τρία χωριά έχουν θανατωθεί είκοσι εφτά χιλιάδες ζώα. Πώς θα ζήσουν αυτοί οι άνθρωποι; Πού θα πάει αυτή η κοινωνία; Το φράγμα δεν έρχεται, για να έχουμε μείωση του κόστους παραγωγής. Οδηγούμεθα σε πλήρη μαρασμό. Και μετά να φτιάχνουμε σχέδια εδώ για το δημογραφικό και άλλα. 
Εδώ και τώρα απαιτείται λύση για τον... 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Παναγιωτόπουλο. 
Παρακαλώ, κύριε Υπουργέ. 
ΓΕΩΡΓΙΟΣ ΚΩΤΣΗΡΑΣ (Αναπληρωτής Υπουργός Υποδομών και Μεταφορών): Ευχαριστώ πολύ, κύριε Πρόεδρε. 
Κύριε συνάδελφε, εγώ σας το περιέγραψα, νομίζω, με όλη την υπευθυνότητα που οφείλει να έχει η πολιτεία έναντι ενός ενδιαφερόμενου και ερωτώντος Βουλευτή για ένα ζήτημα το οποίο, όπως και ο ίδιος ανέφερα στην πρωτολογία μου, είναι ένα ζήτημα το οποίο μας απασχολεί και θέλουμε να του δώσουμε λύση με τη μέγιστη δυνατή τεχνική και επιστημονική επάρκεια. 
Ειλικρινά, αντιλαμβανόμενος το ενδιαφέρον και το δικό σας και όλων των συναδέλφων Κοινοβουλευτικών της Αχαΐας, περίμενα, αν μη τι άλλο, να συμφωνήσουμε στο ότι χρειάζεται η οποιαδήποτε απόφαση ληφθεί από τον διαχειριστή υποδομής, που είναι αυτός ο οποίος αποφασίζει την επαναλειτουργία του Οδοντωτού, να βασίζεται πάνω σε συγκεκριμένα τεχνικά και επιστημονικά δεδομένα. 
Ο λόγος που γίνεται αυτή η προγραμματική σύμβαση είναι ακριβώς προκειμένου να υπάρξει τεχνικό και επιστημονικό υπόβαθρο, το οποίο δεν θα είναι μόνο για τώρα, το οποίο θα είναι ένα σημαντικό κεφάλαιο για τη λειτουργία του Οδοντωτού τα πολλά επόμενα χρόνια: Να δούμε τι χρειάζεται, ποιες είναι οι προσαρμογές που μπορεί να χρειαστούν σε επίπεδο πρωτοκόλλων, ποια είναι τα τυχόν έργα τα οποία συμπληρωματικά θα χρειαστούν. Και το ΤΕΕ νομίζω ότι έχει την επάρκεια να το κάνει αυτό και είναι μια σημαντική βοήθεια για την ελληνική πολιτεία ως τεχνικός σύμβουλος να το κάνει. 
Είναι λοιπόν μία προσπάθεια που γίνεται χωρίς να μπορεί κανένας, νομίζω, -όταν τίθενται θέματα ασφαλείας- να προβεί σε απλουστευτικές κινήσεις. Θέλω να πιστεύω ότι όλοι συμφωνούμε στο ότι η λύση που θέλουμε να δοθεί είναι η πρέπουσα λύση, γιατί είναι μία λύση η οποία και θα διασφαλίσει τα δεδομένα λειτουργίας του Οδοντωτού με ασφάλεια, αλλά θα διασφαλίσει και την προοπτική λειτουργίας του. 
Οπότε, νομίζω ότι, εφόσον αυτή τη στιγμή που μιλάμε η προγραμματική σύμβαση κρίνεται και είναι υπό αξιολόγηση από το Ελεγκτικό Συνέδριο, είναι προφανές ότι δεν θα μπορούσε να δοθεί οποιαδήποτε χρονική αναφορά σε ημερομηνία, όπως αναφέρατε, γιατί είναι το λογικό. Χωρίς να έχει γίνει η μελέτη, η οποία είναι ένα από τα αντικείμενα της προγραμματικής, να σας πει κάποιος ημερομηνία χωρίς να έχει αξιολογήσει τα δεδομένα της μελέτης; Είναι ένα δεδομένο το οποίο νομίζω ότι πρέπει όλοι να τηρήσουμε. 
Ως εκ τούτου, αυτή τη στιγμή βρισκόμαστε σε αυτό το σημείο. Εγώ είμαι αισιόδοξος. Υπό ποια έννοια; Ότι είναι ένα μοντέλο, μία διέξοδος η οποία θα μπορέσει να μας οδηγήσει σε ασφαλή συμπεράσματα, ώστε να επιτύχουμε όλοι τον κοινό μας στόχο, που είναι η επαναλειτουργία του Οδοντωτού. 
Επιθυμούμε να επαναλειτουργήσει ο Οδοντωτός με τους όρους και τους κανόνες που μία επιστημονική τεκμηρίωση, με αυτά τα δεδομένα που έχουμε σήμερα, μπορεί να προσδώσει. Οπότε είναι αντιληπτό και εύλογο το ενδιαφέρον σας, αντιληπτή και εύλογη και απολύτως κατανοητή η αγωνία των κατοίκων. Θέλουμε με έναν ορθολογικό και συγκροτημένο τρόπο να δώσουμε λύση και νομίζω ότι η προγραμματική σύμβαση η οποία υπάρχει, εξελισσόμενη και δίνοντας σαφή δεδομένα επιστημονικά και τεχνικά, θα μπορέσει πραγματικά να οδηγήσει στη λύση που όλοι επιθυμούμε. 
Ευχαριστώ πολύ. 
ΠΡΟΕΔΡΕΥΩΝ (Γεώργιος Λαμπρούλης): Ευχαριστούμε τον κύριο Υπουργό. 
Συνεχίζουμε με δύο επίκαιρες ερωτήσεις αρμοδιότητας του Υπουργείου Προστασίας του Πολίτη. Θα απαντήσει ο Υφυπουργός Προστασίας του Πολίτη κ. Ιωάννης Λαμπρόπουλος.
Εισερχόμεθα στη δωδέκατη με αριθμό 188/30-10-2026 επίκαιρη ερώτηση πρώτου κύκλου της Ανεξάρτητης Βουλευτού Αχαΐας κ. Αθανασίας (Σίας) Αναγνωστοπούλου προς τον Υπουργό Προστασίας του Πολίτη με θέμα: «Αστυνομική καταστολή της αντιφασιστικής κινητοποίησης - Πολιτική διευκόλυνση της εκδήλωσης Κασιδιάρη».

Κυρία Αναγνωστοπούλου, ορίστε, έχετε τον λόγο για την πρωτολογία σας. 
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Ευχαριστώ πολύ, κύριε Πρόεδρε.
Κύριε Υφυπουργέ, ανήμερα της 28ης Οκτωβρίου στη Θεσσαλονίκη του Χορτιάτη, στη Θεσσαλονίκη των Εβραίων, στη Θεσσαλονίκη των εργατικών αγώνων του ΕΑΜ και του ΕΛΑΣ, σ’ αυτή τη Θεσσαλονίκη αποφάσισε το Υπουργείο Πολιτικής Προστασίας με την Αστυνομία να καταστείλουν βίαια μία δημοκρατική συγκέντρωση εναντίον του εγκληματία της Χρυσής Αυγής, του ναζιστή Κασιδιάρη. 
Ποιος πήρε την απόφαση, πρώτον, να απαγορευτούν οι συναθροίσεις στη Θεσσαλονίκη; Ποιος πήρε την απόφαση η Αστυνομία να χρησιμοποιήσει τέτοια καταστολή για να παρεμποδίσει τον δημοκρατικό κόσμο να διαδηλώσει, όπως είναι το συνταγματικό του καθήκον; Αυτό λέει το Σύνταγμα, δηλαδή «Επαφίεται στον πατριωτισμό των Ελλήνων η προστασία του Συντάγματος και της Δημοκρατίας». Ποιος έδωσε εντολή να χτυπιούνται οι άνθρωποι με αυτόν τον τρόπο, να πέσουν τα ΜΑΤ πάνω σε ανθρώπους εργαζόμενους, σε δημοκράτες πολίτες και να τους χτυπήσουν με αυτόν τον τρόπο; Ποιος έδωσε την εντολή να προσαχθούν -και μάλιστα με κίνδυνο σύλληψης- άνθρωποι εργαζόμενοι, αντιφασίστες δημοκράτες; Ποιος έδωσε την εντολή να κλείσουν οι σταθμοί του μετρό; Και ποια μέρα; Την ημέρα της 28ης Οκτωβρίου. 
Γιατί το κράτος, το Υπουργείο Προστασίας του Πολίτη και η Αστυνομία προστάτεψαν τον Κασιδιάρη; Σε αυτό πρέπει να απαντήσετε. Γιατί αποφάσισαν να προστατεύσουν αυτόν και όχι να προστατέψουν τον λαό της Θεσσαλονίκης που δικαίως, δημοκρατικά και συνταγματικά αποφάσισαν να στηρίξουν το δημοκρατικό φρόνημα και την πίστη της πόλης τους; Από ποιον; Από αυτόν που είναι εχθρός της δημοκρατίας.
Κύριε Υφυπουργέ, με αυτό που κάνατε με την Αστυνομία στη Θεσσαλονίκη δείχνετε περίτρανα ότι η Κυβέρνηση παίρνει θέση. Και η θέση που παίρνει δεν προοιωνίζεται τίποτα καλό για τη δημοκρατία αυτού του τόπου. 
Και θα συμπληρώσω και κάτι άλλο. Κύριε Υφυπουργέ, όταν κανονικοποιείται ο Κασιδιάρης μ’ αυτόν τον τρόπο και μάλιστα την 28η Οκτωβρίου, κανονικοποιούνται οι συγκεντρώσεις του οι προεκλογικές. Διότι περί προεκλογικής συγκέντρωσης επρόκειτο. Ξέρετε τι ακολουθεί; Ο ξυλοδαρμός της μαθήτριας στην Πάτρα από φασίστες και όλα αυτά τα φαινόμενα. 
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, ορίστε, έχετε τον λόγο. 
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Ευχαριστώ, κύριε Πρόεδρε. 
Κυρία Αναγνωστοπούλου, για τις 28 Οκτωβρίου και ώρα πέντε το απόγευμα είχε προγραμματιστεί η ομιλία του Ηλία Κασιδιάρη σε κλειστό χώρο, σε αίθουσα ξενοδοχείου στο κέντρο της Θεσσαλονίκης…
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Του εγκληματία Κασιδιάρη! Του καταδικασθέντα τελεσίδικα!
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Δεν σας διέκοψα. Θέλω να με ακούσετε και εσείς. Εγώ σας άκουσα με πολύ σεβασμό.
Αναζητήθηκε νομικό έρεισμα για τη ματαίωσή της από την Αστυνομία, από την Υπηρεσία, χωρίς όμως αποτέλεσμα. Η νομοθεσία είναι ξεκάθαρη. Δεν μπορούσε η Αστυνομία να αποκλείσει και να απαγορεύσει συγκέντρωση σε κλειστό χώρο. 
Με αφορμή αυτήν την εκδήλωση οργανώθηκε για τις τέσσερις το απόγευμα της ίδιας ημέρας υπαίθρια συγκέντρωση στην Πλατεία Δικαστηρίων στο κέντρο της πόλης. Η Διεύθυνση Αστυνομίας Θεσσαλονίκης λόγω της εγγύτητας των εκδηλώσεων στο κέντρο της πόλεως που κατακλύζεται από πλήθος πολιτών, αποφάσισε την απαγόρευση κάθε δημόσιας υπαίθριας συνάθροισης στο κέντρο. Για την έκδοση της απόφασης απαγόρευσης τηρήθηκε η προβλεπόμενη από τον νόμο διαδικασία και ζητήθηκε εγγράφως η σύμφωνη γνώμη του Προέδρου Πρωτοδικών, η οποία παρασχέθηκε, καθώς και η απλή γνώμη του Δημάρχου, ο οποίος δεν απάντησε.
Στις 15.15΄ η ώρα άρχισαν να συγκεντρώνονται άτομα στην Πλατεία Δικαστηρίων. Ο Αστυνομικός Διευθυντής, στο πλαίσιο της προβλεπόμενης διαδικασίας διαμεσολάβησης, ενημέρωσε για την απαγόρευση, ενώ παράλληλα τους πρότεινε να κάνουν τη συγκέντρωση σε οποιοδήποτε άλλο σημείο της πόλης ήθελαν. Διαρκούσης της διαμεσολάβησης, στις 15.50΄ συγκεντρωθέντες στην Πλατεία Δικαστηρίων αιφνιδιαστικά επιχείρησαν να κινηθούν προς την κατεύθυνση που είχε προγραμματιστεί η ομιλία. Οι αστυνομικές δυνάμεις σχημάτισαν φραγμό και δεν επέτρεψαν τη διέλευση του πλήθους. 
Οι αστυνομικές ενέργειες εκδηλώθηκαν για τη διαφύλαξη της δημόσιας τάξης και ασφάλειας, διότι σε περίπτωση προσέγγισης στο ξενοδοχείο θα ήταν πιθανή η πρόκληση εκτεταμένων επεισοδίων. Σε καμία στιγμή, σύμφωνα με όλες τις διαβεβαιώσεις της Αστυνομίας, δεν υπήρξε ενέργεια από την Αστυνομία για διάλυση της δημόσιας υπαίθριας συνάθροισης. Οποιαδήποτε καταγγελία ή αναφορά για αυθαιρεσία αστυνομικού οργάνου ή για υπέρβαση ερευνάται και εφαρμόζονται τα νόμιμα. Με έγγραφη εντολή του Γενικού Αστυνομικού Διευθυντή Θεσσαλονίκης διατάχθηκε η διενέργεια προκαταρκτικής διοικητικής εξέτασης, η οποία είναι σε εξέλιξη. Κοινοποιήθηκε στη Διεύθυνση Δεοντολογίας για την ενημέρωση του Συνηγόρου του Πολίτη. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μας δουλεύετε;
ΠΡΟΕΔΡΕΥΩΝ (Γεώργιος Λαμπρούλης): Ορίστε, κυρία Αναγνωστοπούλου, έχετε τον λόγο για τη δευτερολογία σας. 
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Πραγματικά, με τέτοια γραφειοκρατική απάντηση που δεν πατάει πουθενά, όταν πρόκειται για μείζον θέμα δημοκρατίας και όταν μόλις έχει βγει η απόφαση του δικαστηρίου που δικαιώνει τον θάνατο ενός νέου ανθρώπου πάλι από αυθαιρεσία της Αστυνομίας -και αναφέρομαι στον Βασίλη Μάγγο και έχω εδώ και σας δείχνω αυτή τη φωτογραφία- τι μου επικαλείστε ακριβώς; Τον νόμο που είναι στα όρια της συνταγματικότητας του 2020 που απαγορεύει τις δημόσιες διαδηλώσεις, κλπ, για λόγους κοινωνικοοικονομικούς και ασφάλειας; Ποια ασφάλεια επικαλείστε για τη Θεσσαλονίκη; Ποια ασφάλεια; Να είναι ασφαλής ο Κασιδιάρης απέναντι στον δημοκρατικό κόσμο; Και δεν θα διαδηλώσει ο δημοκρατικός κόσμος όταν βλέπουμε αυτόν που καταδικάστηκε τελεσίδικα ως εγκληματίας της εγκληματικής οργάνωσης ηγέτης και βαρυνόμενος για εγκλήματα τα οποία έγιναν και την αναστάτωση που δημιουργήθηκε σε αυτήν την κοινωνία; Και δεν θα διαδηλώσει ο δημοκρατικός κόσμος; Αυτός πρέπει να προστατευτεί! Και θα μου πείτε για τα χημικά που έπεσαν, για την καταστολή καθώς χρησιμοποιήθηκαν δέκα διμοιρίες των ΜΑΤ και οχτώ αύρες και κλούβες για μία διαδήλωση του δημοκρατικού κόσμου;  
Τι τη θέλετε τη Θεσσαλονίκη; Ένα άντρο της διαφθοράς και από την άλλη μεριά έναν κόσμο, τους εργαζόμενους, να φοβούνται να διαδηλώσουν;

Αυτή τη Θεσσαλονίκη, αυτές τις πόλεις θέλουμε, αυτήν την Περιφέρεια θέλουμε, κύριε Υφυπουργέ; Και μου επικαλείστε με γραφειοκρατικό τρόπο να γίνει ΕΔΕ;
Σας ρωτάω συγκεκριμένα: Ποιος αποφάσισε; Και δεν αφήνουμε και τον Εισαγγελέα απ’ έξω που κανικοποιεί τις προεκλογικές εκστρατείες του Κασιδιάρη. 
Και μάλιστα τώρα σε όλη την Ελλάδα θα γίνονται, με το πρόσχημα ότι υπάρχει προηγούμενο στη Θεσσαλονίκη. Εδώ σ’ αυτήν τη Βουλή πρέπει να διατρανωθεί, όπου εμφανίζεται φασίστας και μάλιστα καταδικασμένος ναζιστής και προκαλεί το δημόσιο αίσθημα. Γιατί, κύριε Υφυπουργέ, ήταν ύβρις την 28η Οκτωβρίου να εμφανίζεται ο Κασιδιάρης, ύβρις κατά της Δημοκρατίας, αν δεν το καταλαβαίνετε αυτό. Και μου επικαλείστε τον ν.2020 -που είναι ντροπή αυτός ο νόμος και είναι και ένας από τους λόγους που πρέπει να πέσει αυτή η Κυβέρνηση- για να κλείσετε μετρό, να κλείσετε τα πάντα!
Εδώ θέλουμε συγκεκριμένες απαντήσεις. Γιατί το Υπουργείο Πολιτικής Προστασίας δεν προστάτεψε τον λαό της Θεσσαλονίκης και προστάτεψε τον Κασιδιάρη;
ΠΡΟΕΔΡΕΥΩΝ (Γεώργιος Λαμπρούλης): Κύριε Υφυπουργέ, έχετε τον λόγο για τη δευτερολογία σας.
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Ευχαριστώ, κύριε Πρόεδρε.
Κυρία Αναγνωστοπούλου, επαναλαμβάνω, δεν υπήρχε νομική βάση για απαγόρευση της κλειστής συγκέντρωσης. Κλειστής συγκέντρωσης! Δεν μπορούσε η Αστυνομία να την απαγορεύσει. Δεν μπορούσε. Έγιναν οι προσπάθειες. Δεν μπορούσε να την απαγορεύσει. Ήταν κλειστή η συγκέντρωση. Ήταν κλειστή η συγκέντρωση, δεν μπορούσε να την απαγορεύσει!
Με σύμφωνη γνώμη του Προέδρου Πρωτοδικών έγινε η απαγόρευση -σύμφωνη γνώμη του Προέδρου Πρωτοδικών!- της υπαίθριας συγκέντρωσης, για να μην υπάρξουν συμπλοκές και επεισόδια. Όταν θα έρχονταν σε επαφή οι δύο συγκεντρώσεις, κανένας δεν γνωρίζει τι θα μπορούσε να γίνει και τι αποτέλεσμα να υπάρξει. Ο Δήμαρχος δεν απάντησε. Ο Δήμαρχος ενημερώθηκε σύμφωνα με τις διαδικασίες και δεν απάντησε. Δεν απάντησε! Ερμηνεύστε την εσείς την απάντηση. 
Τους προτάθηκε να κάνουν αλλού συγκέντρωση, όπου ήθελαν. Δεν το δέχτηκαν. Δεν τους επιτέθηκαν οι αστυνομικοί. Οι αστυνομικοί είναι και αυτοί κομμάτι του λαού. Δεν τους επιτέθηκαν. Θέλουν κι αυτοί -φεύγουν από το σπίτι τους- να γυρίσουν σώοι και αβλαβείς. Ούτε θέλουν οι αστυνομικοί να εμπλέκονται σε ταραχές ή οτιδήποτε άλλο γίνεται. Άνθρωποι είναι κι αυτοί. Στο μεροκάματο είναι. Μην το βλέπουμε έτσι και μην τους πετροβολάμε κάθε φορά. Δεν έχουν καμιά διάθεση οι αστυνομικοί για επεισόδια.
Ενώ γινόταν η διαμεσολάβηση, ξαφνικά οι συγκεντρωμένοι οργανωμένα εφόρμησαν και κινήθηκαν προς το ξενοδοχείο. Οι αστυνομικοί τους εμπόδισαν για να μην συνυπάρξουν, όπως είπα και προηγουμένως, οι δυο συγκεντρώσεις.
Αυτή η παράταξη, κυρία Αναγνωστοπούλου, συγκέντρωσε τις δικογραφίες και τις έστειλε στη δικαιοσύνη. Αυτή η παράταξη! Και η δικαιοσύνη τους έστειλε εκεί που τους έστειλε για πολλά χρόνια. Αυτή η Κυβέρνηση, κυρία Αναγνωστοπούλου, ψήφισε τους νόμους το 2023 για να μην μπορούν να συμμετέχουν στις εκλογές και εσείς δεν τους ψηφίσατε Δεν τους ψηφίσατε! Ο ΣΥΡΙΖΑ δεν τους ψήφισε τους νόμους. Δεν μπορούν, λοιπόν, να συμμετέχουν στην εκλογή, με τον νόμο που ψήφισε το 2023 η Κυβέρνηση της Νέας Δημοκρατίας. Εσείς δεν το ψηφίσατε αυτό. Και μην φωνάζετε, λοιπόν, και χτυπιέστε σήμερα.
Η δημοκρατία μας, κυρία Αναγνωστοπούλου, δεν φοβάται κανέναν. Δεν φοβάται. Είναι ισχυρή. Από το 1974 και μετά, από αυτήν την παράταξη και από όλο τον πολιτικό κόσμο έριξε στέρεες βάσεις. Και δεν φοβάται κανένα μόρφωμα Κασιδιάρη. Μην δίνετε επικαιρότητα και δημοσιότητα σ’ αυτό το μόρφωμα τον Κασιδιάρη.
Ευχαριστώ πολύ, κύριε Πρόεδρε.
ΠΡΟΕΔΡΕΥΩΝ (Γεώργιος Λαμπρούλης): Συνεχίζουμε με την τρίτη με αριθμό 205/2-11-2026 επίκαιρη ερώτηση δεύτερου κύκλου της Προέδρου της Κοινοβουλευτικής Ομάδας ΠΛΕΥΣΗ ΕΛΕΥΘΕΡΙΑΣ και Βουλευτού Β1' Βόρειου Τομέα Αθηνών κυρίας Ζωής Κωνσταντοπούλου προς τον Υπουργό Προστασίας του Πολίτη με θέμα: «Η επίθεση των αστυνομικών δυνάμεων στην αντιφασιστική πορεία και διαδήλωση στη Θεσσαλονίκη στις 28 Οκτωβρίου του 2026 και η παρασχεθείσα κάλυψη στην συγκέντρωση Κασιδιάρη».
Κυρία Πρόεδρε, έχετε τον λόγο για την πρωτολογία σας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Υφυπουργέ, θα ήθελα στην απάντησή σας, πρώτα από όλα να μας ενημερώσετε γιατί δεν ήρθε ο κ. Χρυσοχοΐδης.
Όσα διαδραματίστηκαν στις 28 Οκτωβρίου του 2026 στη Θεσσαλονίκη είναι όνειδος για την Κυβέρνησή σας. Είναι ιστορική ύβρις απέναντι στην αντίσταση των Ελλήνων, απέναντι στο ηρωικό «Όχι» που ήταν «όχι στον φασισμό», «όχι στο ναζισμό», «όχι στις δυνάμεις κατοχής» και εσείς εκείνη τη μέρα διατάξατε να καλύψουν οι αστυνομικές δυνάμεις μια φασιστική συγκέντρωση, ενός αποφυλακισμένου καταδικασθέντος για εγκληματική οργάνωση Χρυσαυγίτη, ο οποίος είναι γνωστό ότι φέρει και τατουάζ με τη σβάστικα.
Τη συγκέντρωση αυτού, λοιπόν, που επιδεικνύει τη σβάστικα και την έχει βάλει πάνω στο σώμα του ως τίτλο τιμής και υποταγής στους ναζί προστάτευσε η Κυβέρνηση Μητσοτάκη.
Σας ρωτάω συγκεκριμένα: Ποιος έδωσε την εντολή στις αστυνομικές δυνάμεις να παράσχουν κάλυψη σε μια ναζιστική συγκέντρωση ανήμερα του «Όχι»;
Σας ρωτάω, επίσης, για την επίθεση που έγινε από πλευράς των αστυνομικών δυνάμεων σε βάρος ειρηνικών διαδηλωτών, αντιφασιστικών κινημάτων και πρωτοβουλιών που συγκεντρώθηκαν εκείνη την ημέρα, ακριβώς για να διαδηλώσουν σε αυτά που εσείς οφείλατε να έχετε εξαλείψει.
Πώς να τα έχετε εξαλείψει, όμως, όταν έχετε μέσα στην Κυβέρνησή σας τους νοσταλγούς του Χίτλερ, τον αρνητή του Ολοκαυτώματος Γεωργιάδη, τον επιτετραμμένο του δικτάτορα Παπαδόπουλου Βορίδη, τον εγκωμιαστή των βιβλίων άρνησης του Ολοκαυτώματος Πλεύρη και άλλα τέτοια φιντάνια;
Κύριε Λαμπρόπουλε, είστε Υφυπουργός. Ήρθατε, όμως, να υπερασπιστείτε όσα έγιναν. Σας άκουσα και στην προηγούμενη επίκαιρη ερώτηση της κ. Αναγνωστοπούλου, να μας λέτε εξωφρενικά πράγματα, αδιανόητα για μια δημοκρατία. Η Αστυνομία διαμεσολαβούσε μεταξύ του ναζιστή και των πολιτών και επειδή οι πολίτες είπαν ότι θα διαδηλώσουν, έδειρε τους πολίτες; Με ποιανού εντολή διαμεσολαβούσε η Αστυνομία; Με τίνος εντολή επιτέθηκε; Ποιον έχετε ελέγξει; Τι έχετε διατάξει και ποιον έχετε αποτάξει;
ΠΡΟΕΔΡΕΥΩΝ (Γεώργιος Λαμπρούλης): Κύριε Υφυπουργέ, ο λόγος σε σας για την πρωτολογία σας.
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Ευχαριστώ, κύριε Πρόεδρε.
Κυρία Πρόεδρε, στις 28 Οκτωβρίου, μέρα ιστορική, μέρα εθνική για όλους μας, για όλους τους πατριώτες, για όλους τους Έλληνες, οργάνωσε αυτό το μόρφωμα του Κασιδιάρη, ο καταδικασμένος, για τις 17.00΄ μια συγκέντρωση στο κέντρο της Θεσσαλονίκης, σε κλειστό χώρο. 
Έγινε προσπάθεια και αναζητήθηκε λύση από την Ελληνική Αστυνομία για να μην γίνει αυτή η συγκέντρωση, αλλά δεν στάθηκε δυνατό. Γιατί; Διότι δεν απαγορεύεται από το νόμο. Δεν υπήρχε τρόπος. Θα παρανομούσε η Αστυνομία.

Με αφορμή αυτήν την εκδήλωση λοιπόν που οργανώθηκε, οργανώθηκε άλλη εκδήλωση για τις 15.00΄, άλλη συγκέντρωση στον έξω χώρο, μπροστά στην Πλατεία των Δικαστηρίων. Η Διεύθυνση της Αστυνομίας, λόγω της εγγύτητας των δύο συγκεντρώσεων και λόγω του κινδύνου ότι θα μπορούσαμε να έχουμε απρόβλεπτα γεγονότα, πήρε την απόφαση και πρότεινε και ενέκρινε ο Πρόεδρος Πρωτοδικών, σύμφωνα με τη διαδικασία που προβλέπεται, ο δε δήμαρχος δεν απάντησε καθόλου, καθόλου -και ερμηνεύστε το εσείς όπως θέλετε- για την απαγόρευση της υπαίθριας συγκέντρωσης. Για την έκδοση της απόφασης απαγόρευσης τηρήθηκε όλη η προβλεπόμενη διαδικασία και, επαναλαμβάνω, με σύμφωνη γνώμη και έγκριση του Προέδρου Πρωτοδικών. 
Στις 15.15΄ άρχισαν να συγκεντρώνονται. Στις 15.50΄ εφόρμησε ξαφνικά μια ομάδα από τους συγκεντρωθέντες για να πλησιάσουν κοντά στο ξενοδοχείο. Τότε η αστυνομία έκανε φράγμα για να μπορέσει να εμποδίσει και να μην έρθουν σε επαφή για να μην έχουν συμπλοκές. Οι αστυνομικές ενέργειες εκδηλώθηκαν για τη διαφύλαξη της δημόσιας τάξης. Κανείς δεν θα μπορούσε να προβλέψει τι θα γινόταν αν άρχιζαν οι συμπλοκές. Σε καμία στιγμή δεν υπήρξε ενέργεια της αστυνομίας για να διαλύσει την υπαίθρια συγκέντρωση, σε καμία στιγμή, ούτε διαλύθηκε η συγκέντρωση. 
Οποιαδήποτε καταγγελία ή αναφορά για αυθαιρεσία αστυνομικού οργάνου ελέγχεται, ερευνάται και εφαρμόζονται πάντοτε τα νόμιμα. Με έγγραφη εντολή του Γενικού Αστυνομικού Διευθυντή Θεσσαλονίκης διατάχθηκε η διενέργεια προκαταρκτικής διοικητικής εξέτασης, η οποία είναι σε εξέλιξη, κοινοποιήθηκε στη Διεύθυνση Δεοντολογίας για την ενημέρωση του Συνηγόρου του Πολίτη.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Προκαταρκτική είπατε;
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Ναι, προκαταρκτική.
ΠΡΟΕΔΡΕΥΩΝ (Γεώργιος Λαμπρούλης): Κυρία Πρόεδρε, έχετε τον λόγο για τη δευτερολογία σας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Λαμπρόπουλε, πρώτον, δεν απαντήσατε πού είναι ο κ. Χρυσοχοΐδης. Μην το ξαναξεχάσετε. Έχετε δευτερολογία. Απαντήστε μου πού είναι και γιατί συστηματικά δεν έρχεται να απαντήσει τις επίκαιρες ερωτήσεις της αρμοδιότητάς του.
Εν πάση περιπτώσει, είναι ο Υπουργός που ψήφισε το μνημόνιο χωρίς να το έχει διαβάσει. Έκτοτε, πιστεύω ότι έχει διαβάσει τον Κανονισμό της Βουλής που λέει ότι οφείλει να προσέρχεται.
Δεύτερον, δεν κατάλαβα τι μας λέτε. Απαγορεύσατε μια δημοκρατική συγκέντρωση γιατί δεν μπορούσατε να απαγορεύσετε μια ναζιστική συγκέντρωση; Και κινητοποιήθηκε η αστυνομία, διότι δεν ξέρατε τι θα συνέβαινε αν έφτανε μια δημοκρατική συγκέντρωση κοντά σε μια ναζιστική συγκέντρωση; Ποιος κινδύνευε, κύριε; Οι δημοκράτες από τους ναζιστές ή οι ναζιστές από τους δημοκράτες; Και ποια είναι εν πάση περιπτώσει η αντίληψή σας για τη δημοκρατία και για το «όχι» στον φασισμό;
Το λέω διότι ανήμερα του «όχι», ο Αντιπρόεδρος του κόμματός σας, που είναι αγνώριστο πια αυτό το κόμμα, πήγε να επισκεφθεί την οικία του Ιωάννη Μεταξά και κοντέψαμε εδώ πέρα να ξαναγράψουμε την ιστορία ότι οι δικτάτορες είπαν το «όχι» και όχι ο ελληνικός λαός. Λοιπόν, να τελειώνουμε. Το «όχι» το είπε ο ελληνικός λαός. Κανένας δικτάτορας…
Ορίστε, ήρθε και ο υμνητής του Μεταξά να καθίσει. Καθίστε, καθίστε, θα έρθει η ώρα σας μετά.
Κύριε Λαμπρόπουλε, λοιπόν, οφείλετε να απαντήσετε γιατί οι αστυνομικές δυνάμεις άσκησαν βία σε βάρος των ειρηνικών διαδηλωτών. Τη βία την είδαμε όλοι, είναι μαγνητοσκοπημένη, έχει προβληθεί στο διαδίκτυο, τους είδαμε να ρίχνουν κάτω μεσήλικες πολίτες.
Ευχαριστώ πολύ, κυρία Αναγνωστοπούλου. Σας το επέδειξε η κ. Αναγνωστοπούλου και αυτό το στιγμιότυπο από τα πολλά.
Τι είναι αυτό; Αυτό είναι δημοκρατική λειτουργία της αστυνομίας; Η αστυνομία ακινητοποιεί μέχρις ασφυξίας, κάνοντας και ειδικές λαβές ασφυξίας, σε μεσήλικες πολίτες και ειρηνικούς διαδηλωτές; Ξύλο «έπεσε», κύριε, από την αστυνομία. Τι μας λέτε; Ότι είναι εργαζόμενοι; Δεν επιτρέπεται να πληρώνεσαι για να δέρνεις. Και είναι κάτι πολύ διαφορετικό τα καθήκοντα προστασίας του πολίτη από αυτήν τη βία που αποτελεί παρανομία, και μάλιστα, άγρια παρανομία.
Στη Σερβία γίνονται ήδη ενέργειες για την ακραία αστυνομική βία που ασκήθηκε σε βάρος των φοιτητών που κέρδισαν τις εκλογές και έρχονται και στην Ελλάδα αυτά τα αποτελέσματα, διότι δεν πρόκειται ο Ελληνικός λαός να σκύψει το κεφάλι σε κανέναν φασίστα και σε κανένα ναζιστή!
Προκαταρκτική εξέταση διατάξατε; Δηλαδή άτυπη προφορική εξέταση; Τι πρέπει να γίνει για να διατάξετε ΕΔΕ, έγκυρη και επίσημη έγγραφη εξέταση και να ελέγξετε πειθαρχικά αυτούς που άσκησαν βία; Πρέπει να έχουμε νεκρό, όπως είχαμε ξανά και ξανά επί των ημερών σας;
Κύριε Λαμπρόπουλε, δεν ξέρω ποιος Πρόεδρος Πρωτοδικών σας έδωσε την άδεια ή νομίζετε ότι σας έδωσε την άδεια να παραβιάσετε το Σύνταγμα. Θα πρέπει σίγουρα να μας πείτε το ονοματεπώνυμό του για να ελεγχθεί. Το βέβαιο πάντως είναι ότι δεν μου έχετε απαντήσει ποιον έχετε ελέγξει, ποιον έχετε αποτάξει και ποιος έδωσε την εντολή γι’ αυτήν τη βία, πράγμα που σημαίνει ότι τη δώσατε εσείς.
ΠΡΟΕΔΡΕΥΩΝ (Γεώργιος Λαμπρούλης): Κύριε Υφυπουργέ, έχετε τον λόγο.
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Ευχαριστώ, κύριε Πρόεδρε. 
Κυρία Πρόεδρε, επαναλαμβάνω -είστε και νομικός- ότι δεν υπήρχε νομική βάση για απαγόρευση της κλειστής συγκέντρωσης. Γι’ αυτό και… 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …(Δεν ακούστηκε)
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Σας παρακαλώ, σας παρακαλώ. Σας άκουσα με σεβασμό, σεβαστείτε κι εσείς. Σας παρακαλώ, σας άκουσα, ακούστε με κι εσείς…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σας ακούω.
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Ακούστε με λοιπόν. Αυτό θέλω κι εγώ, να μας ακούσετε. Αυτό θέλει και ο κόσμος που μας ακούει. 
Δεν μπορούσε, λοιπόν, η αστυνομία να την απαγορεύσει. Δεν μπορούσε. Με σύμφωνη γνώμη του Προέδρου Πρωτοδικών -ελπίζω να μην τον απειλείτε κι αυτόν, έτσι;- έγινε η απαγόρευση της υπαίθριας συγκέντρωσης για να μην υπάρξουν συμπλοκές και επεισόδια.
Ο Δήμαρχος, επαναλαμβάνω, ο οποίος ενημερώνεται δεν απάντησε. Το επαναλαμβάνω. Ερμηνεύστε το όπως θέλετε. Τούς προτάθηκε να κάνουν αλλού τη συγκέντρωση. Δεν τούς απαγορεύτηκε. Δεν το θέλησαν, δεν πήγαν αλλού. Δεν τους επιτέθηκαν οι αστυνομικοί. Μην πετροβολάμε την αστυνομία. Είναι κι αυτοί, ναι, του μεροκάματου και του λαού παιδιά. 
Δεν τους επιτέθηκε, λοιπόν, η αστυνομία. Αυτοί εφόρμησαν για να σπάσουν τον κλοιό, για να περάσουν και να φτάσουν μέσα στο ξενοδοχείο. Δεν έχουν καμιά διάθεση οι αστυνομικοί να κάνουν επεισόδια οι άνθρωποι. Θέλουν να γυρίσουν στο σπίτι τους σώοι, όπως φεύγουν το πρωί και χαιρετάνε τα παιδιά τους.
Η διαμεσολάβηση γινόταν με τους εξωτερικούς, μ' αυτούς που ήταν συγκεντρωμένοι έξω. Δεν γινόταν με τους μέσα. Ενώ γινόταν η διαμεσολάβηση, ξαφνικά οι συγκεντρωμένοι εφόρμησαν και τότε οι αστυνομικοί έκαναν φραγμό για να μην περάσουν και για να μην έρθουν σε επαφή οι δύο συγκεντρώσεις.
Αυτή η παράταξη, κυρία Κωνσταντοπούλου, συγκέντρωσε -το επαναλαμβάνω, το είπα και προηγουμένως- όλες τις δικογραφίες και τις έστειλε στη δικαιοσύνη και έτσι έκατσαν στο σκαμνί και πήγαν στις φυλακές. Αυτή η παράταξη, αυτή η παράταξη κι αυτή η Κυβέρνηση ψήφισε τους νόμους το 2023 -που εσείς όλοι σας δεν ψηφίσατε- για να μην μπορούν να συμμετάσχουν σε εκλογές. Αυτή η παράταξη, η δική μας. 
Η δημοκρατία μας είναι ισχυρή και δεν φοβάται κανένα Κασιδιάρη και κανένα μόρφωμα Κασιδιάρη. Δεν φοβάται και δεν πρέπει να φοβόμαστε όλοι μας, όλοι μας, γιατί είμαστε στην ίδια όχθη κι εσείς κι εμείς. Είμαστε με τη δημοκρατία. Το τι πιστεύει ο καθένας είναι άλλο θέμα, αλλά είμαστε όλοι με τη δημοκρατία. Αυτούς τους έχουμε απέναντι. Τους έχει ο λαός απέναντι, κυρία Κωνσταντοπούλου, απέναντι.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …με τον Παπαδόπουλο και τον Μεταξά.
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Δεν φοβάται κανέναν η δημοκρατία, κανέναν Κασιδιάρη. Μη ρίχνετε νερό στον μύλο αυτών των καταδικασμένων.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ποιοι ρίχνουμε νερό;
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Μη ρίχνετε νερό στον μύλο καταδικασμένων για εγκληματική οργάνωση. Ούτε στήριξη ούτε έμπρακτη κάλυψη υπήρξε. Δεν υπάρχει. Το τι μπορεί να γίνει στο εξής, ας το δούμε όλοι. Ας μας το πουν οι καθηγητές του Συνταγματικού Δικαίου και εδώ είμαστε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ρωτήστε και τον Βενιζέλο, μην ξεχάσετε.
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Και εδώ είμαστε.
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Γεώργιος Λαμπρούλης): Συνεχίζουμε με την τέταρτη με αριθμό 186/30-10-2026 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κοινοβουλευτικής Ομάδας του  ΣΥΡΙΖΑ - Προοδευτική Συμμαχία κ. Χρήστου Γιαννούλη προς τον Υπουργό Υγείας με θέμα: «Μη αδειοδοτημένο Ογκολογικό Τμήμα λειτουργούσε σε ιδιωτική κλινική στη Θεσσαλονίκη».
Κύριε Γιαννούλη, έχετε τον λόγο για την πρωτολογία σας. 
ΧΡΗΣΤΟΣ ΓΙΑΝΝΟΥΛΗΣ: Ευχαριστώ πολύ, κύριε Πρόεδρε.
Κύριε Υπουργέ, κατ’ αρχάς ζητώ την κατανόησή σας γιατί παράλληλα συμμετέχουμε και στην Επιτροπή Παραγωγής και Εμπορίου για το ενεργειακό νομοσχέδιο, οπότε ζητώ λίγο την επιείκειά σας. 
Κύριε Υπουργέ, ξέρετε έχει πολύ μεγάλη σημασία ορισμένα θέματα της επικαιρότητας να τα επαναφέρουμε στην επιφάνεια μετά από κάποιο διάστημα που έχουν εκλείψει οι λόγοι εντυπώσεων ή πολιτικών αντιπαραθέσεων να επικυριαρχούν στα γεγονότα. Η αφορμή, λοιπόν, ήταν το μη αδειοδοτημένο Ογκολογικό Τμήμα που λειτουργούσε σε ιδιωτική κλινική της Θεσσαλονίκης. Μετά από καταγγελία και τους ελέγχους που έγιναν από την Αρχή Διαφάνειας, αποκαλύφθηκαν μία σειρά από παραβατικές συμπεριφορές και παραλείψεις, πράξεις που δεν διέπονται από την ηθική, τη δεοντολογία και το νομικό πλαίσιο.
Ορθώς κλείνει το συγκεκριμένο Ογκολογικό Κέντρο, αλλά δημιουργείται το μείζον ερώτημα που προβάλλεται στο μέλλον: Ο συγκεκριμένος εντοπισμός έγινε από καταγγελίες και με ειλικρινή αγωνία, χωρίς καμία αντιπολιτευτική διάθεση, χωρίς καμία κομματική συμπλεγματική αντίληψη από τότε μέχρι σήμερα. Αυτό σηματοδοτεί την εντατικοποίηση ελέγχων, τη χάραξη πολιτικών, έτσι ώστε να μη χρειάζεται μόνο από καταγγελίες να εντοπίζονται αντίστοιχες κλινικές που λειτουργούν παράνομα -για να το πω λαϊκά- συν τη μέριμνα και τις πρόνοιες που πρέπει να λαμβάνονται για τους ασθενείς που φιλοξενήθηκαν σε αυτά τα ιδρύματα ή ακόμη χειρότερα -εύχομαι να κάνω λάθος- που συνεχίζουν να φιλοξενούνται, γιατί ακόμα δεν έχουν εντοπιστεί από τις αρχές του νόμου; 
Φαντάζομαι ότι οι έλεγχοι, η στελέχωση και η λειτουργία των ελεγκτικών μηχανισμών και η εντατικοποίηση των ελέγχων είναι το πρώτο ανάχωμα στο να μη λειτουργούν ή να φύονται κάτω από τη μύτη της πολιτείας ανάλογα ιδρύματα. Ξέρετε ότι πρόσφατα -δεν είναι ακριβώς στενά στην αρμοδιότητά σας- αποκαλύφθηκε και ένα παράνομο γηροκομείο στη Θεσσαλονίκη, σε ένα υπόγειο.
Όλα αυτά καταλαβαίνετε, μας επιβάλλουν η συζήτηση αυτή να είναι διαρκής, ο κοινοβουλευτικός έλεγχος αλλά και η πολιτική πράξη και η ανάληψη ευθυνών και πρωτοβουλιών από την Κυβέρνηση να είναι διαρκής, έντιμη και ειλικρινής γι’ αυτό και το ερώτημα. 
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, έχετε τον λόγο για την πρωτολογία σας.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Ευχαριστώ, κύριε Πρόεδρε.
ΧΡΗΣΤΟΣ ΓΙΑΝΝΟΥΛΗΣ: Ελπίζω ότι δεν θα απαντήσετε στην προηγούμενη ερώτηση.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Όχι, δεν θα ασχοληθώ με την προηγούμενη ερώτηση. Θα μου επιτρέψετε να μείνω στα υπηρεσιακά μας καθήκοντα. Άλλωστε, η κυρία Πρόεδρος αποχώρησε οπότε δεν έχει και ενδιαφέρον. 
Κύριε Γιαννούλη, κατ’ αρχάς να εξηγήσω μερικά πράγματα για να μιλάμε την ίδια γλώσσα. Το Υπουργείο Υγείας δεν κάνει ελέγχους. Τελεία. Δεν έχει απολύτως καμία ευθύνη, καμία αρμοδιότητα και κανέναν μηχανισμό. Τι κάνει το Υπουργείο Υγείας; Όταν λαμβάνει καταγγελίες, τις διαβιβάζει στις αρμόδιες ελεγκτικές αρχές, που είναι η Εθνική Αρχή Διαφάνειας, που είναι οι εισαγγελικές αρχές, αναλόγως της φύσεως της καταγγελίας ή φορολογικές αρχές, αν η καταγγελία είναι τέτοιας φύσεως ή ιατρικοί σύλλογοι αν είναι τέτοια η καταγγελία. Αναλόγως, δηλαδή, της φύσεως της καταγγελίας, διαβιβάζουμε στα αρμόδια ελεγκτικά όργανα τη σχετική καταγγελία. 
Από μία τέτοια διαβίβαση ανωνύμου καταγγελίας προς την Εθνική Αρχή Διαφάνειας, προέκυψε και ο σχετικός έλεγχος, το πόρισμα του οποίου κατέληξε -της Εθνικής Αρχής Διαφάνειας δηλαδή- στο ότι βρέθηκε εκεί αυτή η παράνομη, ας το πούμε έτσι, μονάδα ημερήσιας νοσηλείας χορήγησης χημειοθεραπειών σε ογκολογικούς ασθενείς, που λειτουργούσε μέσα σε αυτήν την ιδιωτική κλινική, χωρίς να έχει πάρει ειδική άδεια προς τούτο. 
Τώρα, μία κλινική για να λειτουργεί και μία οποιαδήποτε υγειονομική μονάδα λαμβάνει βεβαίωση καλής λειτουργίας. Η βεβαίωση καλής λειτουργίας εκδίδεται από την περιφέρεια, από την εκάστοτε περιφέρεια όπου έχει την έδρα η κάθε μονάδα, η οποία καλείται να ελέγξει αν έχει το προσωπικό που ορίζει ο νόμος, αν κτιριολογικά πληροί τις προϋποθέσεις που ορίζει ο νόμος και ούτω καθ’ εξής. Η βεβαίωση καλής λειτουργίας της μονάδας εκδίδεται ή ανακαλείται από την οικεία περιφέρεια. 
Σε τι μας αφορά εμάς, το Υπουργείο Υγείας, αυτή η βεβαίωση; Για να γίνει σύμβαση με τον ΕΟΠΥΥ, για να υπάρχει ενεργή σύμβαση με τον ΕΟΠΥΥ, δηλαδή για να αποζημιώνει ο ΕΟΠΥΥ και να λέει στους ασφαλισμένους του μπορείτε να πάτε σε αυτήν τη μονάδα, πρέπει υποχρεωτικά μέσα στο φάκελο να υπάρχει βεβαίωση καλής λειτουργίας εν ισχύ. 
Στην προκειμένη περίπτωση, όταν ανεκλήθη η βεβαίωση καλής λειτουργίας από την περιφέρεια, λόγω των πορισμάτων της Εθνικής Αρχής Διαφάνειας, αυτομάτως διεκόπη η σύμβαση με τον ΕΟΠΥΥ. Ο ΕΟΠΥΥ δεν αποζημιώνει πλέον αυτήν την κλινική και μάλιστα κάνουμε και έλεγχο προς τα πίσω για να δούμε εάν οι υποβολές που έχουν γίνει είναι σύννομες ή παράνομες και ως ποιο βαθμό. Άρα σήμερα που μιλάμε, μετά την ανάκληση της βεβαίωσης καλής λειτουργίας από την περιφέρεια, έχει διακόψει ο ΕΟΠΥΥ τη συνεργασία του. 
ΠΡΟΕΔΡΕΥΩΝ (Γεώργιος Λαμπρούλης): Κύριε Γιαννούλη, έχετε τον λόγο για τη δευτερολογία σας. 
ΧΡΗΣΤΟΣ ΓΙΑΝΝΟΥΛΗΣ: Κύριε Υπουργέ, μπορεί να υπάρξει τεκτονική μετακίνηση της Αίθουσας. Θα σας πω ότι θα συμφωνήσω σε κάτι που είπατε, όχι για την Ογκολογική Κλινική της Θεσσαλονίκης, αλλά για ένα ακόμη θέμα που σχετίζεται με τον ανθρώπινο πόνο και την υγεία, ότι στους σαλτιμπάγκους της φιλανθρωπίας υπάρχει πολιτεία που, όταν λειτουργεί, κλείνει κάθε πιθανότητα, κάθε ρωγμή για να μπορούν να εκμεταλλεύονται τον ανθρώπινο πόνο. 
Σε αυτό επικουρικά προσθέστε και μια άλλη συμφωνία μου, με όσα είπατε νωρίτερα. Δέχομαι τα στενά περιθώρια των αρμοδιοτήτων. Δεν δέχομαι, όμως, ότι σε αυτόν τον χώρο δεν μπορούμε να προβάλλουμε στο μέλλον αλλαγές, ενισχυτικές πολιτικές και είναι σαφώς σε γνώση μου -και έχετε δίκιο- ότι η Αρχή Διαφάνειας είναι υπεύθυνη για τη διερεύνηση των καταγγελιών κ.λπ.. 
Το ερώτημά μου και η αγωνία μου είναι αν είναι επαρκώς στελεχωμένες, αν έχουν τα εργαλεία και τις υποδομές για να πολλαπλασιάσουν, όχι μόνο ελέγχους κατόπιν καταγγελιών, αλλά και προληπτικούς ελέγχους σε διάφορες μονάδες υγείας που λειτουργούν είτε στην Αθήνα είτε στη Θεσσαλονίκη. Επίσης, αν υπάρχει η δυνατότητα να βελτιώσουμε, κατά τι, τη δύναμη και τη δυναμική των περιφερειών, οι οποίες από το πρωί έως το βράδυ, αν έχετε συνομιλία μαζί τους, αναφέρονται σε υποστελεχωμένες υπηρεσίες και στην αδυναμία να αντεπεξέλθουν σε μία σειρά από αρμοδιότητες. 
Η τύχη ή η περίπτωση της Ογκολογικής Κλινικής στη Θεσσαλονίκη είναι ένα περιστατικό. Η ερώτηση κατατείνει στο πόσο μπορούμε να περιορίσουμε την πιθανότητα, τον φόβο, την καχυποψία ή τη βεβαιότητα ότι ανά την Ελλάδα λειτουργούν και άλλες, τις οποίες λόγω αυτού που σας περιγράφω και περιγράφετε και εσείς ως διαδικασία, κολλάει στην αποτελεσματικότητα, κάτι που είναι απότοκο της στελέχωσης ή του πολιτικού πλαισίου που θα πρέπει να δούμε με γενναιότητα πώς μπορεί να βελτιωθεί. 

Αυτός είναι ο πυρήνας του ερωτήματος. Δεν είναι ούτε καταγγελτικός ούτε επικριτικός. Περίεργο γι’ αυτήν την Αίθουσα το τελευταίο διάστημα, αλλά αυτό είναι.
Τι μπορούμε να κάνουμε ώστε, απολαμβάνοντας υπηρεσίες υγείας για τους ανθρώπους μας, να έχουμε τη βεβαιότητα ότι όλα λειτουργούν υπό τους κανόνες της νομιμότητας, της δεοντολογίας και της επιστήμης; Και σε αυτό πιστεύω ότι έχουμε δουλειά να κάνουμε, πέρα από την παράθεση γεγονότων ή να ξεχνάμε τα γεγονότα, όταν φεύγουν από την επικαιρότητα. 
Ευχαριστώ πολύ.
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, ο λόγος σε εσάς, για τη δευτερολογία σας.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Καταρχάς, ναι, ο κόσμος πρέπει να έχει εμπιστοσύνη στις παρεχόμενες υπηρεσίες υγείας και μπορώ να σας πω, μετά από τα πολύ θλιβερά γεγονότα με τον θάνατο του Μαζωνάκη, που προκάλεσε μια δόκιμη ανησυχία στον κόσμο για το τι πραγματικά συμβαίνει,  όπως φαίνεται προχωρήσαμε και στη δημιουργία ηλεκτρονικών συστημάτων παρακολούθησης των διαφόρων ιδιωτικών ιατρείων, διαγνωστικών κέντρων και λοιπών υπηρεσιών, αλλά και κάναμε πολύ επισταμένους ελέγχους, όπως και οι Ιατρικοί Σύλλογοι Αθηνών, Πειραιώς, Θεσσαλονίκης κλπ. και η Εθνική Αρχή Διαφάνειας. 
Μπορώ να σας πω το αισιόδοξο, ότι το ποσοστό της παραβατικότητας είναι πολύ χαμηλό. Δηλαδή, για να είμαστε λογικοί, είναι της τάξεως του κάτω από το 2%. Άρα, μην πάμε στο άλλο άκρο, όπου βλέπουμε ιατρείο και όπου βλέπουμε κλινική, να θεωρούμε ότι κάτι κακό συμβαίνει. Όχι. 
ΧΡΗΣΤΟΣ ΓΙΑΝΝΟΥΛΗΣ: Αλλά έστω και για έναν αξίζει!
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Δεν αντιλέγω καθόλου. Το ένα περιστατικό -το ένα- μπορεί να είναι μία ζωή. Η αξία του είναι ανυπέρβλητη. Λέω, όμως, ο κόσμος που βλέπει όλους αυτούς τους χώρους, να μην τους βλέπει αυθωρεί και παραχρήμα, με καχυποψία. Ναι, τώρα οι έλεγχοι γίνονται πολύ πιο εντατικά.
Δικαίως, θα πείτε «Γιατί τώρα; Έπρεπε να γίνει αυτό το τραγικό περιστατικό;». Και πριν κάναμε. Ας πούμε, ο έλεγχος που βγήκε για την ερώτηση που κάνατε, είχε ξεκινήσει πολύ πριν από το γεγονός αυτό. Δεν ήταν λόγω του γεγονότος. Δεν είναι ότι δεν κάναμε πριν ελέγχους και τώρα κάνουμε. Κάναμε και πριν. Αν θέλετε, τώρα έχουμε κάνει λίγο πιο συστηματική και τη δημόσια αναφορά μας και τον τρόπο που ελέγχουμε κυρίως τις διαφημίσεις τους, όπως κάνουν στο διαδίκτυο. Είμαστε σίγουρα σε πολύ καλύτερο σημείο από ό,τι ήμασταν πριν. Σύντομα θα φέρω και τροπολογία που προτείνουν οι Ιατρικοί Σύλλογοι, η οποία θα απλοποιήσει κατά πολύ το πώς συστήνονται τα μεικτά κλιμάκια ελέγχου, για να κάνουν ελέγχους πιο εύκολους. 
Διότι, σήμερα με τον νόμο που ισχύει, πρέπει οπωσδήποτε μέσα στο κλιμάκιο να είναι μέλος του Δ.Σ.. Αυτό δημιούργησε σε πάρα πολλούς δυσκολία, για διάφορους λόγους. Τα καταλαβαίνετε αυτά. Αποκτούν μεγάλη δημοσιότητα, κανάλια, φασαρία, μπλέκονται τα κομματικά, τα πολιτικά. 
Θα το κάνουμε λίγο πιο απλό, να μπορούν να ορίζουν μέλη σε επιτροπές, να πηγαίνουν και να γίνονται πιο ευέλικτα, γιατί πράγματι στο σημείο αυτό πρέπει να βελτιωθούμε και πιστεύω πως είμαστε σε πολύ καλύτερο δρόμο.
ΠΡΟΕΔΡΕΥΩΝ (Γεώργιος Λαμπρούλης): Συνεχίζουμε με την πρώτη με αριθμό 180/29-10-2026 επίκαιρη ερώτηση δευτέρου κύκλου του Βουλευτή Χίου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Σταύρου Μιχαηλίδη προς τον Υπουργό Υγείας με θέμα: «Στον «αέρα» η υγειονομική ασφάλεια Χίου - Ψαρών - Οινουσών».
Κύριε Μιχαηλίδη, έχετε τον λόγο για την πρωτολογία σας.
ΣΤΑΥΡΟΣ ΜΙΧΑΗΛΙΔΗΣ: Ευχαριστώ πολύ, κύριε Πρόεδρε.
Κύριε Υπουργέ, αυτή η επίκαιρη ερώτηση κατά σύμπτωση συζητείται σε μία περίοδο μεγάλης δοκιμασίας του νησιού εκ του γεγονότος -πέραν των άλλων- ότι αιφνίδια και αδικαιολόγητα η Κυβέρνηση χωρίς κανένα προγραμματισμό -και αν θέλετε- επιτελικό σχεδιασμό, κλείνει το Αεροδρόμιο από τις 15 Νοεμβρίου, για τέσσερις μήνες, χωρίς όμως κανένας από τη Χίο να πιστεύει ότι αυτή η περίοδος θα είναι πραγματική και δεν θα πάμε πολύ περισσότερο.
Σε αυτή, λοιπόν, την στιγμή, θέλω να σας θέσω υπόψη δύο θέματα τουλάχιστον, τα οποία τα γνωρίζετε πολύ καλά, διότι τα έχουμε ξανακουβεντιάσει εδώ, αλλά και με Υφυπουργούς στο Υπουργείο σας. 
Το πρώτο είναι η κατάσταση εδώ και μια δεκαετία της Παθολογικής Κλινικής του Σκυλίτσειου Νοσοκομείου της Χίου, που είναι ερείπιο και παρατημένη και παρά τις υποσχέσεις που έχουμε λάβει από το Υπουργείο για πέντε μήνες ή ένα χρόνο ή δύο χρόνια. Έχει γίνει μάλιστα πληρωμένη μελέτη για την ανακατασκευή της και τη διάθεση στη χρήση του Νοσοκομείου, που έχει τόσες πολλές ανάγκες. Εντούτοις, στα οκτώ χρόνια διακυβέρνησής σας, δεν έχετε καταφέρει να πράξετε ό,τι έχετε υποσχεθεί. 
Το δεύτερο είναι -ιδιαίτερα πάλι αυτή την περίοδο- η καταγγελία των συμβάσεων των ακτινοδιαγνωστικών κέντρων της Χίου με τον ΕΟΠΥΥ. Είχαμε πει και στο παρελθόν, με επανειλημμένες ερωτήσεις: «Κοιτάξτε τι γίνεται εκεί. Πάνε οι ασθενείς, επειδή είναι υποστελεχωμένο και το ακτινοδιαγνωστικό του Νοσοκομείου και δεν έχει γιατρούς και όλοι για τις ανάγκες των ασθενών του Νοσοκομείου βγαίνουν έξω, βγαίνουν και οι 50.000 κάτοικοι της Χίου στα εργαστήρια έξω να κάνουν εξετάσεις, γιατί αντί να πληρώσουν ό,τι προβλέπει η εντολή, πληρώνουν με καπέλο;».
Ρωτάμε, λοιπόν, εσάς και λέτε ότι είναι παράτυπο. Απευθυνόμαστε στους γιατρούς που έχουν τα εργαστήρια και λένε «Κοιτάξτε, με τα rebate και τα clawbacks και τα λοιπά, εμείς δεν βγαίνουμε και αναγκαζόμαστε να βάζουμε αυτό το καπέλο». Αυτό, όμως, είναι πρόβλημα του Υπουργείου σας. Δεν είναι πρόβλημα που πρέπει να το υφίσταται ο ασθενής της Χίου που δεν έχει και τη δυνατότητα όπως εδώ, που είναι η ηπειρωτική χώρα, να πάει από μια περιοχή στην άλλη για να το αντιμετωπίσει. 
Σας παρακαλώ, δώστε μας απάντηση. 
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, ο λόγος σε εσάς για την πρωτολογία σας. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κύριε συνάδελφε, καταρχάς, εγώ δεν μπαίνω στο «Γιατί κλείνει το αεροδρόμιο;». Δεν έχω καμία αρμοδιότητα σε αυτό. Το έμαθα κι εγώ ξαφνικά, για να είμαι ειλικρινής. Η αρχική ενημέρωσα ήταν για έναν μήνα. Μετά έγινε για τέσσερις μήνες, αλλά από την άλλη, είναι ένα κατασκευαστικό έργο σύνθετο. 
Και θα σας πω όπως έλεγα στους δικούς μου συνεργάτες όταν κάναμε τα διάφορα έργα με το Ταμείο Ανάκαμψης στην Ελλάδα και έπρεπε να πιάσουμε συγκεκριμένα χρονοδιαγράμματα -και πάρα πολύ ταλαιπωρήθηκαν και έβαλαν πλάτη και τους ευχαριστώ, γιατί έκαναν πάρα πολλές ανακαινίσεις μονάδων εν λειτουργία- ότι «Η ταλαιπωρία είναι προσωρινή, το έργο, όμως, θα μείνει για πάρα πολύ καιρό». 
Το νησί της Χίου θα περάσει μια τετράμηνη ταλαιπωρία. Καμία αμφιβολία! Αλλά μην ξεχνάτε ότι θα έχετε ένα καινούργιο αεροδρόμιο, το οποίο θα αλλάξει τη Χίο, γιατί το καινούργιο αυτό αεροδρόμιο με τον μεγαλύτερο διάδρομο, θα μπορεί να προσελκύει περισσότερα αεροσκάφη, περισσότερες γραμμές, περισσότερα τσάρτερ, περισσότερο τουρισμό, περισσότερη ανάπτυξη. Άρα ας μην χαλάσουμε τη μεγάλη εικόνα ενός τεράστιου έργου που η Χίος το χρειαζόταν και το διεκδικούσε δεκαετίες, με το ότι τεχνικά πράγματι τελικά χρειάζεται περισσότερη δουλειά από αυτή που είχαμε αρχικά προϋπολογίσει. 
Τώρα έρχομαι στα δικά μας θέματα, παρότι ξέρω ότι θα ήσασταν και παρών σε μια εκτενή σύσκεψη που κάναμε με τον κ. Χατζηδάκη πριν από λίγες μέρες, για να ενημερωθούμε όλοι για αυτό το θέμα, ο καθένας στα πλαίσια της αρμοδιότητάς του. 
Όσον αφορά το ΕΣΥ, όσον αφορά το Νοσοκομείο, πρώτον, το ΕΚΑΒ έχει προχωρήσει σε συνεννόηση με την ΥΠΑ, για να έχουμε σημείο στο αεροδρόμιο με φώτα, ώστε το αεροδρόμιο που εξυπηρετεί τις αεροδιακομιδές της Χίου από τη Σύρο, να μπορεί να προσγειώνεται και κατά τις νυχτερινές ώρες, έτσι ώστε να μην διακοπεί η πιθανότητα ανάγκης ξαφνικής αεροδιακομιδής λόγω της μη λειτουργίας του αεροδρομίου. Έχουμε δώσει οδηγίες στη Σύρο, στη βάση των ελικοπτέρων μας, να έχουν κατά απόλυτη προτεραιότητα γι’ αυτούς τέσσερις μήνες στη Χίο. Άρα, αν οι γιατροί της Χίου μας πουν ότι πρέπει να μεταφερθεί ένα περιστατικό στην Αθήνα, θα μεταφερθεί. Μην έχουν γι’ αυτό καμία ανησυχία. Όλο το σχέδιο είναι εν εξελίξει και λειτουργεί. 
Δεύτερον, για το Νοσοκομείο αυτό καθαυτό, καταρχάς να πω ότι η Παθολογική που θέτετε, δεν έχει να κάνει με το κλείσιμο του αεροδρομίου. Είναι παλαιό θέμα και ξέρετε καλά ότι έχω δουλέψει πολύ και ο ίδιος γι’ αυτό. 
Ο λόγος που δεν έχουν ξεκινήσει τα έργα δεν είναι ότι υποτιμώ το Νοσοκομείο που έχουμε φτιάξει και το έχουμε γενικώς ανακαινίσει. Είναι γιατί υπάρχει πρόβλημα αδειοδότησης λόγω του ότι είναι σε κοντέινερ και δεν μπορεί να βγει άδεια. Θέλει νόμο για να το αδειοδοτήσουμε και είμαστε σε συνεργασία με το Υπουργείο Περιβάλλοντος γι’ αυτό, γιατί δεν είναι του Υπουργείου Υγείας.
ΠΡΟΕΔΡΕΥΩΝ (Γεώργιος Λαμπρούλης): Ορίστε, κύριε Μιχαηλίδη, έχετε τον λόγο. 
ΣΤΑΥΡΟΣ ΜΙΧΑΗΛΙΔΗΣ: Κύριε Υπουργέ, εγώ σας γνωρίζω και γνωρίζω και την αποτελεσματικότητά σας. Και δεν έχω πρόβλημα να πω για τα Ψαρά. Κάνατε ένα πολύ σημαντικό έργο στην ώρα του, γιατί το επιτηρούσατε και γιατί αναθέσατε το έργο σε σοβαρούς ανθρώπους. 
Σε αυτό που λέτε ότι η Χίος αλλάζει ρότα και πορεία, γιατί θα αποκτήσει ένα τεράστιο, σπουδαίο αεροδρόμιο κ.λπ., είστε παραπλανημένος. Αυτά τα χρόνια αυτό που επιχειρείτε είναι η επέκταση διακοσίων πενήντα μέτρων διαδρόμου και τίποτα άλλο. Η Χίος θα έχει ολιγότερα απ’ ό,τι είχε, απ’ ό,τι σας παραδόθηκε ως Κυβέρνηση. Και φανήκατε ανίκανοι να το εκτελέσετε και ταλαιπωρούμεθα. Και ξέρετε, το θέμα των αεροδιακομιδών είναι πάρα πολύ σοβαρό. Οι γιατροί μας λένε δεν είναι όλα τα περιστατικά για να μεταφέρονται με ελικόπτερο. 
Και θέλω να μου πείτε για τον ΕΟΠΥΥ. Δεν κατάλαβα τελικά, με τις συμβάσεις τι θα γίνει; Είναι υποστελεχωμένο το ακτινοδιαγνωστικό του νοσοκομείου. Έξω έχουν καταγγελθεί οι συμβάσεις. Ο κόσμος τι θα κάνει; Θα πληρώνει από την τσέπη του, που δεν τα έχει; Είναι όλοι οι συνταξιούχοι, ταπεινοί άνθρωποι οικονομικά. Πώς θα ανταπεξέλθουν; 
Είναι, λοιπόν, πολύ σημαντικό πράγμα, ιδιαίτερα αυτή την περίοδο που δεν υπάρχει και η δυνατότητα μετακινήσεων, να δείτε πώς θα στελεχώσετε, όχι μόνο με γιατρούς αυτής της ειδικότητας, αλλά και με άλλες ειδικότητες. Διότι έχουμε ανθρώπους που μετακινούνται σε πολύ σύντομα και τακτά χρονικά διαστήματα, που υποφέρουν από ογκολογικές ασθένειες, που υποφέρουν από άλλες τέτοιες αρρώστιες που δεν μπορούν να αντιμετωπιστούν στη Χίο. 
Άρα, αυτό το διάστημα βάλτε τα δυνατά σας, κάντε ό,τι μπορείτε να έρθουν και ειδικότητες που δεν έχουμε και γι’ αυτό αναγκάζονται οι άνθρωποι να ταξιδεύουν. Και τώρα δεν θα μπορούν να ταξιδεύουν. Και ξέρετε είναι και άλλα πολλά θέματα που αυτό το τετράμηνο του κλεισίματος του αεροδρομίου, μας δημιουργούν πρόβλημα. 
Αλλά για πείτε μου, κύριε Υπουργέ, είναι ένα νησί, στο οποίο το αεροδρόμιο δεν μπορεί να το τελειώσει αυτή η Κυβέρνηση, το φράγμα Κόρης-Γεφύρι εδώ και οκτώ χρόνια δεν τελειώνει, για ενάμιση χρόνο δεν έχει συγκοινωνία η Βόρεια Χίος και η Νότια Χίος, δεν έχει ΚΤΕΟ, δεν έχει τίποτα. Όλα αυτά είναι ανικανότητα πραγματικά μιας Κυβέρνησης. Τι θα κάνει, ποιος θα νοιαστεί για αυτό το νησί, γι’ αυτούς τους ανθρώπους; 
Είπατε τώρα για το αεροδρόμιο που κλείνει. Τι θα γίνει με τους πενήντα εργαζόμενους; Δεν ξέρει κανείς. Είναι ξαφνικός θάνατος. Δεν ξέρουν τι τους επιφυλάσσει η επόμενη μέρα. Διότι, ήδη αρχίσαν οι απολύσεις. Είναι με συμβάσεις ορισμένου χρόνου. Είναι τόσα πολλά τα θέματα που προέκυψαν πραγματικά από την έλλειψη οργάνωσης. Το ομολόγησαν -και εσείς το υπαινιχτήκατε τώρα- και ο κ. Κικίλιας και άλλοι Υπουργοί στη σύσκεψη που κάναμε. Πανθομολογήθηκε ότι τελικά δεν έγινε καμία προετοιμασία, καμία επιτελική εργασία και καμία οργάνωση σοβαρής Κυβέρνησης που να αντιμετωπίσει αυτό το πράγμα. Και μπαίνει τώρα ξαφνικά ένα νησί πενήντα χιλιάδων ατόμων στο χάος, το απόλυτο χάος, που δεν φαίνεται κανένα φως στο τούνελ. 
Σας παρακαλώ τώρα, λοιπόν, -για να τελειώσω- στα θέματα της δικής σας αρμοδιότητας, ρωτήστε τους, δείτε το. Διότι φτάσαμε, σε δυο, τρεις μέρες το αεροδρόμιο κλείνει. Έχουμε ασθενείς, έχουμε εγκύους, που μετακινούνται συνέχεια. Πώς θα γίνει; Δεν είναι όλα έκτακτα να φύγουν με το ελικόπτερο. 
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, ο λόγος σε εσάς.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Ένα λεπτό, θαύματα δεν μπορώ να κάνω. Αεροπλάνο δεν μπορεί να προσγειωθεί εκεί. Ελικόπτερο θα πηγαίνει. Άλλος τεχνικός τρόπος εμένα δεν μου έχει υποδειχθεί, για να είμαι ξεκάθαρος. Αφού δεν έχει αεροδρόμιο, το αεροπλάνο στον δρόμο δεν μπορεί να προσγειωθεί.
Τώρα, ως προς το έργο, με συγχωρείτε, το έργο μεγαλώνει το διάδρομο από τα 1511 μέτρα στα 1799 μέτρα. Είναι 288 επιπλέον μέτρα. Αυτό γιατί γίνεται; Γιατί με αυτά τα 288 επιπλέον μέτρα τύποι αεροσκαφών που σήμερα δεν μπορούσαν να προσγειωθούν στη Χίο, θα μπορούν. Άρα, η δυνητική αύξηση της κίνησης στη Χίο θα υπάρξει. Τώρα, το τι θα γίνει στο μέλλον, θα το δούμε. Για να σας πω γενικά για τα έργα στην Χίο, εγώ δεν μπορώ. Δεν είμαι επαρκώς ενημερωμένος. Θέλω να είμαι ειλικρινής. 
Πάμε λίγο στα της υγείας, που ενδιαφέρει. Ως προς αυτό το τετράμηνο έχουμε συστήσει στο Υπουργείο Υγείας ειδική ομάδα, υπό την κ. Γενική Γραμματέα, την κ. Λίλιαν Βιλδιρίδου σε συνεργασία με τον διοικητή της Β΄ Υγειονομικής Περιφέρειας, τον κ. Χρήστο Ροϊλό και το παρακολουθούμε. Έχουμε κάνει αυξημένες προμήθειες σε φάρμακα κι οτιδήποτε μας ζητείται από το Νοσοκομείο Χίου για την εύρυθμη λειτουργία του. Είμαστε έτοιμοι να αντιμετωπίσουμε ένα τετράμηνο μεγαλύτερης πίεσης. 
Είναι καλό ότι είναι χειμερινό τετράμηνο και όχι θερινό τετράμηνο, γιατί η μεγάλη κίνηση και στο Νοσοκομείο Χίου, λόγω του τουρισμού, είναι κατά τους θερινούς μήνες. Πιστεύουμε ότι δεν θα έχουμε τρομερά μεγάλη διαφορά από την πίεση που έχουμε κατά τους θερινούς μήνες με αεροδρόμιο. Άρα, η γενική εκτίμηση του Υπουργείου είναι ότι δεν υπάρχει κανένας λόγος ανησυχίας για τη λειτουργία του νοσοκομείου.
Τώρα όσο αφορά τα διαγνωστικά κέντρα, αυτό είναι κάτι άσχετο. Δεν θα το συνδυάσω με το αεροδρόμιο. Πιστεύω ότι απλώς συνέβη. Και θέλω να πω το εξής, πολύ ήρεμα, αλλά θέλω να γίνει αντιληπτό αυτό που θα πω από τους κατόχους των αδειών διαγνωστικών κέντρων στη νήσο. 
Κάποια διαγνωστικά κέντρα συνεννοούνται ταυτόχρονα όλα μαζί και διακόπτουν ταυτόχρονα όλα μαζί τη σύμβασή τους με τον ΕΟΠΥΥ, εκμεταλλευόμενοι τη νησιωτικότητα. Έτσι δεν είναι; Γιατί αυτό δεν μπορεί να το κάνουν διαγνωστικά κέντρα στην ηπειρωτική χώρα, διότι εκεί έχεις πάρα πολλές διαφορετικές επιλογές και άμα κόψει ο Μιχαηλίδης, θα πάει ο ασθενής στον Γεωργιάδη. Όταν, όμως, ξαφνικά όλα τα διαγνωστικά κέντρα της νήσου Χίου συνεννοούνται μεταξύ τους και διακόπτουν τη σύμβαση με τον ΕΟΠΥΥ, αυτό σημαίνει κατ’ αρχάς ότι έχει υπάρξει προσυνεννόηση. Αυτό απαγορεύεται. Αυτός είναι ο ορισμός του καρτέλ. Απαγορεύεται από το νόμο. Εγείρει θέματα και αστικά και ποινικά. 
Οφείλω, λοιπόν, να πω, επίσης, κάτι ακόμα που δεν έχει γίνει αντιληπτό από τους κατόχους των αδειών διαγνωστικών κέντρων. Η άδεια για αξονικό ή η άδεια για μαγνήτη είναι άδειες που εκδίδει το Υπουργείο Υγείας για λόγους δημόσιας υγείας. Εάν αντιληφθώ ότι κάποιοι πάνε να εκβιάσουν τους ασθενείς στη Χίο, οι άδειες ανακαλούνται. Και θέλω να το ξέρετε -εγώ έχω δώσει οδηγίες στον ΕΟΠΥΥ- θα υπάρξει συνάντηση τις επόμενες ημέρες με τους ιδιοκτήτες διαγνωστικών κέντρων. Δεν έχει διαφορά από το να είσαι στην Αθήνα ή σε άλλο νησί. Ίδιο clawback πληρώνουν όλοι. Δεν έχει διαφορά η Χίος από τους άλλους. 
Το δηλώνω, όμως. Εάν πάνε να εκβιάσουν τους ασθενείς της Χίου, το Υπουργείο Υγείας θα αντιδράσει με ανάκληση των αδειών τους. Τελεία. 
ΠΡΟΕΔΡΕΥΩΝ (Γεώργιος Λαμπρούλης): Πριν περάσουμε στις επόμενες ερωτήσεις, επιτρέψτε μου μια ανακοίνωση. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και πέντε συνοδοί εκπαιδευτικοί από το Μουσικό Γυμνάσιο με Λυκειακές τάξεις, Βαρθολομιού Ηλείας. 
Η Βουλή σάς καλωσορίζει. Καλή πρόοδο παιδιά!
(Χειροκροτήματα από όλες τις πτέρυγες της Βουλής)
Επίσης, επιτρέψτε μου να ανακοινώσω και κάποιες επίκαιρες ερωτήσεις, οι οποίες δεν θα συζητηθούν κατόπιν συνεννόησης:
Η πέμπτη με αριθμό 175/27-10-2026 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κυρίας Μαρίας Αθανασίου προς την Υπουργό Εργασίας και Κοινωνικής Ασφάλισης με θέμα: «Πλημμελής διαχείριση από τον "e-ΕΦΚΑ" περίπτωσης βαριά ανάπηρης κυρίας».
 Η τέταρτη με αριθμό 182/29-10-2026 επίκαιρη ερώτηση δευτέρου κύκλου του Βουλευτή Δράμας της ΚΟ ΠΑΣΟΚ-ΚΙΝΗΜΑ ΑΛΛΑΓΗΣ κ. Αναστασίου (Τάσου) Νικολαΐδη προς τον Υπουργό Εθνικής Άμυνας με θέμα: «Έντονη ανησυχία στην κοινωνία της Δράμας για το ενδεχόμενο κλεισίματος ή μεταστάθμευσης του 518 Μηχανοποιημένου Τάγματος Πεζικού και μεταστάθμευσης της 165 Μοίρας Πολλαπλών Εκτοξευτών Πυραύλων (ΜΠΕΠ)».
Η έκτη με αριθμό 201/2-11-2026 επίκαιρη ερώτηση πρώτου κύκλου του Βουλευτή Λαρίσης της ΚΟ ΝΙΚΗ κ. Γεωργίου Ρούντα προς τον Υπουργό Εθνικής Οικονομίας και Οικονομικών με θέμα: «Παραβίαση της νομοθεσίας από τον Διοικητή της ΑΑΔΕ στο θέμα της ταυτοποίησης των Ελλήνων πολιτών.
Η ενδέκατη με αριθμό 183/29-10-2026 επίκαιρη ερώτηση πρώτου κύκλου του Ανεξάρτητου Βουλευτή Α΄ Αθηνών κ. Αθανασίου (Νάσου) Ηλιόπουλου προς τον Υπουργό Εθνικής Οικονομίας και Οικονομικών με θέμα: «Νέα δικαίωση της Παρασκευής Τυχεροπούλου - Θα αποκατασταθεί πλήρως και θα διερευνηθούν οι ευθύνες για την υπηρεσιακή της δίωξη;
Και η δέκατη τρίτη με αριθμό 194/2-11-2026 επίκαιρη ερώτηση πρώτου κύκλου του Ανεξάρτητου Βουλευτή Μεσσηνίας κ. Αλεξάνδρου (Αλέξη) Χαρίτση προς τον Υπουργό Εθνικής Οικονομίας και Οικονομικών με θέμα: «Η ΑΑΔΕ αφαιρεί αρμοδιότητες από τις ΔΟΥ της περιφέρειας. Υποβαθμίζεται η ΔΟΥ Καλαμάτας». 
Επίσης, δεν θα συζητηθεί λόγω αναρμοδιότητας η όγδοη με αριθμό 200/2-11-2026 επίκαιρη ερώτηση δευτέρου κύκλου του Βουλευτή Μαγνησίας της ΚΟ ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Βασίλειου Μεταξά προς τον Υπουργό Υποδομών και Μεταφορών με θέμα: «Για την αντιπλημμυρική προστασία της Μαγνησίας και τη λήψη επειγόντων μέτρων για την καταβολή αποζημιώσεων».  
Επειδή έχουμε κάποια καθυστέρηση, θα διακόψουμε για λίγα λεπτά και θα επανέλθουμε. 
(ΔΙΑΚΟΠΗ)




(ΜΕΤΑ ΤΗ ΔΙΑΚΟΠΗ)
ΠΡΟΕΔΡΕΥΩΝ (Γεώργιος Λαμπρούλης): Συνεχίζεται η συζήτηση των επικαίρων ερωτήσεων. 
Εισερχόμεθα στην πέμπτη με αριθμό 198/2-11-2026 επίκαιρη ερώτηση δεύτερου κύκλου του Βουλευτή Α΄ Πειραιώς της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Νικολάου Αμπατιέλου προς την Υπουργό Εργασίας και Κοινωνικής Ασφάλισης με θέμα: «Για σοβαρό εργοδοτικό έγκλημα στο διυλιστήριο της Motor Oil». 
Θα απαντήσει ο Υφυπουργός Εργασίας και Κοινωνικής Ασφάλισης κ. Κωνσταντίνος Καραγκούνης. 
Κύριε Αμπατιέλο, έχετε τον λόγο για την πρωτολογία σας. 
ΝΙΚΟΛΑΟΣ ΑΜΠΑΤΙΕΛΟΣ: Κύριε Υπουργέ, ως Κομμουνιστικό Κόμμα Ελλάδας καταθέσαμε τη σημερινή επίκαιρη ερώτηση για το πολύ σοβαρό εργοδοτικό έγκλημα στο διυλιστήριο της Motor Oil, που είχε σαν αποτέλεσμα η έκρηξη να χάσουν τη ζωή τους δύο εργαζόμενοι. 
Επιμένουμε ως κόμμα, μαζί βεβαίως πάντα με τη δραστήρια συμμετοχή των μελών μας και των φίλων του ΚΚΕ, μέσα στα σωματεία, μέσα στους αγώνες των εργαζομένων, να αναδεικνύουμε και μέσα στο Κοινοβούλιο τα πραγματικά προβλήματα των εργαζομένων και του λαού μας. Και ναι, πρέπει να το πούμε αυτό, σε συνθήκες εντατικοποίησης της εργασίας, χτυπήματος διαχρονικών δικαιωμάτων τα οποία είχαν οι εργαζόμενοι και του ανελέητου κυνηγιού του κέρδους, είναι μια σοβαρή ανησυχία σε κάθε εργατική λαϊκή οικογένεια, χιλιάδων εργαζομένων δηλαδή, τι γίνεται με την υγεία και την ασφάλεια στους χώρους δουλειάς. Σκέφτονται ακόμα και την ίδια τη ζωή τους, πώς γυρνάνε σώοι από το μεροκάματο. 
Δεν πάει άλλωστε πολύς καιρός από όταν σύσσωμη η Κοινοβουλευτική Ομάδα του Κομμουνιστικού Κόμματος της Ελλάδας προκάλεσε τη συζήτηση και εδώ στη Βουλή με την επερώτηση του κόμματος, τότε στη σκιά του εργοδοτικού εγκλήματος στη Βιολάντα, και αξίζει να σκεφτούμε πού είμαστε σήμερα. Γιατί έχει γίνει και ο Ασπρόπυργος, έχει γίνει η MOTOR OIL, έχουν γίνει εκατοντάδες ακόμα εργατικά ατυχήματα, όπως τα λέτε, εργοδοτικά εγκλήματα λέμε εμείς, με τραυματίες και δεκάδες με νεκρούς. 
Μόνο την τελευταία εβδομάδα ένας εργάτης το Σάββατο στην Πάτρα έχασε τη ζωή του, τον καταπλάκωσαν λαμαρίνες σε εργοστάσιο του μετάλλου. Ένας ναυτεργάτης σκοτώθηκε μέσα σε πλοίο ελληνικών συμφερόντων που έπλεε σε εμπόλεμη επί της ουσίας ζώνη, για να χτυπήθηκε, και σκοτώθηκε εκεί. Και τους ζητάνε και οι εφοπλιστές τα θανατόχαρτα ότι δεν αναλαμβάνουν και καμία ευθύνη και ο κατάλογος μακρύς. 
Θέλουμε να πούμε και με αυτό το γεγονός ότι δεν πάει άλλο. Δεν μπορεί η ζωή των εργαζομένων να θεωρείται αναλώσιμη. Μπροστά στα κέρδη, ξέρετε, στο συγκεκριμένο παράδειγμα της MOTOR OIL, σε συνθήκες shutdown, που κάθε μέρα κλειστό διυλιστήριο σημαίνει βεβαίως για τους μετόχους της MOTOR OIL κάποια μικρή χασούρα, τα κέρδη τους ξέρετε πόσο είναι; Μόνο το πρώτο εξάμηνο του 2026 σε σχέση με πέρυσι, 300% πάνω. Μιλάμε για 700 και εκατομμύρια, την ώρα που ο εργαζόμενος δεν ξέρει αν θα βάλει πετρέλαιο να ζεσταθεί στο αυτοκίνητό του κ.λπ.
Και το ερώτημα, κύριε Υπουργέ, είναι σαφές. Πριν το ατύχημα είχαν γίνει οι απαραίτητοι έλεγχοι, όταν ξέρουμε ότι οι συνθήκες shutdown φέρνουν τέτοιες πολύ τραγικές καταστάσεις; Μετά το ατύχημα και όταν μεσολάβησε μια απεργία, που ανάγκασε και τη MOTOR OIL από μόνη της να διακόψει τις εργασίες, έγιναν οι απαραίτητοι έλεγχοι που τώρα ξεκίνησε ξανά η δουλειά; 
ΠΡΟΕΔΡΕΥΩΝ (Γεώργιος Λαμπρούλης): Κύριε Καραγκούνη, έχετε τον λόγο για την πρωτολογία σας. 
ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης): Ευχαριστώ, κύριε Πρόεδρε. 
Συνάδελφε, πράγματι έχουμε την ευκαιρία πάρα πολλές φορές να συζητήσουμε για τα συγκεκριμένα ζητήματα και μας δίνεται και πολλές φορές και σε εμάς η ευκαιρία να αναδείξουμε και τις πολιτικές μας και αυτά τα οποία έχουμε φέρει τα τελευταία χρόνια στους χώρους εργασίας, δηλαδή νέες νομοθετικές πρωτοβουλίες, πολύ πιο αυστηροί έλεγχοι. Θα εξηγήσω τι έχει γίνει και σε αυτή την περίπτωση. 
Αλλά πριν πω όλα αυτά, προφανώς και σαν Υπουργείο Εργασίας το έχουμε πει, αφορά ένα τραγικό πράγματι δυστύχημα, συμβάν στις εγκαταστάσεις της εταιρείας και το έχουμε πει πολλές φορές, θέλουμε και με την ευκαιρία, συνάδελφε, να εκφράσουμε και τη βαθιά μας θλίψη για τον θάνατο των δύο εργαζομένων σε αυτό το τραγικό συμβάν και τα ειλικρινή συλλυπητήριά μας στις οικογένειες και βεβαίως να ευχηθούμε και ταχεία και πλήρη ανάρρωση στους τέσσερις εργαζομένους που επίσης έχουν τραυματιστεί. Και προφανώς τα περιστατικά αυτά βρίσκονται υπό διερεύνηση από τις αρμόδιες αρχές και οφείλουμε να περιμένουμε και τα επίσημα πορίσματα. 
Νομίζω ότι υπάρχει μια διάσταση που υπερβαίνει τη διεύρυνση κάθε μεμονωμένου περιστατικού. Τα εργατικά δυστυχήματα αποτελούν ένα ζήτημα που αγγίζει τον πυρήνα της κοινωνικής μας ευθύνης. Η ασφάλεια στην εργασία -το έχουμε πει πολλές φορές- δεν είναι μια τυπική υποχρέωση, είναι μια διοικητική διαδικασία και η αλήθεια είναι ότι με τις πρωτοβουλίες που έχουμε φέρει τελευταία το ψηφιακό Βιβλίο Υποδείξεων των Τεχνικών Ασφαλείας και των Γιατρών Εργασίας, που μέχρι τώρα δυστυχώς μπορούσε να κρατηθεί και προφορικά. Και ξέρετε τι γινόταν, έχετε και εσείς μια εμπειρία στα ζητήματα αυτά. Και με τις παρεμβάσεις που κάνετε αλλάζουμε συνολικά το σύστημα στην υγεία και την ασφάλεια, που είχε υπό μία έννοια τα πολλά προηγούμενα χρόνια έναν ίσως γραφειοκρατικό χαρακτήρα.
Αυτά λοιπόν προσπαθούμε να αλλάξουμε και να περιορίσουμε όσο μπορούμε τον κίνδυνο στους χώρους εργασίας, που για εμάς ούτως ή άλλως αποτελεί και απόλυτη και αδιαπραγμάτευτη προτεραιότητα. 
Για το ζήτημα αυτό λοιπόν που έχει πολύ σημασία να σας απαντήσω τα ερωτήματα, θα σας μεταφέρω αυτά που λέει η Ανεξάρτητη Αρχή Επιθεώρησης Εργασίας. Γιατί στην επιχείρηση αυτή ενημερώνω ότι κατά τα έτη 2025 και 2026 έχουν διενεργηθεί συνολικά έντεκα έλεγχοι, κατά τους οποίους έγιναν υποδείξεις για θέματα ασφάλειας και υγείας των εργαζομένων, καθώς και για την οργάνωση της διαδικασίας γνωστοποίησης των έργων στην Υπηρεσία μας και τον συντονισμό και επίβλεψη των εμπλεκομένων. 
Έχουν επίσης διενεργηθεί έλεγχοι σε εργολάβους και υπεργολάβους που δραστηριοποιούνται εντός των εγκαταστάσεων της επιχείρησης, οι οποίοι είχαν επίσης ελεγχθεί στις εγκαταστάσεις των συγκεκριμένων διυλιστηρίων στον Ασπρόπυργο, στην Ελευσίνα, όπου και εκεί δραστηριοποιούνται. Η συγκεκριμένη εταιρεία γνωστοποίησε στην υπηρεσία μας στις 25-9-2026, προγραμματισμένο σταμάτημα, shutdown, του Τμήματος Παραγωγικών Μονάδων Διύλισης για συντήρηση με έναρξη στις 15-9-2026 και διάρκεια σαράντα πέντε ημερών και κατάλογο των εμπλεκομένων εργολάβων και υπεργολάβων για τις εργασίες που θα εκτελούνταν. 
Αυτό που επίσης σας ενδιαφέρει, συνάδελφε, είναι το εξής. Πριν τα ατυχήματα έλαβε χώρα προγραμματισμένη επιτόπια ενδελεχής ενημέρωση για τις γενικές υποχρεώσεις και τη λήψη και τήρηση των μέτρων ασφαλείας και υγείας των εργαζομένων από τον προϊστάμενο επιθεωρητή του τμήματος στην Κορινθία προς τους συντελεστές του έργου, κύριο του έργου, ανάδοχοι, εργολάβοι, υπεργολάβοι και των θεσμικών οργάνων αυτού, τεχνικοί ασφαλείας και γιατροί εργασίας. 
Στις 9-10-2026 συνέβη διπλό θανατηφόρο εργατικό ατύχημα σε βάρος ορισμένου εργολάβου. Διενεργήθηκε η αυτοψία την ίδια μέρα και την επομένη, 10-10-2026, ενώ στις 12-10-2026 έγινε σύσκεψη επιθεωρητών ασφάλειας και υγείας, επί του ατυχήματος, και του συντονιστή ασφαλείας του έργου, των τεχνικών ασφαλείας της επιχείρησης και των τεχνικών ασφαλείας των επιχειρήσεων εργολάβων συντήρησης, όπου συζητήθηκαν θέματα που αφορούσαν τις διαδικασίες που πρέπει να τηρούνται, την επίβλεψη της τήρησης των απαιτούμενων μέτρων ασφάλειας, την εκπαίδευση και ενημέρωση των εργαζομένων, την έκδοση, πληρότητα και τήρηση των αδειών εργασίας. Επίσης εκδόθηκε σχετικό δελτίο ελέγχου με υποδείξεις για αυστηρή τήρηση των ανωτέρων. 
Στις 15-10 ειδοποιήθηκε τηλεφωνικά το τμήμα στην Κορινθία από τη συγκεκριμένη επιχείρηση, τη MOTOR OIL, για πολλαπλό εργατικό ατύχημα που είχε ως συνέπεια τον σοβαρό τραυματισμό δύο εργαζομένων και τον ελαφρύτερο δύο άλλων. Θα επανέλθω στη δευτερολογία. 
ΠΡΟΕΔΡΕΥΩΝ (Γεώργιος Λαμπρούλης): Κύριε Αμπατιέλο, έχετε τον λόγο για τη δευτερολογία σας.
ΝΙΚΟΛΑΟΣ ΑΜΠΑΤΙΕΛΟΣ: Είπατε -και νομίζω ότι αφορά όλους- τα περαστικά μας και στους τέσσερις εργαζόμενους που τραυματίστηκαν. 
Αυτό που δεν είπατε βεβαίως είναι ότι δεν ήταν στην ίδια έκρηξη οι συγκεκριμένοι εργαζόμενοι και στο ίδιο εργατικό ατύχημα. Και αυτό έχει πολύ μεγάλη σημασία για την ερώτηση ακριβώς που κάνουμε: Ποιοι έλεγχοι πριν, ποιοι έλεγχοι μετά, για να μπορεί να ξαναξεκινήσει με όρους ασφάλειας, όταν εμείς ξέρουμε καλά ότι υπήρχαν εργαζόμενοι που έτρεμαν τα πόδια τους έξω από τη δουλειά και τους εκβίαζαν να ξαναμπούνε να δουλέψουν, όταν είχανε δει τους συναδέλφους τους να σκοτώνονται τις προηγούμενες μέρες. 
Η αλήθεια είναι ότι αυτά τα μέτρα δεν έχουνε παρθεί ακόμα και μέχρι σήμερα. Και το λέμε εδώ, γιατί υπάρχει μεγάλη εργοδοτική ευθύνη σε αυτό και δεν είναι μόνο οι εργολάβοι. Οι συνθήκες shutdown, που τα έχουμε δει και σε άλλες εταιρείες, και στα ΕΛΠΕ είχαμε θρηνήσει πέντε νεκρούς πριν από δέκα χρόνια και αλλού, είναι συνθήκες πολύ μεγάλης εντατικοποίησης, που ο ένας δουλεύει πάνω στον άλλο, γιατί βιάζονται να ξαναπάρουν εμπρός τα διυλιστήρια και έχουν τέτοια πολύ μεγάλα, τραγικά αποτελέσματα. 
Θα έπρεπε, εννοείται, να είναι πολύ περισσότεροι οι έλεγχοι. Ποιος θα κάνει, όμως, ελέγχους; Αφήνω το νομοθετικό πλαίσιο το οποίο έχει φτιαχτεί για να μην ακουμπάει αυτά ακριβώς τα προβλήματα, να μην αυξάνει το κόστος -γιατί ως κόστος υπολογίζεται η ανθρώπινη ζωή- για τους ίδιους τους διυλιστηράδες, τους εφοπλιστές, τους βιομηχάνους κ.λπ.. 
Ποιος θα ελέγξει τη Motor Oil; Είπατε ότι σας έδωσε αναφορά ο προϊστάμενος της Επιθεώρησης, εργασιακή. Υφιστάμενους έχει; Ένας είναι στο ΚΕΠΕΚ, δεν υπάρχει άλλος. Περνάς από την εθνική, βλέπεις τη Motor Oil και βλέπεις ότι για τη Motor Oil, που είναι μια πολιτεία ολόκληρη, δεν μπορεί να φτάσει ολόκληρη ομάδα και είναι μόνος του. Ποιος θα ελέγξει και τι θα ελέγξει και ποιον θα ελέγξει; Λοιπόν, αυτό είναι. 
Να σας πω το κράτος που εμφανίστηκε -γιατί το ξαναλέω η παύση εργασιών που έγινε, έστω και για αυτές τις λίγες μέρες, έγινε κάτω από την πίεση των συνδικάτων, της απεργίας κ.λπ.- στην περιοδεία και στην ενημέρωση και στις συζητήσεις που είχαν οι εργαζόμενοι με τα σωματεία τους, είχαν δίπλα -μαζί με την ιδιωτική ασφάλεια της Motor Oil- αστυνομία, ΟΠΚΕ με όπλα κ.λπ.. Από ποιους φυλάνε το συγκεκριμένο δηλητήριο; Από τους εργαζόμενους που αγωνιούν και θέλουν να διεκδικήσουν να γίνει κάτι για να πηγαίνουν στη δουλειά και να γυρνάνε μετά σπίτι τους; 
Τα λέμε όλα αυτά γιατί ως πρώτο θέμα εμείς θα συνεχίσουμε να το αντιμετωπίζουμε. Είναι πολύ σημαντικό ότι οι εργαζόμενοι και εκεί, σε ένα άβατο, γιατί τέτοιο ήτανε, έσπασαν αυτήν την κατάσταση, απήργησαν εκατοντάδες εργαζόμενοι, συνδέθηκαν με το Εργατικό Κέντρο Κορίνθου, με τα κλαδικά σωματεία για να μπορέσουν να διεκδικήσουν αυτά που τους αξίζουν. 
Ετοιμάζονται και αυτοί, όπως και δεκάδες άλλοι μεγάλοι χώροι δουλειάς και εκατομμύρια εργαζόμενοι στη χώρα μας για τη μεγάλη πανεργατική απεργία στις 25 του Νοέμβρη, γιατί μόνο εκεί θα ανοίξει πραγματικός δρόμος, εκεί βρίσκεται η δύναμή τους και να ειπωθεί δυνατά «καμία θυσία για τα κέρδη και τους πολέμους τους». Δεν είναι άσχετη και η συγκεκριμένη εταιρεία, ούτε με τα κέρδη ούτε με τους πολέμους. Και αυτό μπορεί να είναι απάντηση.
Θέλω να απαντήσετε και πιο συγκεκριμένα. Στην επερώτηση του κόμματος, είχαμε θέσει και συγκεκριμένες πλευρές στην πορεία αυτή της έρευνας για το τι συμβαίνει μέσα στους χώρους δουλειάς. Τι γίνεται με τις Επιθεωρήσεις Εργασίας, την αναγκαία στελέχωσή τους ακόμα περισσότερο; Με τις Επιτροπές Υγείας και Ασφάλειας τα οποία έχουμε ξανασυζητήσει, δηλαδή την ανάγκη να υπάρχουν τεχνικοί ασφαλείας, κρατικό σώμα τεχνικών ασφαλείας και γιατρών εργασίας και να μην εξαρτώνται από τον εργοδότη στο πώς δουλεύουν στην τελική, αλλά να μπορούν να ελέγχουν αντικειμενικά, να παίρνουν αυτά τα μέτρα, συνδεδεμένοι βεβαίως με ένα δημόσιο σύστημα υγείας και αντίστοιχες υπηρεσίες. 
ΠΡΟΕΔΡΕΥΩΝ (Γεώργιος Λαμπρούλης): Κύριε Καραγκούνη, έχετε τον λόγο.
ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης): Προτού πω ακόμα περισσότερα γύρω από τους ελέγχους που έχουν γίνει στη συγκεκριμένη εταιρεία και, βεβαίως, όλες τις υποδείξεις που έχουν γίνει -τις οποίες ανέφερα στην αρχή- να πω το εξής γενικά για τους ελέγχους. 
Οι έλεγχοι από την Ανεξάρτητη Αρχή Επιθεώρηση Εργασίας από το 2019 μέχρι σήμερα έχουν υπερδιπλασιαστεί και στις εργασιακές σχέσεις και στην υγεία και στην ασφάλεια. Αυτό δεν έγινε γιατί έχουμε έλλειψη προσωπικού. Προφανώς έγινε γιατί έχουμε άλλη στοχοθεσία, έχουμε νέα ψηφιακά εργαλεία, οι έλεγχοι είναι πολύ πιο στοχευμένοι, όχι -συγγνώμη που θα το πω λαϊκά- στο σωρό που γίνονταν τα πολύ προηγούμενα χρόνια. 
Τώρα μέσα και από την Ψηφιακή Κάρτα Εργασίας και με όλους και με όλα τα ψηφιοποιημένα εργαλεία που έχουμε, κάνουμε πολύ πιο στοχευμένους ελέγχους. Άλλωστε ο αριθμός όταν είναι υπερδιπλάσιος κάτι λέει. Λέει ότι έχουν γίνει πολύ περισσότεροι έλεγχοι. Πέρα από τη στελέχωση που γίνεται ανά τμήμα και ανά περιφέρεια, υπάρχουν και ειδικοί επιθεωρητές που κάνουν τους ελέγχους. Ξέρετε, συνάδελφε, ότι γενικώς με τα σωματεία έχουμε πάρα-πάρα πολύ στενή συνεργασία. 
Το ξέρετε ότι στη ναυπηγοεπισκευαστική ζώνη -που να χτυπήσει το ξύλο- πάει δεύτερος χρόνος χωρίς ούτε ένα θανατηφόρο ούτε ένα εργατικό ατύχημα και αυτό είναι σημαντικό. Έχουμε συζητήσει πάρα πολλές φορές -εγώ το λέω για την καλή συνεργασία που υπάρχει- και έχουμε αναβαθμίσει και τις Επιτροπές Υγείας, με τον τελευταίο νόμο, τον 5239. Αυτό ακριβώς κάναμε γιατί θέλουμε να δώσουμε περισσότερο την έμφαση, τον λόγο στους εργαζομένους, ώστε μαζί με τους εργοδότες οι εργαζόμενοι να έχουν μια κοινή συναντίληψη στα πράγματα και σε αυτά τα οποία ούτως ή άλλως ισχύουν.
Ως προς τη στελέχωση της Ανεξάρτητης Αρχής, αυτήν τη στιγμή είναι καλυμμένες οκτακόσιες επτά θέσεις, εκ των οποίων επτακόσιες ενενήντα εννέα είναι οργανικές και οκτώ προσωποπαγείς. Έχουμε κενές ογδόντα εννέα θέσειςμ προσέξτε, σε όλη την Ανεξάρτητη Αρχή! Βέβαια πάντα είμαστε σε συνεργασία και βλέπουμε τι ανάγκες υπάρχουν. Είναι δεσμευμένες, όμως, εκατόν δέκα θέσεις για νέες προσλήψεις μέσω προκηρύξεων του ΑΣΕΠ. Καταλαβαίνετε ότι αυτό θα υπερκαλύψει και τα κενά που έχουμε και, βεβαίως -ισχύει και αυτό σας το λέω από την ενημέρωση που έχω από την Ανεξάρτητη Αρχή- το έργο των Τμημάτων Επιθεώρησης Εργασιακών Σχέσεων και Τμημάτων Ασφαλείας και Υγείας ενισχύεται και από την Υπηρεσία Επιθεωρητών Εργασίας. 
Αυτό που σας έλεγα νωρίτερα, προβλέπονται τριάντα έξι θέσεις που είναι όλες καλυμμένες, ειδικοί επιθεωρητές και επιθεωρήτριες διενεργούν ελέγχους σε χώρους εργασίας ανά την επικράτεια, σύμφωνα με τις εκάστοτε υπηρεσιακές ανάγκες. Το λέω αυτό για να έχετε μια εικόνα συνολικά. Και βέβαια πάντα το να στελεχώσουμε ακόμα περισσότερο είναι και ο δικός μας ο στόχος.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
Στις 18 και 23 Οκτωβρίου έγινε, σταδιακά, μερική άρση της διακοπής, υποδεικνύοντας στον κύριο του έργου, τους αναδόχους και τους εργολάβους τους όρους, τις προϋποθέσεις και τα μέτρα που πρέπει να ληφθούν κατά τη συνέχιση των εργασιών, ενώ έγινε και προφορική ενημέρωση όλων των παραγόντων του ανωτέρω έργου. 
Επίσης, κατόπιν των ως άνω εργατικών ατυχημάτων στις 9 Οκτωβρίου και 15 Οκτωβρίου, τη διακοπή και τη συνέχιση των εργασιών έγιναν επιπλέον παρατηρήσεις και υποδείξεις για την αποκατάσταση των πληγέντων εξοπλισμών εργασίας, τη διαδικασία κατεδάφισης των στοιχείων των ικριωμάτων του εξοπλισμού, την προσαρμογή των ορίων συναγερμού πίεσης και θερμοκρασίας στις συνθήκες συντήρησης, τον έλεγχο πιστοποίησης των συγκολλήσεων σε πρόσθετα ή συντηρημένα τμήματα των εξοπλισμών, την παράδοση των εξοπλισμών προς συντήρηση στους εργολάβους, καθώς και άλλα οργανωτικά και τεχνικά θέματα. Διερεύνηση των αιτιών πρόκλησης των ανωτέρω εργατικών ατυχημάτων και δυστυχημάτων βρίσκεται σε εξέλιξη από την υπηρεσία. Είναι αυτό που σας είπα πριν. 
Επιπλέον, μετά από διοικητικό έλεγχο διαπιστώθηκε ότι δεν έχει υποβληθεί και καταγραφεί εντός του ολοκληρωμένου πληροφοριακού συστήματος έγγραφη καταγγελία στην υπηρεσία μας για τα λοιπά θέματα τα οποία αναφέρονται στην ερώτηση. Επειδή δεν έχουμε χρόνο, πολύ γρήγορα θα πω. 
Περαιτέρω από 1η Ιανουαρίου 2026 έως σήμερα δεν έχει υποβληθεί καταγγελία στο Αρμόδιο Τμήμα Επιθεώρησης Εργασιακών Σχέσεων για τη διενέργεια ελέγχου ούτε έχει υποβληθεί αίτηση από εργαζόμενο επιχείρησης που δραστηριοποιείται  στις εγκαταστάσεις της Motor Oil για τη διενέργεια εργατικής διαφοράς. Όσον αφορά το εργατικό δυστύχημα που έλαβε χώρα στις 9 Οκτωβρίου στο διυλιστήριο της Motor Oil διαπιστώθηκε ότι συνέβη θανατηφόρο σε δύο εργαζομένους... 
ΠΡΟΕΔΡΕΥΩΝ (Γεώργιος Λαμπρούλης): Δυστυχώς, ο χρόνος είναι αμείλικτος. 
Πριν προχωρήσουμε στην επόμενη επίκαιρη ερώτηση, επιτρέψτε μία ανακοίνωση. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι οκτώ μαθήτριες και μαθητές και δύο συνοδοί εκπαιδευτικοί από το 3ο Γυμνάσιο Βόλου. 
Σας καλωσορίζουμε και σας ευχόμαστε καλή πρόοδο. 
(Χειροκροτήματα από όλες τις πτέρυγες της Βουλής)
Συνεχίζουμε με τη δεύτερη με αριθμό 196/2-11-2026 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδος κ. Εμμανουήλ Συντυχάκη προς την Υπουργό Κοινωνικής Συνοχής και Οικογένειας με θέμα: «Για την άμεση στελέχωση και την ασφαλή λειτουργία όλων των δομών του Κέντρου Κοινωνικής Πρόνοιας Περιφέρειας Κρήτης». 
Θα απαντήσει η Υφυπουργός Κοινωνικής Συνοχής και Οικογένειας, η κ. Ελένη Ράπτη. 
Κύριε Συντυχάκη, έχετε τον λόγο για την πρωτολογία σας. 
ΕΜΜΑΝΟΥΗΛ ΣΥΝΤΥΧΑΚΗΣ: Ευχαριστώ πολύ, κύριε Πρόεδρε. 
Κυρία Υπουργέ, σωρεία τα προβλήματα στη λειτουργία των δομών του Κέντρου Κοινωνικής Πρόνοιας Περιφέρειας Κρήτης με τους περιθαλπόμενους βαριά ανάπηρους, χρόνια πάσχοντες, παιδιά χωρίς οικογένεια και, φυσικά, με τους ίδιους τους εργαζόμενους να ζουν ή να εργάζονται σε απαράδεκτες και επικίνδυνες συνθήκες. 
Οι εικόνες με ούρα, κόπρανα και ακαθαρσίες που δημοσιεύτηκαν από το παράρτημα ΑΜΕΑ Λασιθίου σε σχέση με την κατάσταση στην καθαριότητα αποτυπώνουν τους σοβαρούς κινδύνους για την υγεία, όσο και για την προσβολή στην αξιοπρέπεια των ανθρώπων που φιλοξενεί και τους κινδύνους που ελλοχεύουν για τους εργαζόμενους. Τα προβλήματα δεν περιορίζονται, βέβαια, στο παράρτημα ατόμων με αναπηρία στον Νομό Λασιθίου και στην πρώην Παιδούπολη Νεάπολης Λασιθίου. Αφορά και τις οκτώ δομές της Κρήτης, καθώς οι συμβάσεις καθαριότητας έχουν λήξει. 
Είναι μία υπηρεσία που έχει παραδοθεί στους εργολάβους. Δεν υπάρχει καμία σύμβαση σε ισχύ, ενώ τρεις από τις πέντε καθαρίστριες εξακολουθούν να είναι εκτός δουλειάς. Δεκαέξι μέρες τώρα συνεχίζεται η προσωρινή λύση-ημίμετρο στο Θεραπευτήριο Χρόνιων Παθήσεων Λασιθίου με δύο καθαρίστριες στην πρωινή βάρδια και καθόλου στην απογευματινή και στη βραδινή. 
Το Παράρτημα Αποκατάστασης Παιδιών με Αναπηρία στο Ηράκλειο, που εξυπηρετεί περίπου εξήντα πέντε παιδιά, πλημμύρισε από βροχόπτωση πρόσφατα εξαιτίας της έλλειψης συντήρησης του κτιρίου και της παλαιότητας των υδραυλικών εγκαταστάσεων, με αποτέλεσμα να υπάρξουν εκτεταμένες ζημιές σε αίθουσες, στον εξοπλισμό και φυσικά κίνδυνος ηλεκτροπληξίας. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Και στις οκτώ δομές υπάρχουν εργολαβικοί εργαζόμενοι σε καθαριότητα, φύλαξη, σίτιση, υπηρεσίες που έχουν ιδιωτικοποιηθεί. Πολλά επίσης είναι και τα προβλήματα στην πλήρη και έγκαιρη κάλυψη λειτουργικών αναγκών και προμηθειών.
Εξίσου σοβαρό είναι το πρόβλημα της υποστελέχωσης ή και της παντελούς έλλειψης βασικών ειδικοτήτων επιστημονικού προσωπικού και του μπαλώματος κάποιων κενών με επικουρικούς εργαζόμενους με ημερομηνία λήξης. Και φυσικά, οι συνθήκες εργασίας είναι εξαντλητικές. 
Δεν υπάρχει γιατρός σε σταθερή βάση, με τις ανάγκες να καλύπτονται εκ περιτροπής με διαφορετικούς γιατρούς μία έως δύο φορές τη βδομάδα. Δεν υπάρχει φυσιοθεραπευτής και εργοθεραπευτής. 
Για όλα τα παραπάνω σας ρωτάμε, κυρία Υπουργέ, πρώτον ποια μέτρα θα πάρει η Κυβέρνηση για να δώσει λύσεις στην καθαριότητα, να στελεχωθούν όλες οι δομές κοινωνικής πρόνοιας της Κρήτης με όλο το απαραίτητο μόνιμο προσωπικό όλων των ειδικοτήτων, να μονιμοποιηθούν οι εργαζόμενοι με ελαστικές σχέσεις εργασίας και να σταματήσει η παράδοση υπηρεσιών στους εργολάβους. Και δεύτερον, να αποκατασταθούν οι ζημιές στο ΠΑΑΠΑΗΚ Ηρακλείου και να συντηρηθεί πλήρως το κτίριο για την ασφαλή λειτουργία του, να εξασφαλιστεί πλήρης χρηματοδότηση για την έγκαιρη κάλυψη των αυξημένων αναγκών των δομών και φυσικά την άμεση αναβάθμισή του σε υλικοτεχνικό εξοπλισμό...
ΠΡΟΕΔΡΕΥΩΝ (Γεώργιος Λαμπρούλης): Κυρία Υφυπουργέ, έχετε τον λόγο για την πρωτολογία σας. 
ΕΛΕΝΗ ΡΑΠΤΗ (Υφυπουργός Κοινωνικής Συνοχής και Οικογένειας): Σας ευχαριστώ πολύ, κύριε Πρόεδρε. 
Κύριε συνάδελφε, η βούληση να στηρίξουμε τις δημόσιες δομές κοινωνικής φροντίδας κρίνεται από το προσωπικό που καλύπτει τη βάρδια και από τις υπηρεσίες που λαμβάνει ο περιθαλπόμενος. Εκεί θέλουμε να έχουν αποτέλεσμα οι αποφάσεις μας. Γι’ αυτό ενισχύουμε τη στελέχωση του Κέντρου Κοινωνικής Πρόνοιας Περιφέρειας Κρήτης και προχωρούμε σε συνολική αντιμετώπιση του ζητήματος της καθαριότητας. 
Θα ξεκινήσω λοιπόν από το προσωπικό. Οι ανάγκες είναι καταγεγραμμένες. Όπως έχει επισημάνει και η Υπουργός κυρία Δόμνα Μιχαηλίδου, υπάρχει η βούληση να καλυφθούν και γίνονται συγκεκριμένες ενέργειες. 
Υπάρχει όμως και μία πραγματικότητα που πρέπει να συνυπολογίσουμε. Από την έγκριση μίας θέσης μέχρι την ανάληψη υπηρεσίας μεσολαβούν διαδικασίες, ενώ οι εγκεκριμένες θέσεις παραμένουν για σημαντικό διάστημα ακάλυπτες. 
Αυτό αποτυπώνεται και στα στοιχεία του Παρατήματος ΑμεΑ Λασιθίου. Δύο θέσεις μόνιμου προσωπικού που εγκρίθηκαν το 2024 καλύφτηκαν, δύο ακόμη που εγκρίθηκαν το 2025 παραμένουν σε εκκρεμότητα. Την ίδια περίοδο είχαν εγκριθεί επτά θέσεις επικουρικού προσωπικού, χωρίς ακόμη να έχουν καλυφθεί. Παράλληλα, είχαν δεσμευτεί δώδεκα θέσεις για κάλυψη μέσω κινητικότητας. 
Μέσα στο 2026 στη στελέχωση των παραρτημάτων του κέντρου προστέθηκαν δέκα βοηθοί νοσηλευτών και δέκα εργαζόμενοι βοηθητικού υγειονομικού προσωπικού, είκοσι εργαζόμενοι σε ειδικότητες φροντίδας, άνθρωποι που υποστηρίζουν τις καθημερινές ανάγκες των περιθαλπόμενων, τη σίτιση, την προσωπική υγιεινή, τη μετακίνηση και την καθημερινή περίθαλψη των φιλοξενούμενων. 
Ενισχύεται επίσης η επιστημονική υποστήριξη. Στην Πόμπια προσλήφθηκαν ψυχολόγος και κοινωνικός λειτουργός, στο Παράρτημα ΑμεΑ Χανίων προσλήφθηκε μόνιμος ψυχολόγος και στο Παράρτημα Αποθεραπείας και Αποκατάστασης Παιδιών με Αναπηρία Ηρακλείου κοινωνικός λειτουργός. 
Αυτές οι ειδικότητες έχουν σημασία για την ποιότητα της φροντίδας, για την επικοινωνία με τον περιθαλπόμενο, τη στήριξη της οικογένειάς του, τη δυνατότητα να ανταποκρινόμαστε στις ιδιαίτερες ανάγκες του. 
Οι εργαζόμενοι που ήδη υπηρετούν καταβάλλουν μεγάλη προσπάθεια. Η έμπρακτη αναγνώριση αυτής της προσπάθειας είναι να ενισχύουμε τις υπηρεσίες στις οποίες εργάζονται. 
Για το 2027 έχει ήδη υποβληθεί ο προγραμματισμός του κέντρου με αίτημα για μόνιμο και έκτακτο προσωπικό. Περιλαμβάνει νοσηλευτικές και θεραπευτικές ειδικότητες, καθώς και τεχνικό και υποστηρικτικό προσωπικά, σύμφωνα με τις ανάγκες των παραρτημάτων. 
Παράλληλα, με παρέμβαση της Υπουργού Κοινωνικής Συνοχής και Οικογένειας, εγκρίθηκαν μέσω της ΔΥΠΑ διακόσιες νέες θέσεις εργασίας για τα Κέντρα Κοινωνικής Πρόνοιας όλης της χώρας. Οι προσλήψεις θα πραγματοποιηθούν μέσα στο 2027. Αξιοποιούμε λοιπόν και αυτή τη δυνατότητα για να ενισχύσουμε τις δημόσιες δομές και να στηρίξουμε τη λειτουργία τους. 
Αναφορικά με την καθαριότητα, η Υπουργός επιδιώκει συνολική λύση για όλες τις δομές του κέντρου. Δρομολογεί παρατάσεις έως το τέλος του 2026 και παράλληλα προετοιμάζεται ο νέος διαγωνισμός με επικαιροποιημένες ανάγκες και τεχνικές προδιαγραφές ανά παράρτημα. 
Στο Λασίθι έχει εξασφαλιστεί προσωρινή παροχή υπηρεσιών καθαριότητας και πλυντηρίων. Για τη συνέχεια το κέντρο έχει κινήσει τις μεταβατικές διαδικασίες, ώστε να περάσουμε στη νέα συμβατική κάλυψη. 
Η κατεύθυνσή μας είναι σαφής, σταθερή οργάνωση της υπηρεσίας σε όλες τις δομές, με πρόβλεψη για τις πραγματικές ανάγκες τους. Γιατί η καθαριότητα αποτελεί καθημερινό μέρος της φροντίδας και πρέπει να εξασφαλίζεται με συνέπεια και προγραμματισμό. 
Σας ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Κύριε Συντυχάκη, έχετε τον λόγο. 
ΕΜΜΑΝΟΥΗΛ ΣΥΝΤΥΧΑΚΗΣ: Κυρία Υπουργέ, η αλήθεια είναι ότι με λόγια χτίζεις ανώγεια και κατώγια. 
Όλα αυτά τα οποία μας είπατε, επτά χρόνια γιατί δεν τα κάνατε; Και γιατί πρέπει να γίνουν τώρα; Όχι ότι δεν πρέπει ναι γίνουν, να γίνουν. Αλλά, δε μας απαντήσατε γιατί δεν τα κάνατε εφτά χρονιά τώρα. Και το λέω αυτό, διότι, χωρίς την προθυμία και τη ενσυναίσθηση των εργαζομένων σε συνθήκες εξαιρετικά απάνθρωπες, δομές κοινωνικής πρόνοιας δεν θα υπήρχαν. 
Το έχουμε φέρει ως ΚΚΕ αρκετές φορές εδώ στο Κοινοβούλιο το ζήτημα, και το 2021 και πρωτύτερα χρόνια, προς το τότε Υπουργείο Εργασίας και Κοινωνικών Υποθέσεων, που τότε επόπτευε τα Κέντρα Κοινωνικής Πρόνοιας, ενώ επανειλημμένως έχουμε παρέμβει για ζητήματα που αφορούν όλες τις δομές -και τις οκτώ- του Κέντρου Κοινωνικής Πρόνοιας Κρήτης. 
Το ερώτημα είναι: Καλά, δεν βλέπετε ότι υπάρχουν πολύ μεγάλες ελλείψεις σε νοσηλευτικό προσωπικό; Τι κάνατε; 
Θα σας πω ένα παράδειγμα. Η πρωινή βάρδια στο ΠΑΜΕΑ Λασιθίου καλύπτεται από δύο νοσηλευτές που εξυπηρετούν εβδομήντα πέντε ασθενείς, δηλαδή τριάντα οχτώ άτομα ο καθένας στον κάθε όροφο. Η απογευματινή και η βραδινή βάρδια βγαίνει μόνο με έναν νοσηλευτή, την ώρα που απαιτείται ένας εργαζόμενος ανά τέσσερα άτομα, με προδιαγραφές ποιότητας και ασφάλειας που απαιτούνται. 
Αυτή η κατάσταση προφανώς είναι σε βάρος των περιθαλπόμενων και των εργαζομένων, που έχουν φτάσει στα όρια εργασιακής εξάντλησης λόγω της εντατικοποίησης. Υπάρχουν αμέτρητα χρωστούμενα ρεπό στους εργαζόμενους. Και φυσικά, έχει συνέπειες και στην υγεία τους, την κούρασή τους, στην ορθοστασία. Και την ίδια στιγμή δεν εντάσσονται στα βαρέα ένσημα, ενώ η φύση της εργασίας τους είναι τέτοια. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Η Κυβέρνηση λοιπόν ούτε θέλει ούτε μπορεί να εξασφαλίσει την προστασία των αναπήρων, τη στήριξη των δημόσιων δομών, διότι η πραγματικότητα μιλάει από μόνη της. Και η ευθύνη βρίσκεται στην Κυβέρνηση και το Υπουργείο Κοινωνικής Συνοχής και Οικογένειας, την ώρα μάλιστα που η Κυβέρνηση απογειώνει τις φοροαπαλλαγές στο κεφάλαιο, με τις πολεμικές νατοϊκές δαπάνες να αυξάνονται, δίνοντας δισεκατομμύρια ευρώ την περίοδο αυτή που μιλάμε στην πολεμική προετοιμασία για λογαριασμό των εφοπλιστών, για την προστασία των κερδών τους. 
Τα όσα συμβαίνουν στην πρόνοια, κατά την άποψή μας, είναι ντροπή. Είναι ντροπή! Και η Κυβέρνηση το γνωρίζει και αδιαφορεί συνειδητά, με απώτερο στόχο να αποδοθούν σε ιδιώτες και σε διάφορες μη κυβερνητικές οργανώσεις, αντί να παρέχει ένα σύγχρονο σύστημα υγείας και πρόνοιας ανθρώπινο, ποιοτικό, προσβάσιμο και δωρεάν. 
Δεν αλλάζουν την τραγική υποστελέχωση οι προκηρύξεις για επικουρικό προσωπικό, όπως μας είπατε, με τις οποίες βέβαια η Κυβέρνηση επιχειρεί να μπαλώσει λίγα από τα μεγάλα κενά, αντί να κάνει αυτό που πρέπει να κάνει, δηλαδή προσλήψεις μόνιμου προσωπικού όλων των ειδικοτήτων, με γενναίες αυξήσεις στους μισθούς και πρόβλεψη για στήριξη των αναγκών τους από το κράτος. Από την περσινή προκήρυξη για επτά άτομα επικουρικό προσωπικό παρουσιάστηκαν μόνο δύο, εκ των οποίων ένας ανέλαβε εργασία. Ένας! 
 Όλες οι κυβερνήσεις διαχρονικά αρνούνται να πάρουν συνδυασμένα επιστημονικά, εργασιακά, οικονομικά μέτρα, παρά μόνο μπαλώματα. Χρειάζεται λοιπόν σταθερό, μόνιμο και εξειδικευμένο προσωπικό, άμεση κρατική χρηματοδότηση που να καλύπτει τις πραγματικές ανάγκες. 
Το κράτος αυτό λοιπόν που υπηρετείτε ούτε θέλει ούτε μπορεί, σε αντίθεση με το…
ΠΡΟΕΔΡΕΥΩΝ (Γεώργιος Λαμπρούλης): Κυρία Υπουργέ, έχετε τον λόγο. 
ΕΛΕΝΗ ΡΑΠΤΗ (Υφυπουργός Κοινωνικής Συνοχής και Οικογένειας): Σας ευχαριστώ, κύριε Πρόεδρε.
Κύριε συνάδελφε, αναφέρθηκα με σαφήνεια στις προσλήψεις και σας μίλησα γι’ αυτά που κάνουμε τώρα, για τις παρεμβάσεις της Υπουργού, της κυρίας Δόμνας Μιχαηλίδου. 
Θα μου επιτρέψετε όμως να επανέλθω στο Παράρτημα ΑμεΑ Λασιθίου και στις εικόνες που επικαλεστήκατε λίγο νωρίτερα. Εδώ χρειάζεται ακρίβεια στα γεγονότα και σεβασμός στους ανθρώπους που αφορούν. 
Στη δομή φιλοξενούνται άνθρωποι με χρόνιες παθήσεις και διαφόρων μορφών αναπηρία που στην πλειοψηφία τους χρήζουν αυξημένης και ταυτόχρονα διακριτής φροντίδας. Για τον λόγο αυτό και χωροταξικά το παράδειγμα είναι οργανωμένο κατά τρόπο που να ανταποκρίνεται όσο το δυνατόν πιο αποτελεσματικά στις διαφορετικές ανάγκες τους. Για παράδειγμα, υπάρχει όροφος για περιθαλπόμενους με αυξημένες ανάγκες υποστήριξης και όροφος για άτομα με χρόνια και σοβαρά παθολογικά προβλήματα. 
Την περασμένη άνοιξη, η συγκεκριμένη δομή βρέθηκε στο επίκεντρο τηλεοπτικής εκπομπής. Η Διοίκηση αντέδρασε άμεσα και κινήθηκαν διαδικασίες διερεύνησης των περιστατικών και ελέγχου των συνθηκών φιλοξενίας. Ως προς τις φωτογραφίες υπάρχουν συγκεκριμένα δεδομένα που πρέπει να γνωρίζει η Βουλή. Μέρος του υλικού αφορούσε παλαιότερα περιστατικά. Φωτογραφίες κατακλίσεων ανάγονταν στο 2020, ενώ στον μεταγενέστερο έλεγχο οι πληγές είχαν επουλωθεί. Οι εικόνες με στρώματα στο δάπεδο αφορούσαν ειδικά διαμορφωμένα δωμάτια με ειδικά στρώματα και μαλακές επενδύσεις για την αποφυγή τραυματισμών. Αυτές οι διευκρινίσεις έχουν σημασία. Όταν μια εικόνα χρησιμοποιείται για να εξαχθεί συμπέρασμα για τη λειτουργία μιας δομής, πρέπει να γνωρίζουμε πότε τραβήχτηκε και τι ακριβώς δείχνει. 
Ωστόσο, θα επιμείνω σε όσα έχει αναφέρει η ίδια η Υπουργός. Εμείς, κύριε συνάδελφε, ακούμε την κριτική, διαπιστώνουμε τις ελλείψεις και τις αντιμετωπίζουμε. Γι’ αυτό και η απάντησή μας περιλαμβάνει συγκεκριμένες προσλήψεις προσωπικού, στις οποίες εκτενώς αναφέρθηκα στην πρωτολογία μου, προγραμματισμό για τη συνέχεια και συνολική παρέμβαση στην καθαριότητα. 
Οι άνθρωποι που ζουν στις δομές αυτές δικαιούνται φροντίδα με επάρκεια και σεβασμό. Απέναντί τους λογοδοτούμε για το αποτέλεσμα της δουλειάς μας. 
Σας ευχαριστώ πολύ. 
ΠΡΟΕΔΡΕΥΩΝ (Γεώργιος Λαμπρούλης): Ευχαριστούμε την κυρία Υπουργό. 
Συνεχίζουμε με την έβδομη με αριθμό 199/2-11-2026 επίκαιρη ερώτηση δεύτερου κύκλου της Βουλευτού Β1΄ Βόρειου Τομέα Αθηνών της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κυρίας Αφροδίτης Κτενά προς τον Υπουργό Ναυτιλίας και Νησιωτικής Πολιτικής με θέμα: «Να σταματήσουν οι σχεδιασμοί για την παράδοση ακόμα και παράκτιων θαλάσσιων εκτάσεων σε επιχειρηματικά συμφέροντα για τη δημιουργία πλωτών ναυδέτων για τουριστική χρήση».
Θα απαντήσει ο Υφυπουργός Ναυτιλίας και Νησιωτικής Πολιτικής κ. Στέφανος Γκίκας.
Ορίστε, κυρία Κτενά, έχετε τον λόγο για την πρωτολογία σας. 
ΑΦΡΟΔΙΤΗ ΚΤΕΝΑ: Ευχαριστώ, κύριε Πρόεδρε. 
Κύριε Υφυπουργέ, όπως γνωρίζετε μάλλον, πρόσφατα από τύχη ενημερώθηκαν τα Δημοτικά Συμβούλια Μεγανησίου και Λευκάδας ότι υπάρχουν επιχειρηματίες που ενδιαφέρονται να αξιοποιήσουν το άρθρο 71 του ν.5124/2024, μαζί με την εξειδίκευσή του στο πλαίσιο της ΚΥΑ που τον συνοδεύει, προκειμένου να εγκαταστήσουν σε μία σειρά κόλπων στα νησιά αυτά πλωτά ναύδετα, δηλαδή αγκυροβόλια, πάνω στα οποία θα δένουν τουριστικά σκάφη και άλλα σκάφη, γιατί σύμφωνα με την τροποποίηση του άρθρου 71, η ρύθμιση πλέον καλύπτει όλες τις κατηγορίες σκαφών αναψυχής, χωρίς περιορισμούς και εξαιρέσεις. 
Έτσι, λοιπόν, μιλάμε για μια εξαιρετικά αρνητική εξέλιξη, κατά την οποία παραδίδεται πια σε επιχειρηματικά συμφέροντα όχι μόνο ο αιγιαλός, αλλά και η θάλασσα, γιατί, όπως ίσως γνωρίζετε, σε εκείνα τα νησιά οι κόλποι είναι ιδιαίτερα στενοί με μεγάλο βάθος και σύμφωνα με τον τρόπο που περιγράφεται η διαδικασία ανάπτυξης των ναυδέτων σε αυτές σύμφωνα με την ΚΥΑ, ουσιαστικά θα δεσμεύσει πολύ μεγάλες εκτάσεις. 
Επίσης, αυτό σημαίνει ότι η μεγάλη συγκέντρωση σκαφών σε αυτούς τους κόλπους εξαιτίας των εγκαταστάσεων που προβλέπονται, σύμφωνα -ξαναλέω- με το νομοθετικό πλαίσιο που έχετε διαμορφώσει, θα διώξει άλλες χρήσεις, όπως τους ψαράδες και θα τους σπρώξει προς νερά πιο μακριά από την περιοχή. Επίσης, θα περιορίσει και την πρόσβαση στη θάλασσα για τους πολίτες. 
Βέβαια, είναι γνωστό ότι υπάρχει και μεγάλη επιβάρυνση από τέτοιου είδους εγκαταστάσεις, από την εμπειρία που υπάρχει από το εξωτερικό, γιατί η μεγάλη συγκέντρωση τουριστικών σκαφών αποτελεί εστία μόλυνσης. Βέβαια, υπάρχουν και μελέτες που δείχνουν ότι η μεγάλη πυκνότητα των σημαδούρων στην περιοχή διαμορφώνει και επηρεάζει και την τοπική υδροδυναμική, με ό,τι αυτό σημαίνει για τη χλωροπανίδα της περιοχής. 
Με βάση, λοιπόν, όλα αυτά και με δεδομένο ότι και οι κάτοικοι στα νησιά αυτά είναι σε αναβρασμό με τις εξελίξεις και με δεδομένο επίσης ότι το νομοθετικό πλαίσιο δεν προβλέπει την ενημέρωση και τη συμφωνία των δήμων, του τοπικού πληθυσμού -ίσα-ίσα, προσπαθεί να τους παρακάμψει, καθώς επαναλαμβάνω ότι κατά τύχη το έμαθαν- τι θα κάνετε για να σταματήσει η υλοποίηση των σχεδίων αυτών στις περιοχές αυτές και να ακυρωθεί η σχετική ΚΥΑ;
ΠΡΟΕΔΡΕΥΩΝ (Γεώργιος Λαμπρούλης): Κύριε Γκίκα, ορίστε, έχετε τον λόγο για την πρωτολογία σας. 
ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής): Ευχαριστώ, κύριε Πρόεδρε. 
Αγαπητή συνάδελφε, κατ’ αρχάς δεν υφίσταται καμία εν κρυπτώ διαδικασία, καμία παράδοση θαλασσίων εκτάσεων. Αντιθέτως, εφαρμόζεται ένα απολύτως διαφανές, αυστηρό και επιστημονικά τεκμηριωμένο θεσμικό πλαίσιο, το οποίο θέτει για πρώτη φορά σαφείς κανόνες εκεί όπου επί δεκαετίες επικρατούσε η αυθαιρεσία της ανεξέλεγκτης αγκυροβολίας. Δεν αναφέρομαι στο Μεγανήσι, δεν αναφέρουμε στον Κάλαμο, δεν έχουν περιέλθει στο Υπουργείο Ναυτιλίας και Νησιωτικής Πολιτικής αιτήματα για αυτές τις περιοχές. Αναφέρομαι επί της αρχής της Κοινής Υπουργικής Απόφασης 3000. 
Υπενθυμίζω ότι η διάταξη του νόμου που προήλθε μετά η Υπουργική Απόφαση, τέθηκε σε πλήρη δημόσια διαβούλευση πριν από την ψήφισή της, χωρίς να διατυπωθούν τότε αρνητικές παρατηρήσεις. Ποιος είναι ο πρωταρχικός στόχος αυτής της ρύθμισης; Είναι η προστασία του θαλασσίου περιβάλλοντος και ιδίως των ευαίσθητων οικοσυστημάτων όπως είναι τα Λιβάδια της Ποσειδωνίας, από τη συνεχή καταστροφή που προκαλεί η άναρχη πόντιση αγκυρών στον βυθό. Με την ελεγχόμενη τοποθέτηση ναύδετων σε οριοθετημένες θαλάσσιες περιοχές εκτός θαλάσσιας ζώνης λιμένα, προστατεύουμε τον θαλάσσιο πυθμένα, θωρακίζουμε την ασφάλεια της ναυσιπλοΐας και διασφαλίζουμε τη βιώσιμη ανάπτυξη του θαλάσσιου τουρισμού. 
Τώρα, ως προς τα συγκεκριμένα στοιχεία για τις περιοχές, από τις 19 Ιουνίου του 2025 που ισχύει η Υπουργική Απόφαση μέχρι σήμερα δεν έχει εκδοθεί καμία απολύτως απόφαση παραχώρησης θαλασσίου χώρου για τοποθέτηση ή εκμετάλλευση ναύδετων, γιατί πράγματι αυτή η αδειοδοτική διαδικασία είναι πολύ δύσκολη. 
Σας είπα ότι δεν υπάρχει τίποτα για Μεγανήσι και Κάλαμο. Να σας πω ότι για την περιοχή της Ιθάκης και του Βλυχού Λευκάδας έχουν μεν υποβληθεί αιτήματα, πλην όμως για κανένα από αυτά δεν έχει ολοκληρωθεί η διαδικασία, διότι δεν έχει περιέλθει στο Υπουργείο Ναυτιλίας και Νησιωτικής Πολιτικής η σωρεία των γνωμοδοτήσεων από όλες αυτές τις υπηρεσίες που προβλέπει η σχετική ΚΥΑ. 
Να πω εδώ πέρα ότι απαιτείται μεν η εισήγηση της λιμενικής Αρχής, όπως το λέτε, αλλά δεν αποφασίζει μόνη της. Σταθμίζει τις ειδικές τοπικές συνθήκες, αλλά για την έκδοση απόφασης από τον Γενικό Γραμματέα Ναυτιλίας και Λιμένων απαιτείται σωρευτικά η σύμφωνη γνώμη της αρμόδιας Κτηματικής Υπηρεσίας, του Γενικού Επιτελείου Ναυτικού, της αρμόδιας Εφορείας Εναλίων Αρχαιοτήτων που ανήκει στο Υπουργείο Πολιτισμού, της αρμόδιας Υπηρεσίας του Υπουργείου Τουρισμού και του Κεντρικού Συμβουλίου Χωροταξικών Θεμάτων και Αμφισβητήσεων. 
Άρα, λοιπόν, συγκρατήστε ότι για τις πρώτες περιοχές δεν υπάρχει ακόμα κάποιο τέτοιο αίτημα, ενώ για τις δεύτερες εξετάζονται, όταν και εφόσον προέλθουν στο Υπουργείο μας όλες αυτές οι αδειοδοτήσεις που είναι απαραίτητες.
ΠΡΟΕΔΡΕΥΩΝ (Γεώργιος Λαμπρούλης): Ορίστε, κυρία Κτενά, έχετε τον λόγο.
ΑΦΡΟΔΙΤΗ ΚΤΕΝΑ: Κύριε Υπουργέ, χρήσιμες οι διευκρινίσεις, ωστόσο να πω ότι δεν υπάρχει ακόμα κάποια απόφαση, γιατί είναι δύσκολο να μαζευτούν τα δικαιολογητικά. Μπορεί να είναι και μια ένδειξη -και μια δοκιμή, αν θέλετε- του ίδιου του νομοθετικού πλαισίου, γιατί μπορεί να μην υπάρχει απόφαση, αλλά υπάρχουν αιτήσεις και οι αιτήσεις αυτές συνοδεύονται με σχέδια που πραγματικά είναι εφιαλτικά γι’ αυτούς τους κόλπους. 
Μάλιστα, μόλις προχθές -φαντάζομαι- ο Δήμαρχος Μεγανησίου κατήγγειλε στην ΚΕΔΕ αυτούς τους σχεδιασμούς με συγκεκριμένα στοιχεία και συγκεκριμένα αναφέρθηκε σε πεντακόσιες δεκαέξι σημαδούρες που θα καλύπτουν συνολικά πεντακόσια στρέμματα. Μιλάμε για τεράστιες εκτάσεις. Αυτά προκύπτουν από τους υπολογισμούς με βάση τους περιορισμούς και με βάση τους όρους που βάζει η ΚΥΑ που έχετε εκδώσει, η 3000, με βάση το άρθρο 71. 
Ξαναλέω -και αυτό είναι πολύ σοβαρό- καλύπτει όλες τις κατηγορίες τουριστικών σκαφών, εμπορικά και μη. Είναι χειρότερο από αυτό που τροποποιήσατε πριν το 71. Το ότι δεν έχουν υπάρξει μέχρι τώρα σχόλια επί του 71 δεν σημαίνει κάτι. Δεν είναι ποτέ αργά να ακυρώσετε μια κακή διάταξη, έναν λάθος νόμο ή να αποσύρετε μια λάθος ΚΥΑ.
Επίσης, λέτε ότι υπάρχει μια πληθώρα γνωμοδοτήσεων που χρειάζεται να συγκεντρώσει ο αιτών, προκειμένου να εκδοθεί η απόφαση. Μάλιστα. Αλλά, σε όλους αυτούς τους φορείς απ’ τους οποίους ζητάτε γνωμοδοτήσεις, δεν περιλαμβάνονται οι δήμοι. Δεν περιλαμβάνεται με κανέναν τρόπο ο τοπικός πληθυσμός, η τοπική κοινότητα. Αυτό είναι πάρα πολύ σοβαρό, γιατί πλήττονται οι δραστηριότητές τους και η ποιότητα ζωής τους απ’ αυτές τις δραστηριότητες. Και ναι, πρόκειται για εμπορευματοποίηση, για επιχειρηματικό πεδίο καινούργιο στη θάλασσα. Πουλάμε και τη θάλασσα πια. Αυτό γίνεται με τα ναύδετα.
Είναι προφάσεις εν αμαρτίαις πραγματικά να αναφέρεστε σε προστασία του περιβάλλοντος, όταν μιλάμε για ένα μη μόνιμο λιμάνι. Αυτό είναι. Θα μπαίνουν σε συγκεκριμένη διάταξη οι σημαδούρες, προκειμένου να χωράνε περισσότερα σκάφη. Άρα, θα είναι μεγαλύτερη η συγκέντρωση. Μεγαλύτερη συγκέντρωση σκαφών σε κλειστούς κόλπους σημαίνει ουσιαστικά ότι σφραγίζει ο κόλπος από τα σκάφη, σημαίνει μεγάλη μόλυνση, μεγάλη περιβαλλοντική ρύπανση, γιατί ρυπαίνουν τα σκάφη -και το ξέρετε- και όλα αυτά στο όνομα της προώθησης του θαλάσσιου τουρισμού.
Και ξέρετε, έχει σημασία και η μορφολογία των ακτών. Πρέπει να ξαναδείτε ενδεχομένως την ΚΥΑ. Πρέπει να δείτε συνολικά το άρθρο 71. Ούτε μπορεί να γεμίζουν τα νησιά αυτά -ξέρετε αυτά τα μικρά νησάκια, με τις δαντελωτές ακτές- που θεωρούνται και εξαιρετικού κάλλους. Γιατί ξέρετε τι επιβάρυνση δέχονται, με τα ημερόπλοια, με όλων των ειδών την τουριστική δραστηριότητα στην περιοχή και ξέρετε τι σημαίνει γι’ αυτά τα νησιά να υπάρχει πρόβλεψη για τέτοιου είδους εγκαταστάσεις.
Επίσης, είναι εγκληματικό το πλαίσιο που διαμορφώνεται με το άρθρο 71. Όχι μόνο καλύπτονται όλες οι κατηγορίες σκαφών αναψυχής, αλλά επιπλέον επιτρέπεται η εγκατάσταση ακόμα και σε περιοχές Narura, με βέβαια τη σύμφωνη γνώμη του ΟΦΥΠΕΚΑ, που όπως όλοι ξέρουμε έχει καταλήξει να είναι ένα «πλυντήριο» για περιβαλλοντικά εγκλήματα, γιατί δίνει την έγκρισή του στα πάντα. 
Τέλος, πρέπει να αναθεωρήσετε το θεσμικό πλαίσιο, ώστε αφενός να λαμβάνονται υπόψη οι γνώμες της αυτοδιοίκησης. Πρέπει όχι απλά να ενημερώνονται μέσω μιας άτυπης διαδικασίας, όπως έγινε τώρα, αλλά να έχουν αποφασιστικό χαρακτήρα, να έχουν κρίσιμο χαρακτήρα οι αποφάσεις τους επί τέτοιων θεμάτων. Ούτως ή άλλως αυτό θα το πράξουν οι κάτοικοι..
ΠΡΟΕΔΡΕΥΩΝ (Γεώργιος Λαμπρούλης): Κύριε Υφυπουργέ, έχετε τον λόγο.
ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής): Να σας πω, κυρία συνάδελφε, ότι ήμουν παρών στην ίδια Αίθουσα και ήμουν και ομιλητής στην ΚΕΔΕ, όταν ο Δήμαρχος Μεγανησίου ανέπτυξε αυτά τα επιχειρήματα. Επαναλαμβάνω, δεν υπάρχει αίτημα για την περιοχή του Μεγανησίου και του Καλάμου.
Από εκεί και πέρα, το πλαίσιο όταν δημιουργήθηκε, δημιουργήθηκε για καθαρά περιβαλλοντικούς λόγους. Φανταστείτε έναν κόλπο. Θα συμφωνήσω μαζί σας ότι οι ακτές ενίοτε είναι απαγορευτικές -πολλές ακτές- για να γίνουν ναύδετα εκεί, ιδίως όταν υπάρχουν πολλά νησιά γύρω-γύρω. Αλλά υπάρχουν περιπτώσεις που κάθε καλοκαίρι μέσα σε όρμους -μπορεί να είναι απομακρυσμένοι- να υπάρχει πληθώρα σκαφών ανάρχως αγκυροβολημένα, να φυσήξει μελτέμι, ένας άνεμος, να ξεσύρει το ένα, να ξεσύρει το άλλο, να δημιουργηθεί μεγάλο πρόβλημα, ακόμα και κανόνες ασφαλείας. Σε αυτές τις περιπτώσεις, λοιπόν, εάν υπήρχαν τα ναύδετα με μια σειρά, όπως πρέπει, με τις αυστηρές προδιαγραφές που προβλέπει -περιβαλλοντικές- η ΚΥΑ, τότε θα ήταν τα πράγματα διαφορετικά. Άρα, είναι κάθε περίπτωση ξεχωριστά.
Σε κάθε περιπτώσει επιτρέψτε μου να πω ότι ο βασικός λόγος που έγινε αυτό είναι ακριβώς για την προστασία του περιβάλλοντος. Θα σας πω ότι εάν μια θαλάσσια περιοχή είναι δε ενταγμένη στο δίκτυο Natura ή είναι χαρακτηρισμένη ως προστατευόμενη, απαιτείται υποχρεωτικά και η σύμφωνη γνώμη του ΟΦΥΠΕΚΑ. Χωρίς το πράσινο φως του Επιστημονικού Φορέα Διαχείρισης αυτών των προστατευόμενων περιοχών, κανένα ναύδετο δεν μπορεί να τοποθετηθεί. 
Επιπλέον, όπως επισημαίνουν οι αρμόδιες υπηρεσίες του Υπουργείου Περιβάλλοντος και Ενέργειας, κατά την εξέταση κάθε τέτοιας σχεδιαζόμενης εγκατάστασης, συνεκτιμώνται οι στόχοι της θαλάσσιας στρατηγικής, βάσει της οικοσυστημικής προσέγγισης -μεταφέρω όρους του Υπουργείου Περιβάλλοντος-, ώστε η συνολική πίεση των ανθρώπινων δραστηριοτήτων να μην επηρεάζει την περιβαλλοντική -την καλή περιβαλλοντική- κατάσταση.
Παράλληλα, στο εγκεκριμένο ειδικό χωροταξικό πλαίσιο για τον τουρισμό, τίθενται αυστηροί περιβαλλοντικοί όροι. Η αγκυροβολία σκαφών απαγορεύεται πάνω από θαλάσσιους οικοτόπους προτεραιότητας, όπως είναι τα Λιβάδια Ποσειδωνίας, ενώ πλησίον αυτών απαιτείται ειδική μελέτη και χαρτογράφηση και προωθούνται τα λεγόμενα «αειφορικά συστήματα αγκυροβολίας».
Ειδικά, δε, για τις περιοχές Natura 2000 των Ιονίων Νήσων, έχουν εγκριθεί ειδικές περιβαλλοντικές μελέτες που προτείνουν συγκεκριμένα διαχειριστικά μέτρα για τα ναύδετα.
Τέλος, επαναλαμβάνω ότι δεν πρόκειται, βεβαίως, για ανεξέλεγκτη χρήση. Καθορίζονται αυστηρά κριτήρια επιλογής περιοχών, χωρικοί και λειτουργικοί περιορισμοί για την ασφάλεια της ναυσιπλοΐας και βεβαίως τη συμβατότητα των χρήσεων, καθώς και οι υποχρεώσεις δημοσιοποίησης όλων των τεχνικών χαρακτηριστικών, όπως το βάθος, ο ακριβής αριθμός ναυδέτων, η απόσταση από την ακτή και το μέγιστο μήκος του επιτρεπόμενου σκάφους.
Βεβαίως, ο έλεγχος τήρησης των όρων ασκείται με τη συνδρομή του Λιμενικού Σώματος, της Ελληνικής Ακτοφυλακής και στους παραβάτες έχουν προβλεφθεί να επιβληθούν αυστηρές διοικητικές κυρώσεις.
ΠΡΟΕΔΡΕΥΩΝ (Γεώργιος Λαμπρούλης): Καλώς, ευχαριστούμε τον Υπουργό.
Προχωράμε στην τελευταία επίκαιρη ερώτηση για σήμερα, την έβδομη με αριθμό 204/2-11-2026 επίκαιρη ερώτηση πρώτου κύκλου της Βουλευτού Α' Αθηνών της Κ.Ο. ΠΛΕΥΣΗ ΕΛΕΥΘΕΡΙΑΣ κυρίας Έλλης Ρούσσου  προς τον Υπουργό Εθνικής Οικονομίας και Οικονομικών με θέμα: «Άμεση προστασία της πρώτης κατοικίας και αυστηρές κυρώσεις, έως την ανάκληση άδειας λειτουργίας για servicers που παραβιάζουν τα δικαιώματα των δανειοληπτών και μέχρι την πλήρη κατάργησή τους».
Θα απαντήσει ο Υφυπουργός Εθνικής Οικονομίας και Οικονομικών κ. Δημήτριος Μαρκόπουλος.
Κυρία Ρούσσου, έχετε τον λόγο για την πρωτολογία σας.
ΕΛΛΗ ΡΟΥΣΣΟΥ: Ευχαριστώ, κύριε Πρόεδρε.
Κύριε Υπουργέ, στην Ηλιούπολη της Θεσσαλονίκης μια 92χρονη γυναίκα, μητέρα έξι παιδιών με βαριά αναπηρία 87% απειλείται σήμερα με βία ή έξωση από την κατοικία που ζει εξήντα τέσσερα χρόνια. Το σπίτι της εκπλειστηριάστηκε από fund και πέρασε στην ιδιοκτησία συστημικής τράπεζας. Δεν μιλάμε απλώς για μια αδικία. Μιλάμε για απόλυτη ισοπέδωση κάθε έννοιας ανθρωπιάς, κάθε ίχνους ηθικής και κοινωνικής συνείδησης. Όταν το σύστημα φτάνει στο σημείο να βγάζει στο σφυρί το καταφύγιο μιας μάνας ενενήντα δύο ετών, τότε δεν μιλάμε για νομική διαδικασία, μιλάμε γι’ ένα έγκλημα απέναντι στην ανθρώπινη αξιοπρέπεια.
Είναι μνημείο πολιτικής κατάπτωσης της Κυβέρνησής σας και ντροπής όμως, θα έλεγα, το γεγονός ότι η αξιοπρέπεια και η στέγαση αυτής της γυναίκας δεν διασφαλίστηκαν από το κράτος, αλλά από αλληλέγγυους πολίτες που έκαναν ασπίδα προστασίας εκείνη την ημέρα της έξωσής της.
Αυτή λοιπόν η ανάπηρη υπερήλικη θα βρισκόταν σήμερα στον δρόμο. Η Κυβέρνησή σας φέρει ακέραια την ευθύνη. Κι αυτή η βαρβαρότητα δεν αποτελεί τυχαία εξαίρεση. Είναι το άμεσο προϊόν της δικής σας στρατηγικής επιλογής να θωρακίζετε νομικά και να επιτρέπετε τη λειτουργία αυτών των εταιρειών διαχείρισης απαιτήσεων.
Μάλιστα, η πρόθεσή σας αποκαλύφθηκε και με το πρόσφατο άρθρο 23 που υπήρξε στο νομοσχέδιο για την εποπτεία των εταιρειών διαχείρισης απαιτήσεων. Επιχειρήσατε μια πρωτοφανή μεθόδευση, να μετατρέψετε τις ιδιωτικές συμβάσεις σε εκτελεστούς τίτλους για να επιτρέψετε στους servicers και στα funds να επισπεύδουν αναγκαστικές εκτελέσεις με διαδικασίες fast track και ανέξοδες και παρακάμπτοντας πλήρως τον δικαστικό έλεγχο και στερώντας από τους πολίτες κάθε μέσο άμυνας.
Οι μαζικές αντιδράσεις και η καθολική εξέγερση όλου του νομικού κόσμου σας ανάγκασε, όπως γνωρίζετε, σε άτακτη υπαναχώρηση και απόσυρση της διάταξης. Όμως, η πρόθεσή σας καταγράφηκε. Θελήσατε να δώσετε στα funds το ελεύθερο να κατάσχουν περιουσίες χωρίς δικαστική απόφαση. Χιλιάδες δανειολήπτες βρίσκονται σήμερα εγκλωβισμένοι σε ένα καθεστώς απόλυτης ασυλίας.
Γι’ αυτό σας ζητούμε να απαντήσετε συγκεκριμένα:
Τι μέτρα θα λάβετε για να παγώσει οριστικά η έξωση της ενενηνταδυάχρονης γυναίκας στη Θεσσαλονίκη; Θα θεσμοθετήσετε την απαγόρευση της κατάσχεσης της πρώτης κατοικίας; Επίσης, θα σταματήσετε να καλύπτετε την αισχροκέρδεια των servicers; Θα ζητήσετε από την Τράπεζα της Ελλάδος να ενεργοποιηθούν οι διαδικασίες ανάκλησης των αδειών λειτουργίας γι’ αυτές τις εταιρείες διαχείρισης απαιτήσεων που παραβιάζουν τα δικαιώματα των συμπολιτών μας, ευάλωτων δανειοληπτών, αγνοώντας αναπηρία, ηλικία, ανεργία, πραγματική οικονομική κατάσταση;
ΠΡΟΕΔΡΕΥΩΝ (Γεώργιος Λαμπρούλης): Κύριε Υφυπουργέ, έχετε τον λόγο.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ, κύριε Πρόεδρε.
Κυρία Ρούσσου, για την υπόθεση της ενενηνταδυάχρονης στη Θεσσαλονίκη, από όσα στοιχεία έχουν δει το φως της δημοσιότητας, ο πλειστηριασμός έχει διενεργηθεί το 2021 και το ακίνητο έχει ήδη περιέλθει στην κυριότητα πιστωτικού ιδρύματος.
Επισημαίνεται ότι η Γενική Γραμματεία Χρηματοπιστωτικού Τομέα και Διαχείρισης Ιδιωτικού Χρέους δεν έχει αρμοδιότητα να ανατρέψει με διοικητική της πράξη ολοκληρωμένο πλειστηριασμό. Εφόσον όμως διαβιβαστούν στη Γενική Γραμματεία τα πλήρη στοιχεία της συγκεκριμένης υπόθεσης και τεκμηριωμένη καταγγελία για παράβαση των υποχρεώσεων πιστωτή ή διαχειριστή πιστώσεων, των servicers και των funds εν προκειμένω, τα στοιχεία αυτά θα εξεταστούν κατά λόγω αρμοδιότητας και όπου απαιτείται θα διαβιβαστούν στην Τράπεζα της Ελλάδος ή σε άλλη αρμόδια αρχή για τα περαιτέρω.
Το άρθρο 13 του ν.5072/2023 υποχρεώνει να ξεκαθαρίσουμε στους αγοραστές και τους διαχειριστές πιστώσεων να ενεργούν καλόπιστα, δίκαια και επαγγελματικά, να παρέχουν σαφείς και μη παραπλανητικές πληροφορίες, να σέβονται την ιδιωτική ζωή των δανειοληπτών και να μην επικοινωνούν κατά τρόπο που συνιστά παρενόχληση, καταναγκασμό ή αθέμιτη επιρροή. Οι διαχειριστές πιστώσεων οφείλουν, επίσης, να συμμορφώνονται με τη νομοθεσία προστασίας του καταναλωτή και να λαμβάνουν ειδική μέριμνα για τις κοινωνικά ευπαθείς ομάδες. Η αδειοδότηση και η προληπτική εποπτεία των διαχειριστών πιστώσεων ανήκουν στην Τράπεζα της Ελλάδος.
Να ξεκαθαρίσουμε και κάτι. Εμείς την προηγούμενη εβδομάδα φέραμε ένα νομοσχέδιο, το οποίο στα σοβαρότερα άρθρα του, σε ό,τι αφορά δηλαδή τη διαχείριση περιπτώσεων και όπου υπάρχουν υπερβάσεις από τους servicers, είδαμε ότι υπερψηφίστηκε. Μιλήσαμε για δεκαπλασιασμό των ποινών σε ό,τι αφορά τους servicers. Είναι από τις σκληρότερες ποινές οι οποίες επέρχονται. 
Μιλήσαμε για την ανάγκη να υπάρχει ένα όριο έως 15% το ανώτερο στις προκαταβολές που ζητάνε οι servicers και όχι 30%, 40% ή 50%, όπως γινόταν στο παρελθόν. Ενισχύθηκε η ήδη ισχύουσα υποχρέωση του πιστωτή για υποβολή πρότασης ρύθμισης τρεις μήνες πριν από τον πλειστηριασμό, για να υπάρχει και ένα ακόμα στάδιο. Είδαμε ότι ιδιαίτερη προστασία προβλέπεται για τον οφειλέτη που τηρεί ενεργή ρύθμιση ή όταν η μη καταβολή μιας ή περισσότερων δόσεων οφείλεται αποκλειστικά στη μη χορήγηση των αναγκαίων στοιχείων από τον πιστωτή ή τον διαχειριστή πιστώσεων. Επιβάλαμε την καλύτερη ενημέρωση. Ουσιαστικά μπήκε μια σειρά, για να μην μακρηγορώ, από αναχώματα στους servicers.
Μάλιστα, και για άλλη περίπτωση σε ό,τι αφορά πλειστηριασμό κατοικίας την Παρασκευή, προσωπικά ζήτησα να υπάρχει δημοσιοποίηση με ξεκάθαρο τρόπο γιατί υπάρχουν πλειστηριασμοί σε ό,τι αφορά την κατοικία μετά την επισήμανση που υπήρξε από μέσα ενημέρωσης.
Η διάθεσή μας, κυρία Ρούσσου, είναι σαφής. Μπαίνουν κανόνες και πρέπει να μπουν κανόνες. Κανένας δεν είναι ανεξέλεγκτος. Και οι servicers δεν είναι ανεξέλεγκτοι. Υπάρχει η ανάγκη και γι’ αυτόν τον λόγο επιμείναμε.
Το άρθρο 23 δεν παρήγαγε πλειστηριασμούς, κυρία Ρούσσου. Παρά ταύτα, και για να μην νοθευτεί το μήνυμα μιας θετικής νομοθέτησης, που είδατε ότι υπερψηφίστηκαν βασικά άρθρα της από σχεδόν τα περισσότερα κόμματα της Αντιπολίτευσης, για να μην νοθευτεί, λοιπόν, αυτή η πολιτική αποσύραμε το συγκεκριμένο άρθρο για να μην υπάρχουν παρερμηνείες. Όμως, είδατε ότι η πολιτική αυτή τελικά επιβραβεύτηκε.
Θεωρώ λοιπόν, και σε έναν καλόπιστο διάλογο, όπως πρέπει να γίνεται, ότι όρια έπρεπε να μπουν, μπήκαν και είμαστε εδώ ως συντεταγμένη πολιτεία και η Τράπεζα της Ελλάδος ως αρμόδια, να παρακολουθήσουμε κάθε περίπτωση από τη στιγμή που θα υπάρξει καταγγελία, από τη στιγμή πού πράγματα θα στοιχειοθετηθούν. Είμαστε εδώ με ένα νέο πλαίσιο το οποίο πρέπει να το αφήσουμε να δούμε πώς θα τρέξει.
Ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Κυρία Ρούσσου, ο λόγος σε εσάς για τη δευτερολογία σας.
ΕΛΛΗ ΡΟΥΣΣΟΥ: Κύριε Υπουργέ, από την απάντησή σας φαίνεται μια πλήρης απόσταση της Κυβέρνησης από τη σκληρή και αδυσώπητη πραγματικότητα που βιώνει η ελληνική κοινωνία. Μας παρουσιάζετε επιτυχημένες ρυθμίσεις την ώρα που η χώρα βουλιάζει σ’ ένα νέο κύμα απλήρωτων χρεών, όπως γνωρίζετε. 
Γνωρίζετε με τι μέτρα προσπαθείτε να προστατεύσετε αυτούς τους ευάλωτους δανειολήπτες. Μιλάτε για το Πρόγραμμα «Ηρακλής», ένα σύστημα το οποίο δεν έσβησε ούτε ένα ευρώ από τα χρέη των συμπολιτών μας, ένα κρατικό λογιστικό τέχνασμα που απάλλαξε τις τράπεζες από τα κόκκινα δάνεια και, ενώ φαίνεται ότι εξυγιάνθηκαν, οι οφειλές των συμπολιτών μας παραμένουν ανέπαφες και διογκωμένες. 
Ποιο είναι το μοντέλο της κοινωνικής σας πρόνοιας προς τους συμπολίτες μας; Αυτός ο περίφημος φορέας απόκτησης και επαναμίσθωσης που δεν έχει ακόμη ενεργοποιηθεί, βεβαίως. Χάνει ο ευάλωτος πολίτης την κυριότητα του ακινήτου του, διαγράφονται οι κόποι και οι οικονομικές θυσίες μιας ζωής, στη συνέχεια τον υποχρεώνετε να πληρώνει ενοίκιο δώδεκα έτη με μια αβέβαιη ελπίδα, μήπως αγοράσει το σπίτι του, χάνοντας όμως και τα μισθώματα των δώδεκα ετών.
Αυτό που έχετε κάνει μέχρι τώρα δεν είναι προστασία της στέγης και σε καμία ρύθμιση του πρόσφατου νομοσχέδιου δεν έχετε προστασία της στέγης. Απλώς υπάρχει μια βίαιη, θεσμική αναδιανομή αυτής της μικρομεσαίας περιουσίας που αποκτήθηκε με τόσους κόπους και θυσίες.
Αυτό το εικονικό success story της οικονομίας μας ποιο είναι; Μόνο το πρώτο εξάμηνο του 2026 δημιουργήθηκε μια νέα γενιά κόκκινων δανείων, της τάξης του 1,7 δισεκατομμυρίων ευρώ. Πού είναι, λοιπόν, η επιτυχία αυτή; Και τώρα έφτασαν τα μη εξυπηρετούμενα κόκκινα δάνεια στο όριο των 6,2 δισεκατομμυρίων ευρώ των συμπολιτών μας, μόνο στις τράπεζες. Ένα σύστημα, λοιπόν, έχετε επιβάλλει που έχει απογυμνώσει τους δανειολήπτες από άμεση αποτελεσματική δικαστική προστασία -εξάλλου το είπατε και στην απάντησή σας- και έδωσε πλήρη ελευθερία στα funds να απορρίπτουν βιώσιμες ρυθμίσεις, να προχωρούν σε fast track διαδικασίες και να αντιμετωπίζουν μια γυναίκα ενενήντα δύο ετών ως τον στρατηγικό κακοπληρωτή. 

Σήμερα το θέμα αυτού του μέτρου, του φορέα απόκτησης και επαναμίσθωσης της κατοικίας, έχει πρόσωπο, απέκτησε πρόσωπο, το πρόσωπο της ενενηνταδυάχρονης ανάπηρης μητέρας. Δεσμεύεστε σήμερα από το Βήμα της Βουλής ότι θα παγώσετε άμεσα κάθε διαδικασία πλειστηριασμού για την έξωσή της; Μπορείτε να το κάνετε. Μπορείτε να το κάνετε μέσω της τράπεζας. 
Επίσης, θα βάλετε ένα οριστικό τέλος στο καθεστώς των αόρατων funds φαντασμάτων που αυτήν τη στιγμή είναι σε ασυλία, έχουν φορολογική απαλλαγή, ακατάσχετο των λογαριασμών τους, δρουν χωρίς ελληνικό ΑΦΜ και απολαμβάνουν όλα αυτά τα προνόμια; 
Περιμένουμε σαφείς απαντήσεις για την προστασία της πρώτης κατοικίας και τους ευάλωτους συμπολίτες μας. 
ΠΡΟΕΔΡΕΥΩΝ (Γεώργιος Λαμπρούλης): Κύριε Υφυπουργέ, έχετε τον λόγο. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Κυρία Ρούσσου, δεν υπάρχουν πιο ευαίσθητες πολιτικές δυνάμεις ή πολιτικοί συγκριτικά ο ένας με τον άλλο. Νομίζω ότι όλοι αντιμετωπίζουμε με την ίδια ευαισθησία δύσκολες περιπτώσεις. 
Περιέγραψα ξεκάθαρα έναν τρόπο, εφόσον όμως διαβιβαστούν στη Γενική Γραμματεία τα πλήρη στοιχεία της συγκεκριμένης υπόθεσης και τεκμηριωμένη καταγγελία, γιατί πρέπει να υπάρχει και ένας δρόμος, ένα μονοπάτι για να προχωρήσει η όλη διαδικασία. Και βέβαια αυτά τα στοιχεία να εξεταστούν κατά την αρμοδιότητα, αφού διαβιβαστούν στην Τράπεζα της Ελλάδος ή σε κάθε άλλη αρμόδια αρχή. 
Εγώ όμως θα πω το εξής: Όπως ξεκαθάρισα στην αρχή και στην παρέμβασή μου, το ισχύον πλαίσιο δεν αφήνει ανεξέλεγκτη τη λειτουργία των διαχειριστών πιστώσεων. Κανένας δεν είναι ανεξέλεγκτος. Προβλέπουμε συγκεκριμένες υποχρεώσεις συμπεριφοράς, ιδιαίτερη μέριμνα στις ευάλωτες κοινωνικές ομάδες, έναν τρόπο με τον οποίο μπορεί ο οφειλέτης, αυτός ο οποίος έχει το δάνειο, να αντιμετωπίσει τις προκλήσεις και να μη φτάσουμε στο σενάριο, το ακραίο, του πλειστηριασμού. 
Το ψηφισθέν νομοσχέδιο μετά τη δημοσίευση και την έναρξη ισχύος των επιμέρους διατάξεών του, ενισχύει περισσότερο την προστασία των οφειλετών. Και πλέον δεν το λέει μόνο η Κυβέρνηση αυτό, το είπαν και με την ψήφο τους πολλά κόμματα της Αντιπολίτευσης. Φώναξαν, φώναξαν, έκαναν φασαρία, λειτούργησαν προσχηματικά, στο τέλος όμως υπερψήφισαν, γιατί ήταν τελικά ένα καλό νομοσχέδιο, το οποίο δεν αφήσαμε -επαναλαμβάνω- να νοθευτεί. 
Η πολιτική της Κυβέρνησής μας εστιάζει στην αποτελεσματική και στοχευμένη προστασία όσων αντιμετωπίζουν πραγματική οικονομική αδυναμία, στην ενίσχυση των βιώσιμων ρυθμίσεων και στην αυστηρή -ναι, στην αυστηρή- εποπτεία των διαχειριστών απαιτήσεων. Στο πλαίσιο αυτό, εξάλλου, εντάσσονται -μάλιστα είχαμε και πιο πρόσφατη ρύθμιση- το κλειδωμένο 3% επιτόκιο για τους ευάλωτους, σε ό,τι αφορά τον εξωδικαστικό, χωρίς να διασυνδέεται με τις διακυμάνσεις του Euribor, μία πολύ θετική παρέμβαση. Επίσης, έχουμε τις εκατόν είκοσι δόσεις, τις οποίες αυξήσαμε και μπορούν να ενταχθούν, υπάρχουν εργαλεία.
Προφανώς κάθε περίπτωση μας κινητοποιεί και προφανώς και της ενενηνταδυάχρονης γυναίκας. Κανένας δεν θέλει το κακό και την κακή εξέλιξη, όμως υπάρχουν και κάποια βήματα, τα οποία -ακόμα και τώρα- βλέπετε ότι διαρκώς επιδιώκουμε και τα βελτιώνουμε για να μη φτάσουμε σε αυτήν την προοπτική. 
Σας είπα ότι είναι μία περίπτωση της ενενηνταδυάχρονης που έρχεται από το παρελθόν. Μιλάμε για μία διενέργεια πλειστηριασμού. Επιτρέψτε μου να το ξαναδώ για να μη γίνει κάποιο λάθος. Ο πλειστηριασμός έχει διενεργηθεί από το 2021, δηλαδή όλη η υπόθεση έχει βάθος πριν αναλάβουμε τη διακυβέρνηση. Για να γίνει ένας πλειστηριασμός το 2021, σημαίνει ότι είχε διαμορφωθεί το πλαίσιο το 2015, το 2016, το 2017, το 2018, χρονιές που δεν ήμασταν εμείς κυβέρνηση. Από τη στιγμή όμως που υπήρχαν ή υπάρχουν κάποιες ενστάσεις, προφανώς υπάρχει ο δρόμος της αμφισβήτησης. 
Παρέχουμε ένα νέο πλαίσιο και βάζουμε επιπλέον ευεργετικές διατάξεις, τις βάλαμε με εκατόν είκοσι δόσεις, χαμηλό επιτόκιο στον εξωδικαστικό για να ενταχθούν περιπτώσεις και να μη φτάσουμε σε αυτά τα αποτελέσματα. Ο δρόμος είναι συγκεκριμένος. 
Οι υποθέσεις αυτές είναι κοινωνικά ευαίσθητες. Αντιλαμβανόμαστε την ευαισθησία γι’ αυτές τις περιπτώσεις. Γι’ αυτόν τον λόγο και εγώ την Παρασκευή, όπως σας είπα και πριν, για άλλη υπόθεση, ζήτησα να υπάρχει σαφέστατη ανακοίνωση της ταυτότητας της δανειακής από τη μεριά του fund, του servicer. Εμείς δεν θα παίξουμε και γι’ αυτό βάζουμε κανόνες και γι’ αυτό απαιτούμε από τους servicers να ακολουθούν τους κανόνες και να ανακοινώνουν τις περιπτώσεις των δανειακών πλειστηριασμών και όλων αυτών των αναγκών που προκύπτουν. 
Σας ευχαριστώ πολύ. 
ΠΡΟΕΔΡΕΥΩΝ (Γεώργιος Λαμπρούλης): Στο σημείο αυτό ολοκληρώθηκε η συζήτηση των επικαίρων ερωτήσεων.
Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Λαμπρούλης): Με τη συναίνεση του Σώματος και ώρα 18.04΄ λύεται η συνεδρίαση για αύριο, ημέρα Τρίτη 10 Νοεμβρίου 2026 και ώρα 9.00΄, με αντικείμενο εργασιών του Σώματος νομοθετική εργασία: α) Ειδική Ημερήσια Διάταξη - Αποφάσεις της Βουλής- Οικονομική Διαχείριση της Βουλής και β) ώρα 12.00΄, νομοσχέδιο, σύμφωνα με την ημερήσια διάταξη που θα διανεμηθεί.  
	

Ο ΠΡΟΕΔΡΟΣ                                                                     ΟΙ ΓΡΑΜΜΑΤΕΙΣ
